text
stringlengths 33
26.1k
| label
stringclasses 5
values |
|---|---|
Виталий Пронин Кылем арня пумын Пичи Пурга черкогуртын 3 нунал ӵоже 25 ёросысь сюрслэсь ятыр спортсменъёс ӵошатскизы. Усьтон ужрадэ пыриськизы Правительстволэн Тӧроез Ярослав Семёнов, мугорез кыдатон культурая, спортъя но егитъёсын ужан политикая министрлэсь ужзэ быдэсъясь Наталья Гольцова, биатлонист, Олимпийской шудонъёслэн призёрзы Иван Черезов. Окси, Аннок но Айно - шудонъёслэн пусъёссы. Толон, туннэ но ӵуказеБерло аръёссэ Гурт шудонъёслы ёрос командаос рос-прос дасясько. Арысь аре выльдӥське дӥськутсы. Таяз учыре но курткаосынызы синэз мальдытӥзы Пичи Пурга, Сюмси, Вавож но мукет ёрос командаос. Ёрос центръёс но куноосты пумитан азьын выльдӥсько, чеберско. 7 ар талэсь азьло Пичи Пурга черкогуртын ортчизы вал гужем шудонъёс. Соку ёрос центре выль стадион, спортивной комплекс кылдӥзы, таяз учыре ёрослы куас база пуктӥзы, хоккей коробказы но выльдӥськиз.Пичи Пурга ёрослэсь бадӟым командазэ валтӥз алигес гинэ быръем йыр - Сергей Юрин. Люкаськемъёсты со ёрослэн азинскеменыз тодматӥз, спортсменъёслы выль вормонъёс сӥзиз, нош кивалтӥсьёслы тау кариз туала куас база пуктыны юрттэмзы понна. Россилэн, дуннелэн выль чемпионъёсыз Пичи Пургалан но вордскозы. Усьтон ужрадэ пыриськизы Правительстволэн Тӧроез Ярослав Семёнов, мугорез кыдатон культурая, спортъя но егитъёсын ужан политикая министрлэсь ужзэ быдэсъясь Наталья Гольцова, биатлонист, Олимпийской шудонъёслэн призёрзы Иван Черезов.Трос аръёс ӵоже таӵе шудонъёсты радъяны юрттэ режиссёр Павел Поздеев. Таяз учыре Гурт шудонъёслэн шорсюлэмзы герӟаськиз пурга нылъёсын: Оксиен, Аннокен но Айноэн. Вашкалазэ, туннэзэ но ӵуказезэ огазеяськод ке, шудон-шулдыръяськон пӧрме вылэм. Брангуртысь песянайёс вань ёрос командаосысь спортсменъёсты шудыны ӧтизы. Режиссёр вераз на: ӵапак та вакытэ, 10 ар талэсь азьло, Брангуртысь песянайёс нырысьсэ бадӟым сцена вылэ потӥзы вал.Ужрадэз усьтонэ 360 адями пыриськиз: нылпиос, культура удысын ужасьёс, спортэз азинтыны юрттӥсьёс, волонтёръёс. Тол куазен урамын кема уд сылы ке но, тросэзлы ёрос командаослы усьтон ужрад туж кельшиз. Эшшо сылыны дасесь на, шуизы.Куас сюрес но выль базаВыль куас базалэн кивалтӥсез Сергей Нилов шумпотэмын чебер юртлы. Пургаос малпасько ни ӵуказе нунал сярысь. Ӝоген отчы выль мебель, куасъёс ваёзы. Вань мылкыд карисьёс куасэн нискыланы быгатозы. Сюреслэн оглюкетэз югдытӥськоз, со понна юбоос пуктылэмын ни. Азьланяз татын луоз на асфальтэн шобыртэм сюрессы но, гужемзэ, пе, пинал спортсменъёс питрано куасъёс вылын ворттылозы. Кылдӥз выль куас база.- Лэсьтӥськон ужъёс трос на, - шуэ нылпи спорт школаысь тренер Василий Трошкин. - Туж секытэн сётскиз куас сюрес лёгон. Быдэс Удмуртиетӥ ӵошатскыса ветлӥсько бере, эшъёсы азьын возьытэ усеме ӧз поты. Куазь гинэ но чиданлыкмес эскериз, лэся. Куас сюрес лэсьтон борды 21-тӥ январьысен басьтӥськимы. 3 нунал ӵоже 4 КамАЗ-эн лымы ворттӥмы. Ваем лымымес гусеничной тракторен лёгимы. Тау карисько калыклы, лымы пӧлысь сюй комокъёссэ бичанэ дэмен пыриськизы, котькуд шутэтскон нуналэ субботник ортчытъямы.Нылпи тренер верамъя, та база черкогуртлэн палэназгес интыяськемын, бусыын тӧл шула. Куас сюрес нюк кузя лёгемын. Читыр-чутыр кыстӥськись сюресэтӥ ортчись спортсменъёсты вань калык адӟыны быгатэ. Соослэн 1, 2, 3 но 5 иськемъем куас сюресъёссы вань. Тужгес кузез, пе, Татарстанысь сикетӥ ортче. Табере агрызъёс но шумпотэмын пургаослэн куас сюрес лёгемзылы.Чемпионъёсын артэТросэз Гурт шудонъёсы пыриськись спортсменъёс Россилэн чемпионъёсыз луо. Валамон ни, огшоры гуртоослы соос сьӧры уйиськыны секытгес, но возьытэ усемзы уг поты. Ваньмыз бызё, берпуметӥ кужымзэс куас сюрес вылэ кельто. Шаркан команда данъяське Россилэн чемпионэныз Дина Некрасоваен. Соин но, вылды, ёрос кивалтӥсьёс асьсэ флагзэс киысьтызы ӧз куялэ. Зэмзэ но, нырысь нуналаз ик флагзы яраз. Командаен спринтын Ольга Батаногова но Дина Некрасова, вань эшъёссэс кыдёке кельтыса, финиш гожез ас ёроссылэн флагеныз выжизы. Пичи Пурга ёросысь нылкышноослэн командазы вормиз эстафетаын.Мукетыз тодмо спортсмен - паралимпиец Владислав Лекомцев. Таиз Алнаш команда понна бызьылӥз. Нырысетӥ стартэз комъяськиз. Стартэ потӥсьёс усемен, трос дырзэ ыштӥз. Бызьылӥз на эстафеталэн берпуметӥ этапаз, но командазэ вылӥе ӝутыны секыт вал.- Россиысь куасэн бызьылӥсь паралимпиецъёслэсь быдэс командазэс Пхёнчханэ ӧз лэзе, нош милемлы стартъёсы пыриськоно, мугормес кыдатоно, соин ик Гурт шудонъёсын кужымме эскерыны малпай. Гурт спортсменъёсмы кужмо бызьыло вылэм, - шуэ Владислав Лекомцев. Чемпионъёслэсь бызьылэмзэс учкыны школаын дышетскисьёс юри лыктӥллям. Спортсменъёс вӧзтӥзы ортчем бере гурт пиналъёс но, куасъёссэс кутчаса, соос сямен бызьыны выризы.Ӵошатсконлэн берпуметӥ нуналаз вань спортсменъёс куас сюрес кузя люкаськемын вал. Ёрос командазы понна висьыны лыктӥллям пургаос. Пӧлазы вал Орлой, Вуж Мӧнья, Баграш-Бигра гуртъёсысь арлыдоос. Орлойысь спортсменка Светлана Филимонова та ӵошатсконлы рос-прос дасяськем. Дорысьтыз «Орлой» гожтэм флагзэ, скал гырлызэ ваем.- Учкисьёс кесясько ке, спортсмен вань ӟигарзэ сётэ, дыр?- Соос азьтӥ каллен бызьыны возьыт, берпуметӥ кужымме сётӥсько.Светлана Филимонова Пурга командалэн эстафетаяз 2-тӥ этапез ортчиз. Финише вуиз гинэ, эшъёсыз понна висьыны кошкиз. Шолтрок ик кышномурт! Гурт шудонъёсы пыриськиз дано паралимпиец В. Лекомцев.Удмурт Олимпиада эстафетаосын йылпумъяськиз. Куас сюрес кузя висьыса сылӥсьёс 2 Олимпиадаез учкизы. Пхёнчханын со нуналэ 50 иськеме бызизы воргоронъёс. Куке Россиысь спортсменъёс 2-тӥ но 3-тӥ интыос басьтӥзы, Пичи Пургалась вань висисьёс шумпотэменызы кесяськизы.Пусйыны кулэ созэ но, та нуналэ висисьёс пӧлын артистъёс но вал. Шаркан ёрос администрация культура удысын ужасьёссылы нимысьтыз автобус висъям. Озьы асьсэ спортсменъёссы понна висьыны артистъёссы но вуылӥзы.Ӟырдыт йӧ, шыпыт классХоккеистъёслэн нюръяськоназы арысь аре одӥг ёросъёс пырисько шуи ке, уг янгыша, дыр. Таяз учыре но кужмо нюръяськон пуромиз Дэри но Эгра ёросъёс куспын. Шудон 4:2 лыдын йылпумъяськиз - вормизы дэриос. Дэри командалэн капитанэз Александр Широбоков верамъя, йӧ ӟеч дасямын ӧй вал, котырак пеймыт. Ярам, нокин суй-пыдзэ ӧз тӥя.Йӧ вылын котьку омыр ӟырда ке, шахматэн но шашкиен шудӥсьёс дорын шыпыт луэ. Эгра ёросысь шашкиен шудӥсь Олег Чураков капчиен вормиз. Быдэс шудонлы 20 минут дыр сётӥське ке, Ува ёросысь «тушмонэз» кечато пул сьӧры таки ӧз вуы. Гурт шудонъёсын таӵе учыр нырысетӥез вал.Тросэз спортсменъёс улонын эшъёс ке, ӵошатсконъёс дыръя тушмонъёс луо. Пичи Пурга ёросысь Настя Фофанова но Красногорск ёросысь Аня Шутова ог-огзэс кемалась тодо ни. Арлы быдэ шахмат пул сьӧрын пумиськыло. Удалтыкуз вормисьёс пӧлы но шедё. Таяз учыре нылъёс ог-огзэс жалязы, лэся, шудонзы, нокин вормытэк, йылпумъяськиз. Паймытӥзы дэбесъёс. Шахматэн шудӥсьёс пӧлын соос 2-тӥ инты басьтӥзы.Вуоно пумиськытозь Ужрадэз сӥё-дано ворсан дыръя вань люкаськемъёслы нырысь ик возьматэмын вал Алина Загитовалэн выступлениез, Олимпиадаын со Россилэн командаезлы нырысетӥ зарни медаль вайиз.Нош асьме вормись командаосты ӟечкыланы вуиз Удмурт Республикалэн Тӧроез Александр Бречалов.Удмуртиын ортчись Гурт шудонъёс - шаермылэн данъяськонэз. Гуртъёс азинско, таза улонэн эшъяськисьёс тросгес луо, - шуиз со.Вормисьёс[gallery link="file" size="large" ids="29431,29428,29427"] 1-тӥ подгруппаын - Эгра, Дэри но Пичи Пурга ёросъёсысь командаос.2-тӥ подгруппаын - Вавож, Шаркан но Кизнер ёросъёсысь командаос. 3-тӥ подгруппаын - Юкаменск, Сьӧлта но Кияса командаос. Вуоно тол ӵошатсконъёс Алнаш ёросын ортчозы, нош та вакытэ гурт спортсменъёс гужемлы дасясько. Соку Гурт шудонъёс ортчозы Кияса черкогуртын. Александр Бречалов вань спортсменъёслы азинсконъёс сӥзиз но шаерамы 2-тӥ - 4-тӥ мартэ ортчоно спортэз яратӥсьёслэн тол шудонъёсазы пыриськыны ӧтиз. http://udmdunne.ru/2018/02/24-t%d3%a5-gurt-shudonjos-inty-no-dyr-jjylpumyanjos/Валентина Емельянова Теги: гурттолшудонъёс | Улон-вылон |
Виталий Пронин Та нуналъёсы кыл кутонэ кыскемын Балезино палъёсысь 2 йыружчиос. Кудӟем йырын соос куинетӥ эшсылэсь кылзэ юаны малпаллям: мугез - та эшсы телефонзэс лушкам. Солэн дораз вуыса, йыружчиос сое зол тышкаллям, машиналэн багажниказ пуктыса, шур дуре вайиллям, отын но жугиллям на. Та бӧрсьы кӧня ке нунал ӵоже пытсаса возиллям. Таид эрике потыны быгатэм кык эшъёсыз курытэзлы кошкемзы бере. Следствиея управленилэн Удмурт ёзэз ивортэмъя,укылтэмъёс вылэ уголовной уж ӝутэмын. Та учырын суд решение кутыны быгатоз, йыружчиосты 12 арозь кечат-вамат корт сьӧры келяны.Наталья Седова Туспуктэм: ru.depositphotos.com Теги: йыруж югдурезутён | Иворъёс |
Виталий Пронин Туэ гужем Пичи Пурга ёросысь Пугачёво каргуртын ортчем пуштылонъёс дыръя ярантэм луиз отысь нылпи сад. Юртъертэк кылем анай-атайёс мукет интыосы улыны выжизы. Озьы нылпи садэ ветлӥсь пиналъёслэн лыдзы кулэсмиз.Пуштон учыр бере нылпи садамы пырыны ик кӧшкемыт вал - борддоръёс куашкамын, ваньмыз тус-тас луэмын, вера Пугачёво каргуртысь нылпи садэн кивалтӥсь Людмила Наумова. Та вакытэ солэсь юртсэ тупатъяло-выльдо. Пиналъёс та дырлы бускель гуртъёсысь, озьы ик Пичи Пурга черкогуртысь нылпи садъёсы ветло, куд-ог анай-атайёс тэшкылиоссэс арлыдо ӵыжы-выжыоссы доры келляло. Нылпи сад ӝоген нош ик ӧсъёссэ вӧлъялоз, со ужалоз тылпу кысӥсьёслэн пуктэм куронъёссыя. Анай-атайёс со нуналэз чидатэк возьмало ини.Роман Вагинов. Теги: Нылписад ПичиПурга | Иворъёс |
Виталий Пронин Ижысь Тодосчиослэн юртазы, Пӧртмаськонлы но Вуж Выль арлы сӥзьыса, бадӟым ужрад ортчиз.- Пӧртмаськонлы сӥзем ужрадмы туэ ньылетӥзэ ортчиз ини, - вера ужрадэз радъясьёс пӧлысь одӥгез Раиса Корепанова. - Арлы быдэ татчы тросгес но тросгес адямиос кыстӥсько. Калыкез шулдыртыны пӧртэм коллективъёсты ӧтчаськомы. Ужрадамы шулдыр мылкыд сётӥзы Ижысь «Ӟардон» но «Тюрагай» калык ансамбльёс, Дэри ёросысь Ягулысь «Ягдор», Пероггуртысь «Кильтырнаос», Дэри черкогуртысь «Вуюись» коллективъёс.Ми асьмеос ик сценарий гожтӥськом, Нимысьтыз дӥсяськыса лыктэмъёслы кузьымъёс луо. Пӧртмаськон, маскаръяськон но тунаськон сям-йылолъёс котькуд гуртын ас сяменызы утиськыса возисько. Соин ик ваньмызлэн лыктэмъёслэн асьсэлэсь тодэмзэс адӟытэмзы но возьматэмзы потэ.Пӧртмаськонын ӧз чалмылэ кичабонъёс, серекъянъёс, эктон-кырӟанъёс но шулдыръяськонъёс.- Уг луы ни татысь озьы гинэ ӵыдыны, - ас мылкыдзэ кисьтэ Дэри ёросысь СтароБор гуртысь Лидия Чернова. - Газетысь ялонэз адӟи но, малпасько, одно ик мыно. Тазьы ветлон понна юри удмурт дэрем вуртытӥ. Поездэ пуксьыса, эсьмаса, огнам удмуртъёс доры кошкисько. Ӟуч гуртын улӥсько бере, туж мӧзмисько мон. Дото шумпотӥсько, тазьы ветлыны быгатӥсько на ай шуыса.- Нош ми кыӵе лӧптэмын! - итӥське Пероггуртысь «Кильтырнаос» ансамбльысь Мария Ешманова. - 13 кузя ветлӥськом коллективамы, огезлэн но лыктытэк кылемез ӧз поты. Нош кӧня пӧртэм тунаськонъёсты сьӧрамы вайимы. Ваньзэ возьматыса но ум вуэ, дыр. Митэк но трос татын калык. Егит дыръя мар но ум дауртӥське вал. Бызёмы-а, ум-а шуыса, кӧня уйёсы тунаськыса поталлямы. Берыктэм шубаосын коркась коркаетӥ пӧртмаськыса ветлылӥмы. Нокин но уг улля вал, ай киямы кыӵе ке гинэ но, сютэм аръёс ке но вал, сиён сётыса келяллязы. Пӧртмаськыса ветлон - со уродзэ, аламзэ келян вакыт ук.- Пӧртмаськонмы умой пӧрмиз, - вера ужрадэз кичӧлтӥсь тодосчи Альберт Разин. - Но тросгес мед пыриськозы вылэм егитъёс. Удмуртъёслэн шулдыръяськемзылы паймисько: ымтыр но аракы юытэк, мылысь-кыдысь шулдыръясько. Шумпотоно, ужась калык утьыса возе вашкалаосмылэсь сям-йылолъёссэ. Тросэз адямиос асьсэды господаос кадь возё. Нош господаос шулдыръяськыны уг быгато.Тани басьтом туала сюанэз. Отын медъям муртъёс ужало. Нош сюанчиос пуко. Егитъёслы дискотека мед луоз, отын одно ик юон. Кузебай Герд но, Трофим Борисов но пӧртмаськонэз, шайтан уллянэз, нуны сюанэз, маскаръяськонэз, йыр-пыд сётонэз эскеризы, асьмелы соосты вунэтоно ӧвӧл. Пусъеме потэ: зэмос удмуртъёс туж йӧноесь, ужаны быгатӥсесь, соос одӥг вамышсэс но малпатэк уг лэсьто, одӥг кылзэс но малпатэк уг верало. Цивилизация адмиез сӧре, керетӥсь, керӟегъяськись, вылтӥяськись каре. Гуртысь егитъёс доры бадӟым городъёсысь со сямъёс вуо ук. Соин ик егитъёс асьме пытьы кузя мед мынозы вылэм.- Арысь аре калык трос люкаське бере, - вера городысь удмуртъёслэн азьветлӥсьсы Пётр Бобров, - азьланяз малпаськомы филармоние куриськыны. Жаляса верано, ӧвӧл асьмелэн, удмуртъёслэн, огинэ люкаськон интымы. Со сярысь кивалтӥсьёслы малпаськыны кулэ ни вал, дыр.- Ярам ай, Тодосчиослэн юртсы вань, - итӥське тодосчи, профессор Иван Рысин. - Но шулдыръяськыны ӟоскытгес луэ ини. Нош кутскем ужез аналтыны уг яра ни, культурамы тазьы ке но мед азинскоз.Любовь Тихонова Туспуктӥз Леонид Гонин | Иворъёс |
Виталий Пронин Туннэ, 7-тӥ куартолэзе, 175 ар талэсь азьло вордӥськиз дано композитор Пётр Ильич Чайковский. Соин сэрен «Пётр Чайковскийлэн дор палъёсаз» 58-тӥез крезьгуро фестивальлэн туннэ нуналыз тужгес но бадӟымез. Воткинскын быдэс нунал ужрадъёс мынозы.Чайковскийлэн корка-музеяз дано музыкантъёс концерт сётозы. Татысь кылзыны луоз Карэн Шахгалдянлэсь скрипкаен но Екатерина Леденёвалэсь фортепианоен шудэмзэс. Соослэн «Короли скрипки» программазы сӥземын Г. Венявскийлэн 180 ар но Ф. Крейслерлэн 140 ар вордӥськем дырысенызы тырмонзылы. Озьы ик татысь кылыны луоз Женеваысь крезьгурез эскерисьлэсь Пьер Роснянскийлэсь «Чайковский - Россияез Западэн герӟась адями» лекцизэ. Воткинскысь «Юбилейный» культурая юртын шудоз «Золотая мелодия» оркестр. Озьы ик ортчозы пӧртэм мастер-классъёс, спектакльёс но экскурсиос, Воткинск тымет дурын усьтэмын нылпиослы шудон интыос. Ӝыт вань мылкыд карисьёс эктыны быгатозы 19-тӥ даурысь балын.Радъяськись ужрадъёс сярысь пыр-почгес тододы татысь:http://www.votkinsk.ru/about/info/news/15288/«Пётр Чайковскийлэн дор палъёсаз» 58-тӥез крезьгуро фестиваль таин ворсаське. Но дано крезьгурчилы сӥзем ужрадъёс азьлантӥськозы на.Мария Векшина Туспуктэм: udmfil.ru Теги: Воткинск НаРодинеПИЧайковского ужрад фестиваль Чайковскийлы-175ар | Лулчеберет |
Виталий Пронин Юн хозяйство гуртэз но ӝутон сярысь сюлмаське, нош лябезлы калыклэн сюлмаськонъёсыз ик кулэ ӧвӧл. Та зол шӧдӥськиз, Вавож ёросэтӥ Кун Кенешысь Президиумлэн ёзчиосыныз котыръяськыку. Кун Кенешысь депутатъёс тодматско Вавожысь хозяйствоослэн ужан амалъёсынызыКионгуртлы кулэ школа «Удмуртия» хозяйствое уже куриськисез лачак. Татчы мукет ёросъёсысь но адямиос семьяосынызы валче улыны выжо - колхоз лыктӥсьёслы корка висъя. Котькудӥз сое татын 10 ар ужамез бӧрсьы басьтыны но ас вылаз гожтыны быгатэ. Шоро-куспо уждун «Удмуртиын» 36 сюрс манет. Гидъёссы туж чылкытэсь. Скалъёс кыедэн медаз саптаське шуыса, улазы нимысьтыз бактериосын пыӵатэм куро валё: озьы кыед интыяз ик органической удобренилы пӧрме, сое ӝыны арлы огпол бусые потто. Со сяна, Кионгуртын кылем арын скал кыскыны карусель выллем зал лэсьтӥзы, Германиысь установка вуттӥзы. Хозяйствоен кивалтӥсь Аркадий Юшков верамъя, 58 миллион манет тыр усиз со, 1 сюрс 200 скаллы чакламын. Миым зал вӧзы 600 йырлы гид ӝутӥзы. Туэ эшшо со быдӟазэ ик пукто - сӥзьыл вуттыны медо. Скал сьӧры аппаратэн бызьылонэз ӧвӧл ни: кыскыны сигнал чузъяськем бере сюро ачиз кабинкае пыре но карусельын сямен берга, вераосаз ӵашаосты дэмӟытыса гинэ вутты. Котькуд скаллэсь йӧлзэ кыскыны 12 минут быре. Мукет аппаратъёсын кыскон понна 21 минут кошке. Зэм, мукет 3 гуртъёсысь бригадаосын «Карусель» ӧвӧл на. Но отысь но гидъёссэс выльдыны малпало. «Карусель» - со толло технология. Туннэ роботэн ужано ни, - шуэ Аркадий Юшков. Оглом хозяйствоын 5 сюрс 836 сюро таза пудозы. Та пӧлысь 2 сюрс 10 кысконо скалъёссы. Миым котькуд скаллэсь шорлыдын 7 сюрс 473 килограмм йӧл кыскизы. Саклык висъяны медо ош будэтонлы. 1 сюрс 200 йыр ошъёс куайыто ни. Та удысын ӧжыт хозяйствоос бергало. Аркадий Юшковез гуртоослэн улон-вылонзы сюлэмшугъяськытэ. Гуртъёсысь вань социальной объектъёсты угось колхоз ас быгатэмезъя ӝутӥз вал ай. Кылсярысь, озьы пуктэмын Кионгуртысь школа. Но со куашканы кутскемын: борддорез пилиськемын, штукатуркаез усьылэ. Аркадий Юшковлэн та школа интые выльзэ ӝутыны мылкыдыз вань. Проект лэсьтыны но кутскемын. Но вужзэ кесяд ке, пуктӥськытозь нылпиосты кытчы карод? Кун Кенешлэн Тӧроез Алексей Прасолов ӵектӥз вӧзаз пристрой ӝутыны, школаез рос-прос тупатъяны. Нош отӥяз улон возьматоз. Йӧл вӧзы улмо Мичурин нимо хозяйство, вуж котельнойзэс выльдыса, туэ январе йӧл цех усьтӥз. Зэм, асьсэлэсь вань йӧлзэс пакетъёсы лэзьяны уг дӥсьто на - оглюкетсэ заводъёсы келяло. Туала вакытэ угось рынокын астэ шедьтыны шуг. Уката ик - али кутскисьлы. Со ласянь бадӟым заводъёсын уж радъямын ни. Туннэ переработчикъёслэн ужамзы шугъяськытэ. Со сярысь тулысысен вераськомы ни, - шуэ Алексей Прасолов. - Малпасько, заводъёс йӧл дунэз юромо уськыто. Таин сэрен гуртоос ыштонъёс адӟо. Соин ик малпасько: котькуд ёросын, кӧня ке хозяйствоос огазеяськыса, йӧл цехъёс усьтӥзы ке, умой луоз. Учке ай, кыӵе ческыт йӧлзы Мичурин нимо хозяйствоын. Кытысь 3,4-4 процентъем нап йӧлэз шедьтод на? Асьмеос быгатомы кузятэм, сыр но мукет сиён-юон поттыны. Зэм, магазинъёсы сюрыны секыт. Но та Правительстволэн но Кун Кенешлэн сюлмаськонзы мед луоз. А. Прасолов тодматске хозяйстволэн ужаменызНялтас вераса, Ӟамбай гуртын йӧл гинэ уг потто. Татын 2 арлэсь ятыр ни сӥльлэсь сиён но лэсьто. Со сяна, нянь пыжон борды басьтӥськизы - колдыоссы Вавож, Ува, Можга, Иж пала кошко. Нош 6 гектар вылэ мерттэм улмооссы кылем арысен урожай сёто ни: вольытэсь, нумыр сиемез но ӧвӧл. Хозяйствоен кивалтӥсь Владимир Капеев пусъемъя, магазинъёсысь но базаръёсысь басьяськисьёс уг ик оско, та асьме музъем вылын будэтэм улмо шуыса. Нош компотъёссы макем ческытэсь! Дышетӥсь куриське… скал кыскисе Артысь «Колос» хозяйство но арысь аре пуктӥськеменыз паймытъя. Туннэ, кылсярысь, гуртъёсысь спортзалъёсысь тир уд адӟы, вылды. Нош татын гуртоос, ыбылӥськем сяна, волейболэн но, баскетболэн но шудо. Гуртоослэсь тазалыксэс кыдатонлы хозяйство бадӟым саклык висъя. Уг вунэты шутэтскон дырзэс радъяны. Культурая юртъёссылы городын улӥсьёс но вожъясько. Хозяйство субсидиосты возьмаса уг улы - ачиз выльдӥськонлы уксё кисьтэ. Али тани Выль Бияла 50 миллион манет тыр нылпи сад ӝутӥз. Вужез угось пичи вал, столовоез но палэнын сылӥз. Выль садзы 75 интылы чакламын. Вӧл-вӧл, югыт, спортлы но концертъёслы залэз одӥг бадӟым висъетын. Хозяйствоен кивалтӥсь Владимир Красильников верамъя, ӝоген нылпи сад пумиталоз пиналъёсты. Татчы артысь Валодор но Чудьялуд гуртъёсысь но пичиос ветлозы - асьсэлэн садзы но, школазы но ӧвӧл. Водӟи гурт поселениен кивалтӥсь Дмитрий Шихов пусъемъя, гуртъёсын воспитательёслы но дышетӥсьёслы ёрмо. Кылсярысь, Водӟие Выль Биялась воспитательёс ужаны ветло. Уноез бюджет удысын ужасьёс колхозэ курисько - татын скал кыскись ик шорлыдын 40 сюрс манет басьтэ бере, школаын но садын ӝегатскемзы уг поты. Али физиклы но математиклы ёрмо. Волипельгалась клуб тырттэм Волипельгаын улӥсьёс, гуртсы «Колос» хозяйстволэсь 30 иськемлы палэнэ пуксемын ке но, бускельёссылы вожъясько. Гуртысьтызы хозяйство угось лябӟиз, фермаоссэ, техниказэ вузаз. Соин ик школазэс но, садзэс но, клубзэс но выльдӥсь ӧвӧл. Нош улэ татын 900 мурт. Соин ик Удмуртиысь Культурая но туризмъя министерстволэн гуртысь клубъёсты выльдон проектаз пыриськизы. Культурая юртсы угось воксё но вылазы куашканы кутскиз ни вал. Липетэз вия, тӧл шула, ӧсъёсыз ӟирыосазы мырдэм возисько. Эшшо ке клублэн липет улаз ик гурт библиотека но интыяськемын на. Тупатъянзэ лыдъязы но, вань ужъёсты быдэстыны оглом 5 миллион 800 сюрс манет кулэ шуыса шараяськиз. Проектъя волипельгаос кие 1 миллион 700 сюрс манет вуиз. Та луонлык сётӥз вань ӧсъёсты, укноосты воштыны, липетэз профнастилэн шобыртыны, шуныт пыртыны. Клубен кивалтӥсь Валентина Кашина верамъя, 70 процентсэ ужъёсты быдэстоно на. 1 толэзьлы гинэ клубез пытсаллязы, ремонтлы шуыса. Соку но гуртоос ӝожомизы. Мукет люкаськон интызы ӧвӧл угось. Клуб ворсаськемен, библиотекае но сюрес пытсаськиз. Озьы лыдӟиськон сэрегтэк гуртоослы воксё мӧзмыт луиз. Но клуб туэ уз усьтӥськы, вылды. Но библиотека ужаны кулэ, вазиськизы гуртоос Алексей Прасоловлы. Выль Бияын "Колос" хозяйство ӝутӥз дворец кадь нылпи сад.Ёрос администрация юртлэсь пырон азьзэ тупатъяны, библиотекалэсь вӧлдэтсэ воштыны, выжзэ выльдыны луонлык утчалоз. Со сяна, пуконъёссы но ӝӧкъёссы куашкан калэ вуэмын, езъёсын кыскамын. Алексей Прасолов но Президиумлэн ёзчиосыз огкылэ вуизы: Кун Кенеш ӝӧкъёс кузьмалоз. Библиотекаез матысь дыре усьтоно, шуиз Алексей Прасолов. Таӵе шумпотон иворлэсь гуртоослэн синъёссы ик осконэн пачылазы. Библиотекамы усьтӥськиз ке, шудолэсь но шудо луомы. 2 сюрс 600 книгаосмес кытын утьыны ик паймиськомы ни вал, шуо библиотекарьёс. Кун Кенешысь депутатъёс гуртоосын пумиськылӥзы, сюлмаськытӥсь юанъёссэс кылзӥзы. Вавож ёросэ потанлэн валтӥсь мугез - висьытӥсь интыосты утчан. Соосты тупатыса, хозяйствоос эшшо золгес азинскыны быгатозы. Кылдэм ужпумъёсты Правительствоен валче сэрттыны-пертчыны тыршомы, - йылпумъянъёс лэсьтыса, шуиз Алексей Прасолов. Елена Сараматова Туспуктэм басьтэмын http://www.udmgossovet.ru/ сайтысь | Иворъёс |
Виталий Пронин Кызьы пусъё авторъёс, «Шундыкар» соослы гожъяськыны выль мылкыд сётӥз.12-тӥ коньвыуонэ Эшъяськон юртын ортчиз «Кылбурныл» бичетэн тодматскон ӝыт. «Кылбурныл» возьматэ удмурт туала литературалэсь ымнырзэ. Отрядлэн ӧнерчиез Богдан Анфиногенов пусъе, берло дыре удмурт кылбуретэз кылдыто нылъёс. Со адӟиське вотэсысь «Удмурт кылбурчи» огинын но.Кылбур бичет ӧй адӟысал югыт дуннеез, ӧй ужасал ке «Шундыкар» лагерьын литература отряд. Кызьы пусъё авторъёс, «Шундыкар» соослы гожъяськыны выль мылкыд сётӥз. Ӵапак та смена дыръя кылдытэмын бичетэ пырем кылбуръёс. Соосты гожтӥзы 10 нылъёс: Карина Кочанова, Аделина Фёдорова, Женя Корепанова, Юлия Фёдорова, Алёна Мазитова, Мария Васильева, Марина Христофорова, Галины Аверкиева, Лия Глухова, Пелагея Куликовская. Егит кылбурчиос пӧртэм ёросъёсын уло, соослэн улон шоры учконзы пӧртэм – та адӟиське бичетлэн бамъёсаз но.Ӝыт усьтӥськиз аспӧртэмлыко кырӟанэн, сое «Шундыкар» лагерьлэн гимнэз шуыса ниманы луоз. Реп амалэн кырӟанэз быдэстӥзы Ульяна Хохрякова но Герман Волков, егит кырӟасьёс мыло-кыдо пырисько «Шунды» огазеяськонлэн ужаз. Ужрадэз нуисьёс - Юлия Пчельникова но Вадим Крестьянинов - «Шунды» огазеяськонлэн азьветлӥсьёсыз, егит авторъёслэсь творчествозы сярысь юалляськизы.«Шундыкарлы» луыса ик, куд-ог кылбуръёс кырӟанлы но пӧрмемын. Озьы Полина Куликовалэн кылбуръёсызъя егит крезьгурчиос гожтӥзы «Шузияськы» кырӟан, нош Кузебай Герд гимназиын дышетскись егит кырӟась Яна Кузьмина Мария Васильевалэн кылбурезъя кырӟан кылдытэм. Соос но ӝытын чузъяськизы."УД" Теги: Егитъёс удмуртлитература Шунды | Улон-вылон |
Виталий Пронин "Весна на Заречной улице" кинофильмысь кадрТуэ 1-тӥ сентябре училищеослэн вапумзы йылпумъяське - таӵе курон пуктэмын «Дышетон сярысь» выль законын.Дась-а талы республикамы? Кытын табере тодон-валан басьтозы рабочийёс? Та ужпумъёсын тунсыкъяськизы Кун Кенешысь депутатъёс. Дышетонъя но наукая министр Андрей Кузнецов вераськонлы пыр-поч дасяськем. Шуиз:- Шаерамы та нуналлы 25 училище лыдъяське, отын ог 7 сюрс егитъёс дышетско. Тодон-валан сётӥське 43 удысъёсъя. Берло дыре одӥгъёсызъя специальностьёсъя дасямысь дугдӥськом ке, кылдытӥськом выльёссэ. Ваньмыз та лэсьтӥське, туала экономикалэсь куронъёссэ чакласа. Училищеосты йылпумъясь егитъёс пӧлысь 93 процентэз соку ик уже интыясько. Бен, туэ 1-тӥ сентябрьысен НПО-ос уз луэ ни. 25 пӧлысь 16-ез техникум лыдъяськыны кутскозы. Мар луоз 9-эныз - умой-умой тодмо ӧвӧл на: одӥгъёсыз филиаллы пӧрмозы, вылды, мукетъёсыз воксё пытсаськозы. Но ёросъёсысь дышетскон заведениосты ми утьыны тыршом, егитъёс доразы ик тодон-валан басьтыны но, ужаны но мед быгатозы.Кун Кенешысь Наукая, дышетонъя, культурая но егитъёсын ужанъя ялан ужась комиссилэн кивалтӥсез Наталья Сударикова ӟеч дунъет сётӥз министерстволэн ужамезылы, туала улонэн вамышъяны быгатэмезлы. Но куд-ог депутатъёслэн юанзы кылдӥз ик:- Училищеосты пӧрмытом техникумъёслы. Иське, егитъёсмы отысь пичи ке но кивалтӥсь луыса потозы ни. Нош кин ужалоз?Министр валэктӥз:- Техникумъёс ик табере дасялозы рабочнй профессиосъя специалистъёсты но. Таосыз лэн дышетскон программазы капчигес луоз, часъёссы но ичигес. Тужгес усто дышетскисьёс гинэ техникум пыр пумозяз ортчозы, мастеръёслэсь дипломзэс басьтозы.Дышетонъя но наукая министерстволы дэмлан сётэмын: лыдэ басьтоно Россилэсь ВТО-е пыремзэ. Кунгожсьӧръёсын одӥг радын луон понна отысь дышетон амалъёсын пыр-поч тодматсконо.Элина Кумачёва | Иворъёс |
Виталий Пронин Пичиез пие бронхитэн ӵем висьылэ шуыса, эмъясьёс ӵектӥзы Анапа городын йӧнатӥськыны. Сьӧд зарезь дурысь городъёс пӧлысь, пе, татын гинэ омыр эмъясь.Зыл-зыл нуналъёсАнапаозь поездэн мынӥмы 2 уй но нунал. Нылпиосыным шуг-секытъёс ӧз кылдылэ. Вагонысь вань тэшкылиосын кылзы тупаз. Купеысь купее шудыса ветлӥзы. Монэ чик ӧз жуммытэ - сюдыны гинэ эн вунэты.Анапае вуэммес валаса ик ӧм вуэ. Сочиын, Адлерын шутэтскеммы вань бере, малпай: татын но вож-вож писпуос, ӝужыт-ӝужыт гурезьёс но лыз-лыз зарезь, дыр. Янгышаськем. Анапа станцие потӥмы но, ныры ошиськиз. Инкуазь суред ӧз воштӥськы: оло вордӥськем Мӧнья гуртам вуи, оло Сьӧд зарезь дуре - вӧл-вӧл бусы, кытӥ-отӥ чиндыр-вандыр писпуос адско.Турфирмаос пыр азьлапал ик улон сэрег ӧм утчалэ вал бере, нырысь ик милемлы шедьтоно луиз улон инты. Сочи палъёсын чугун сюрес вокзалын комната ӵектӥсьёс сьӧд-сьӧд сыло. Татын - буш. Берло валамы: таксистъёс нуо-ваё но, улон сэрег но ӵекто. Кузпалы соосын быдэс час кенешиз. Таксист, уксёлы чурытгес картэным эчешыса, жадиз, лэся. Комнатаезлы дунзэ уй-нунал понна 300-озь уськытэмез бере ӝогак вайиз милемыз Анапалэн Витязево ёросысьтыз 3 этажъем коттеджаз.Коркаез но, комнатаез но кельшиз - Турциын, Египетын кадь чильк-вальк ӧвӧл, но ярам ини: душез, нимаз сьӧросэз, холодильникез, телевизорез, кезьыт тӧл пельтонэз вань. Нылпиослы кельшиз азбарез - батутэз, шудонъёсын тырмем сэрегез, электромобильёсыз гочатӥзы. Вань котыръёсмес интыяса, дыртӥмы кӧтмес тырыны, городэн тодматскыны. Кошкыны дасяськеммес шӧдыса, кузёмы индылыны ӧдъяз. Ӵукназэ но нуназезэ столовойын-кафеын, пе, сиське. Нош ӝытсэ татын пӧраське. Куазь туж пӧсь. Кафеосын сиён ӝог чырса.Нырысь ик, валамон, Сьӧд зарезь дуре васькимы. Ярдурозь ог 200 метр ай, нош пыд улын луо ини. Пичиезлы пиелы со гинэ на кулэ вал кадь. Лать гинэ сюрес шоры ик пуксиз но песокен шудыны кутскиз. Э-э, Савелий, шуисько, тон татысь бадӟым вуэз ӧд адӟы на! Пие вуэз оломар кожа.Сочиын зарезьын векчи медузаос лачак ке, татын алямын пеймыт-вож вутурын. Пляж кыстӥське 54 иськем. Калык лачак. Кин кызьы дӥсяськемын, кин кызьы ассэ возе. Тросэз шунды шорын пыжо но, дӥсьсэс воштытэк ик, ульчаостӥ ветло. Куд-ог дыдыос пиосты гочато - стрингиен поръяло. Мынам соку ик син азям пуксиз Египет. Туристъёслы отын куронъёс юнэсь. Пыласькон дӥсен ураме пот ай - улляса лэзёзы. Сочиын палэнысь вуэмъёсты дышетыны выро ик. Трос пол адӟылӥ - магазинэ пыласькон дӥсен пыремъёсты вуз карись потыны косэ.Анапалэн тусыз Соль-Илецклэн кадь йӧтӥз - ӝужыт коркаос трос ӧвӧл, городлэн шорыз - 1 паськыт но туж кузь ульча. Со котырын ик улон берга. Июне туж тӧлаське. Таин сэрен ӵем дыръя зарезьын пыласькыны кышкыт луэ. Ми но сыӵе нуналэ тупамы. Тулкымъёс 8 метрозь ӝутскылӥзы. Тае, валамон ини, мон адӟытэк кыльыны нокызьы ӧй быгаты. Куинь воргоронъёсыным сюлтыр-калтыр васькимы зарезь котыре. Ми кадьёс лачак люкаськиллям. Куд-ог шӧртчиос тулкымлэсь уг кышкало. Чульк гинэ пушказ пыро. Возьмаськисьёслэсь вулэсь палэнскыны куронъёссэс пелязы ик уг поно. Тӧло дыръя угось ярдуре пото куальымъёс. Адямиос соосты лӧптыса бичало.Маиз тунсыко - тӧло дыръя ульчаостӥ ворттылэ машина. Ваньзылы кылымон вера: туннэ зарезь тулкымъяське, пыласькыны уг яра! Соку ини мылкыд быре. Ма карод коркан? Египетын сямен, татын 100 пӧртэм экскурсиос ӧвӧл - тунсыкоосыз 2-3 гинэ. Магазинъёстӥ ветлыса, Ижын но кӧт тыре. Лыдӟиськыны ке, поездын книга-журналъёслэсь синъёс катьтэммизы. Дельфинарие мын вал - пиосылы со тунсыко ӧвӧл. Ижын учкизы вал дельфинъёсты. Аквапаркын калык тымиськемын. Кенешимы Анапаысь парке потаны.Калыкез нуись-вайись транспорт ӵем ветлэ. Но со котьку адямиосын тырмемын луэ. Пичи нуныен шуыса уг жаляло - кызьы султӥд, пыр озьы мынод. Ярам, визьмо вылӥськем - автобусэ коляскаен чуртнаськи.Парксы Ижысь Горький нимо парклэсь зол уг висъяськы: шурдыт берганъёссы асьмелэнлэсь бадӟымгес но тросгес. Соин-а, мар-а пиосы нырысь долкам кадь сылӥзы. Соослы њечыранъёс тунсыко ӧз потэ. Ыбылӥськомы, пе. Пӧрмыто вылэм - бадӟым небыт шудон утӥзы.Озьы зыл-зыл ортчизы шутэтскон нуналъёс. Ас поннам малпасько: Анапалэн маиз гинэ меда тодам кылёз? Городэз но, зарезез но монэ ӧз паймытэ. Пиосы но асьсэды усто возизы. Аклиматизация шуон соос вылын ӧз шӧдӥськы - кӧтазы но ӧз йӧты, ӧз но кизьнылэ-зырымаське. Ма, оло, со ик вань шутэтскон?! Улонзы одӥг ульчаын ортче.Кӧшкемыт киноДоре бертыны потӥмы. Такси дыраз вуиз - чугун сюрес вокзалэ вуимы часлы вазьгес. Кузпалы шуэ: тани-тани ивортозы, кудаз поездэ пуксёно. Витиськом-витиськом - нокин номыр уг вера. «Анапа-Ижевск» гожтэмен поездэз но ӧм шедьтэ. Соку картэ дыртӥз кассае. Отысь пуля сямен вуиз. Кӧдэктыса шуэ: Анапаын 2 чугун сюрес вокзалзы, асьмелы мукетаз мыноно. Поездмы кошкытозь, кылемын на 30-40 минут. Кызьы песьтэръёсын-коляскаен таксиен бусыос, нюлэсъёс пыр потӥмы - али уг валаськы ни. Егоре зар бӧрдэ: мынам бертэме потэ-э-э... Пиёклэн атаез шып пуке - аслэсьтыз янгышсэ вала. Со ук шонертэм билет басьтӥз. Вокзалэ вуимы гинэ - ой, Инмаре - 1-2 минут талэсь азьло, пе, поездды кошкиз.Ми нош ик песьтэръёсын-коляскаен синтэм-пельтэм пуксимы таксие. Ивортӥзы угось: мукетаз станциын поезд 8 минут сылоз. Но отчыозь вуон понна 90 иськемез ортчоно. Таксистмы гань-гань. Вуом, вуом - лӧпкытъя. Сюлэм тук-тук вазе. Мынытозямы тунаса йыры жадиз: поездэ пуксём-а, ум-а. Станцие вуимы. Сюлтыр-калтыр бызьыса вокзалэ пыриськомы. Оп... поездмы нош кошкыса вуттэм. Вокзалын одӥг адями но ӧвӧл. Выж миськись кышномурт шуэ: мукетаз станцие мынэ, отын поезд сылоз 40 минут.Табере таксистмы сураськиз - кыӵе сюресэтӥ мыныны уг вала. Картазэ кема бергатӥз. Ай тамак пурк-пурк кыскиз на. 5-а, 10-а минут тазьы сылӥмы - куке-соку вырӟимы ик. Шӧдӥсько: дэреме котмиз кадь. Учкисько но - ал вылам пукись Савелиелэн памперсэз тырмем... Памперссэ воштыны нокызьы - вань котыръёсмы багажнике туйнамын. Ӧжыт улыса, пиелы воксё урод луиз: бӧрдэ, ӧске. 120 пала километрез ортчытозямы, ваньзэ саптаса.30 минут ортчиз. Ми весь сюрес вылын. Вокзал но, поезд но уг адско. Таксистмы нукыртыны ӧдъяз: ой, пе, отчы но асьмеос ум вуэ, дыр. Ойдолэ пырак Краснодаре ширтомы. Отысен - сю процент - поезддэс шедьтоды. Соглаш кариськимы. Кин тодӥз вал ай, та городын 3-4 чугун сюрес вокзалъёссы шуыса!Уг удалты ке, уг удалты ини. Краснодар вокзалэтӥ, пе, поездды уг ортчы - Краснодар II сюресэтӥ кошке. Билетмес гинэ но ӧз кутэ - сое, пе, воштоно вал Анапаысен ик. Ма карод - бертэм потэ. Выльысь билет басьтоно. Тӥни соку картме чупано кадь луи. Уксё ласянь чурыт кариськемез татын туж иназ луиз. Анапаын коньдонзэ тӧлъя-буръя мултэс ӧз лэзьы. Таксистлы 5 сюрс сётыны но, поезд билетъёслы но уксёез тырмиз.Вокзалын 6 час солань-талань ветлыса, мырдэм но кызьы пуксимы поездэ. Кызьы купеын бертӥмы - кӧшкемыт кино кадь. Одӥг интымы буш вал бере, милемын кин но ӧз мыны. Уйин сайкасько - чиган кышномурт бабе. Ӵукна султӥсько - 2 метр ӝуждалаё воргорон вез-вез кылле ни. Агрыз станцие васькеммы бере ог-огмылы кыл сётӥмы: бертыны курадӟеммы сярысь нокинлы ум вералэ. Супыльна Егоре гинэ но верам кылзэ туннэозь ӧз тӥя на. Мон гинэ тани сьӧлыкасько...Туннэ картэ нош сюрес вылэ чортэ. Крыме, пе, ветломы. Та сярысь малпаса, али ик кӧты шурдэ. Но туннэ мон визьмогес ини: поезд билетъёсмылэсь котькуд буквазэ, лыдпуссэ ачим эскерыса потӥ. Кызьы шуо: одӥг йыр умой, кык йыр - эшшо но умойгес.Ольга Никитина Теги: дуннекотырес | Улон-вылон |
Виталий Пронин Укно азьысь убоБакча возисьёс кутскизы ни кизьыны. Бен, бакчаез али укно дур воштэ на. Песянай-песятайёсмы шуо вал: вазь шуныт луэм мартлы оскыны уг яра, нырысетӥ нуналъёсаз липетысь ву вияны кутске ни ке, толэзь пумын одно кынтылоз на. Но озьы-а, тазьы, югыт нуналлэн кузьдалаез син куспын йылэ ни. Нош со удъёслы будыны туж иназ. Соин ик нунал кузьгес луэмъя пичиен-пичиен кизьыны кутскиськом. Угось тросэзлэн будосъёслэн, уката но помидор, перец удъёслэн, вуон вакытсы кузь. Бакчае мерттыку, та удъёс 60-65 нуналъемесь луыны кулэ ни. Нош солэсь азьло ог арня кулэ на кидысъёслы бычыяны. Озьыен лыдъялэ: шунытэз яратӥсь будосъёс март пумозь киземын луыны кулэ. Туала вакытэ пӧртэм пумо кидысъёс вань. Одӥгъёсызлэн вуон вакытсы кузь ке, мукетъёсызлы ӧжытгес но нунал тырме. Соин ик кизёнэн ӝегаськоды ке, вазь вуись сортъёссэ бырйытэк уд луэ ни. Нош али эскере на, вань кидысъёс, удобрениос басьтӥды-а? Укно пиялаостэс чылк-чылк миське - шунды сиослы номыр медаз люкеты соку-соку гинэ бычыяны кутскись удъёсты шунтыны. Нош кизён интыды пеймыт ке, мон кӧня ке уй ке но тыл улын соосты кӧлтыны дэмласал. Кызьы тодӥськом, пеймытлэсь уката курадӟо, векчи, ньыр-няр будо помидор удъёс. Соин ик соослы тужгес югыт интыез висъяно. Нош кезьытэз туж уг ярато перец, баклажан удъёс, укно азяды +20 градуслэсь кезьыт ке - соос 2-3 арня но потыны вырозы. Эшшо 1-2 пол ву кисьтаны вунэтӥды ке - музъемез куасьмоз, номыр уз поты ни. Озьыен, удъёсты бусьтыр мед будозы шуыса, соослы кот но шуныт кулэ. Туж умой амал: кизем ящикъёстэк пытсалэ полиэтилен пакетъёсын. Удъёстэс торфлэсь, бумагалэсь стаканъёсы мерттӥськоды ке, соосты куинен-ньылен одӥг пакетэ тыре но керттылэ. Но талэсь азьло жаль-жаль ву кисьтэ. Удъёс бычыятозь, стаканъёсын пакетъёсты возьыны луоз шуныт батарея вӧзы пуктэм ӟус, ӝӧк вылын. Но киземъёсты бычыяны кутскизы ке, соосты ӝегатскытэк пуктылэ югыт укно азе. Пакетсэ басьтэ, калленэн мед дышозы кӧс омырлы. Сюез куасьмемъя ву кисьтаны эн вунэтэ. Эшшо: пичи удъёс но туж шумпото удобрениослы. Юнмам сяна, пӧртэм висёнъёслы но уг сётско ни. Мон удъёсме, кылсярысь, кык пол кисьтасько 7 процентъем бордовской жидкостен. Но со интые луоз кисьтаны чеснок яке кыз лыс парем вуэн. Зэм, таосынызы, удъёс будытозь, кӧня ке пол кисьтано ни. Укно азьысьтым вань будосъёсме мон сюдӥсько на удобрениосын - магазинъёсын пӧртэм пумоесь вань. Но иназ луэ пень гинэ но - со узыр калиен но кальциен. Венедикт Дадыкин, тодосчи Теги: берекет сад-бакча | Иворъёс |
Виталий Пронин Туспуктэм Эшъяськон юртлэн "ВКонтакте" бамысьтыз 17-тӥ-31-тӥ толшоре Россиын 8-тӥзэ ортчозы Холокостэн йырин быремъёсты буре ваён арняос. Удмуртия но акция борды итӥськоз. 17-тӥ-31-тӥ толшоре дышетӥсьёс но дышетскисьёс понна вебинаръёс но урокъёс радъяськылозы. 21-тӥ толшоре Йӧскалык библиотекаын «Холокост: нет у страданий срока давности» адӟытон усьтӥськоз. Холокостэн йырин быремъёслы сӥзем адӟытон 24-тӥ толшоре Ижысь Эшъяськон юртын но усьтӥськоз. Соиз но, таиз но 31-тӥ толшорозь ужалозы. Со сяна 24-тӥ, 25-тӥ но 26-тӥ толшоре «Халом» воскресной школаын дышетскисьёс Эшъяськон юртын «Игрушки войны» спектаклез возьматозы. Солы инъет луиз Анна Франклэн дневникъёсыз, Холокост вакытэ улэмъёслэн тодэ-ваёнъёссы, гожтэтъёсты. Теги: буреваён холокост | Иворъёс |
Виталий Пронин Туэ гужем шаерамы 50-лэсь трос пляжъёс усьтӥськыны кулэ вал ке, та дырлы 13-ез гинэ ужа, нош вуэ пырыны мылкыд карисьёслэн лыдзы ялан йылэ. Гракысь пляжез чаклась Адалат Насибов Гракысь пыласькон инты Гракысь пыласькон инты Туспуктӥз Валентина ЕмельяноваШаерысьтымы шуръёс вылын ялан кышкыт учыръёс кылдо. Туэ гинэ 28 мурт выйиз ни, пӧлысьтызы 4-ез — нылпиос. Ву вылын шудтэм учыръёс пусъемын Сарапул, Вотка, Глазов городъёсын, Дэри, Кез, Юкаменск, Якшур-Бӧдья но Грак ёросъёсын. Спасательёс понна тужгес пӧсь сётскиз 23-тӥ июнь: одӥг нуналэ 4 мурт быриз, 2-ез — нылпиос, Дэри ёросысь Мещеряк гуртысь ӵыпетэ 11 но 14 аресъем агай-вынъёс выйизы. Шудтэм учыръёслэн мугъёссы вылесь ӧвӧл. Бадӟымъёс кудӟем йырын жомбыллясько. Выйись муртэ утьыны 5-6 минут куспын гинэ луэ. Со туж ӧжыт. Соин ик специалистъёс ало: адями шӧдэ ке, ярдурозь уз вуы шуыса, кесяськыны кулэ. Та нуналъёсы Сарапул ёросысь 54 аресъем воргоронлы удалтӥз. Солэсь выемзэ дыраз синйылтӥзы ярдурысь егитъёс. Вуысь поттӥзы но, скорой вуытозь, нырысетӥ юрттэт сётӥзы. Но таӵе учыръёс туж шер пумиськыло. Удмуртиысь Утчанъя-утёнъя службаен кивалтӥсь Валерий Старцев ивортэмъя, туннэ нуналлы пыласькыны лэземын Ижысь, Глазовысь, Воткаысь, Можгаысь, «Чекерил» спорткомплексысь, Ярысь но Яр ёросысь Пудэмысь, Пичи Пурга ёросысь Яганысь, Шарканысь, Гракысь, Дэбесысь, Кизнер ёросысь Балдейкаысь но Можга ёросысь Пазялысь тыметъёсын. Пыласькон интыосысь ярдуръёсын дежурить каро нимысьтыз дышетскем матрос-спасательёс. Гракысь пляж 15-тӥ июне усьтӥськиз. Вуэ пырисьёсты сак чаклало Адалат Насибов но Анатолий Халыстинин. Соос ужало вошъяськыса, 9 часысен 23 часозь. — Матрос-спасатель луыса ужаны кутскеммылэсь азьло нимысьтыз дышетскимы, экзамен сётэммы бере гинэ удостоверение басьтӥмы, — шуэ Адалат Насибов. — Пыласькон интыез водолазъёс эскеризы, вуэ буйёс (буш пластмас посудаос) тыримы, солэн сьӧраз пиналъёс медаз поталэ шуыса, шур дурын спасательной жилетъёс возиськомы, ярдурын сылэ пыжмы. Пляжмы усьтэмын ке но, шудтэм учыр но вал ни. Жаляса верано, егитъёс пыласькыны ярато ми ӧвӧлтэм дыръя — уйшор бере, ӵем дыръя шур дуре шӧмаськыса вуо. Тросаз ёросъёсын пляжъёс усьтэмын ӧвӧл ке но, шур котыръёсты нуналлы быдэ эскеро МВД-ын, МЧС-ын, Росгвардиын ужасьёс, муниципал кылдытэтъёсысь доброволецъёс, куд-ог интыосын мобильной постъёс кылдытэмын но матрос-спасательёс дежурить каро. Кылсярысь, Дэри ёросын сыӵе постъёссы ужало Ожмос, Русь, Вожоййыл, Пероггурт, Чемошур, Изгурт но Ягул гуртъёсын. Тодады возе: . вуэ пырыны яра чаклам интыосын гинэ, пыжен уяку, нимысьтыз жилет дӥсяно; . шунды шорын кема улэм, сиськем бере жомбылляськыны эн дыртэ; . тӧло куазен но гудыръяку вуэ пырыны уг яра; . шӧдӥды ке, кужымды быре шуыса, эн куалектэ; . ву нуыны кутскыку, тулкымлы пумит эн уялэ, ӟигарды ӝог быроз, буйгатске, вуэн нялтас уяса, калленэн ярдур пала кыстӥське; . уяса жадиды ке, тыбыр вылады выдэ но, каньылля киосыныды ужаса, ву вылын возиське. Валентина Емельянова | Иворъёс |
Виталий Пронин Таяз шутэтскон нуналъёсы Россиын пусъё Егитъёслэсь нуналзэс. Соин сэрен шаерамы радъяськозы уно пӧртэм ужрадъёс.Ижын шулдыръяськонъёс удмуртарняе, 23-тӥ инвожое, ик кутскозы. М. Горький нимо гужем паркын усьтӥськоз фонтан. Со сяна, татысь сцена вылын шутэтскон нуналъёслы быдэ радъяське концерт. Пукто -шаерысьтымы коллективъёс, эктӥсьёс-кырӟасьёс. Кызьы шуиз лулчеберетъя но туризмъя министрлэсь ужзэ быдэсъясь В. Соловьёв, шаерамы туж трос коллективъёс, нош асьсэзыс возьматыны интызы ӧвӧл. Та парк ӵапак таӵе инты луиз.Егитъёслэн нуналазы бадӟым саклык висъямын таза улонлы но спортэн эшъяськонлы. Озьы котькуд мылкыд карись быгатоз волейболэн шудыны, йогаен вырыны, мугорзэ куасалляны. Дышем сямен Ижын ортчозы на выль кенъёслэн марафонзы, егитъёс пӧртэм буёлъёсын пазяськозы. Ӝытсэ луозы концертъёс. Вераны кулэ, та праздникез Ижлэн пӧртэм сэрегъёсаз пусъё ке но, валтӥсь ужрадъёс луозы Шор площадьын, Иж тымет дурын но К. Герд нимо но Суредан искусствоосъя музейёслэн азбаръёсазы.Озьы ик егитъёслы ёросъёсын но кузьым дасямын. Вавожын, Балезиноын радъяськозы концертъёс. Дэбесын - туристъёслэн но бардъёслэн фестивальзы, Каракулиноын - пиос куспын вожвылъяськон, со сяна, котыр ласянь адӟем карымон егитъёс коньдон кузьымен пусъемын луозы. Грах ёросысь егитъёс люкаськозы котырес ӝӧк сьӧры, Воткинскын ГТО сётозы. Нош Кияса ёросын лыдӟозы комсомолецъёслэсь гожтэтсэс. 1973-тӥ арын соос вуоно егитъёслы сӥзён кельтӥллям. 16+ 24-тӥ инвожое 7.00-22.00 часъёсы - Шор площадьын «Праздничной» базар8.00-10.30 часъёсы - Шор площадьын йогаен вырон9.00-16.00 часъёсы - Иж тымет дурысь пляжын волейболэн шудон10.00 часын - С. Кировлэн парказ «Финтеслэн нуналыз»10.00 часын - Вормонлы сӥзем скверын нылпи коляскаослэн парадзы13.00 часын - зоопаркын концерт. 25-тӥ инвожое 9.00-16.00 часъёсы - Иж тымет дурысь пляжын волейболэн шудон11.00-22.00 часъёсы - Суредаськон искусствоосъя элькун музейлэн азбараз «Усьтэм кар» фестиваль. Кырӟась егитъёслэн концертсы.11.00-15.00 часъёсы - Шор площадьын усыкмытӥсь суретъёслы пумит акция.12.00-16.00 часъёсы - Горький нимо садын выль кенъёслэн ӵошатсконзы.13.00-17.00 часъёсы - Шор площадьын брейк-данс эктӥсьёс вожвылъяськонзы.17.00-22.00 - Шор площадьын «Гужемлэн буёлъёсыз» фестиваль: визь сынан шудонъёс, концертъёс, киуж вузан, дискотека но мукет ужрадъёс. 16+Мария Векшина | Улон-вылон |
Виталий Пронин Учыр луэм 21-тӥ толшоре. Гидын со вакыт 121 кунян вылэм. Липет ӧз чида лымыез. Со сярысь элькун Тӧро дорын кенешын ивортӥз МЧС-лэн шаерысьтымы ёзэныз кивалтӥсь Пётр Фомин. Учыр луэм 21-тӥ толшоре. Гидын со вакыт 121 кунян вылэм, куинез со пӧлысь бырыны шедиз. Фермаын ужасьёс ӧз шуккиське. - Таӵе учыръёс арысь аре луо, - шуиз Пётр Матвеевич. Нялтас вераса, липет вылысь лымы усьыса, сӧсырмо адямиос но, соин со сак кариськоно. Александр Соловьёв ёрос йыръёсты куриз хозяйство котырзэс ӟечгес чакланы, таӵе учыре вуттӥсь кивалтӥсьёслэсь кылзэс юаны. "Удмурт дунне" Туспуктӥз А. Горбунов Теги: кышкыт | Иворъёс |
Виталий Пронин Шаерамы кунгож сьӧрысь, мурт улосъёсысь вуисьёс 2 арня карантинын пукыны кулэ. Быдэсто-а, уг-а соос та куронэз — тае чаклало полицейскойёс, соослы юрттыны кутскизы волонтёръёс но. Та дырлы Иж котырысь сюресъёс вылын югдурез чаклало 6 КПП-ос. Котькудаз уен-нуналэн дежурить каро 4 полицейскойёс, 2 адями — Росгвардиысь, 2-3 мурт — Иж город администрациысь. Машиналэн номерез бордын «18» лыдпус (Удмуртилэн кодэз) вань ке, адямиослэсь документъёссэс-прописказэс, шоркаре ма муген вуэмзэс, справкаоссэс эскеро. Нош кин Иже вуэ мурт улосысь, таослы КПП-ын кемагес ӝегатсконо луэ. Россиысь санитарной врачлэн постановлениезъя но элькун Тӧролэн распоряжениезъя палэнысь вуисьёс табере нимысьтыз анкета гожтыны кулэ. Отчы пусйиське адямилэн кыӵе улосысь но ма муген Иже вуэмез. — 2 нунал куспын, 20-тӥ апрельысен 22-тӥ апрелёзь палэнысь вуисьёслэсь 277 анкета люкаськиз. Лыдпус нуналлы быдэ вошъяське. Сюресъёс вылысь КПП-осын сяна, уен-нуналэн эскериськомы чугун сюрес вылтӥ, озьы ик самолётэн вуисьёсты. Роспотребнадзорлэн косэмезъя, тужгес но сак чакланы косэмын Москваысь, Москва улосысь, Санкт-Петербургысь вуэмъёсты. Соосты котькудзэ гожтыса кельтӥськомы, доразы карантинын пукыны косӥськомы, — шуиз Иж городлэн йырыз Олег Бекмеметьев. Чаклало-а, уг-а та адямиос косонъёсты — тае эскерон борды, югдурез утисьёс сяна, басьтӥськизы Иж город администрациысь специалистъёс. Соос карантинэ пуктэм адямиос дортӥ ветло, юаллясько. Со понна Ижын котькуд ёросын кылдытэмын нимысьтыз штаб. Вань кулэ луись ивор соослы вуэ: сояз я таяз ёросэ кӧня адями палэнысь вуиз, кытын со улэ-вылэ карантинын пукон вакытаз. Иж город администрациысь мугорез кыдатонъя но егитъёсын ужан политикая управлениысь специалист, Ижысь спортъя комплексной школалэн кивалтӥсез Андрей Васюков кыл кутэ Первомай ёрос понна. 22-тӥ апрельлы та ёросын карантинын пукыны косэмын 21 муртлы. Соос ваньзы сямен ик вуэмын Москва, Санкт-Петербург городъёсысь. — Штабамы 6 волонтёр, куспамы люкылӥмы урамъёсты. Али списокамы 21 мурт. Но ивор вуиз ни, ӝытозь та лыдпус 3-лы уноялоз шуыса. Озьыен, ужмы йылоз. Калык доры юри пӧртэм вакытэ вуылӥськом. Одӥг нунал — ӵукна пал, ӵуказеяз — нуназе я ӝытазе. Калык дортӥ юри тупатэм графикъя ветлӥд ке, эскеронмы юнме луоз: дорысьтыз потыны амал утчась адями ми вуон вакытэ гинэ карантинын пукемъяськоз, — шуэ А. Васюков. Вераны кулэ: списоке шедем адямиос доры та волонтёръёс куное уг пырало. Дораз-а адями, ӧвӧл-а, эскерыны юртто мукет амалъёс: домофон, телефон но… укно. Ӵапак берпуметӥ амалъёс кулэ луизы А. Васюковлы, Пушкинской урамысь одӥгаз юртын улӥсез эскерыкуз — воргорон валлян гинэ Москва палъёсысь вуэм. Андрей Васюков солэн домофоназ «йыгаськиз» — нокин вазись ӧз луы. Телефонэн жингыртӥз: таяз радэ воргорон трубказэ кутӥз ни. Но кызьы валалод, адями дорысеныз-а тонэн вераське. Волонтёр юаз, кӧняетӥ этажын улэ, кудпала учко квартираезлэн укноосыз. Воргоронэз укнооссэ усьтыны но ӝамдэлы йырзэ мычыны косӥз. 5-тӥ этажысь укноысь форточка усьтӥськиз но — отысь пиосмуртлэн йырыз мычиськиз. — Озьыен, дораз пуке. Семьяез но вӧзаз, шӧдске — вераськем куараосты кылӥ. Карантинэ пуктэм муртлэн семьяезлы но угось, нокытчы потатэк, дораз пукыны косэмын. Табере дыртоно Воровский урамысь юртэ, — шуиз А. Васюков но бадӟым вамышъёсын азьлань дыртӥз. Сьӧраз шок-пуль бызёнъям, юалляськисько: нош карантинэ келям мурт дораз ӧй луысал ке? Мар карысалды сыӵе дыръя? А. Васюков валэктӥз: адямиез дорысьтыз ум шедьтӥське ке, соку ик ивор келяськомы МВД-лэн Первомайской ёросъя ёзаз. Таӵе учыръёсты эскерыны отын нимаз сотрудникъёс юнматэмын. Косонъёсты тӥясьёсты соос кыл кутонэ кыско. Тыриськонлэн тужгес пичиез быдӟалаез — 15 сюрс манетысен 40 сюрс манетозь. Семьялы дорысьтыз потаны уг яра, жуг-жаг куштыны гинэ но. Нош сиён-юонзы, эмъюмзы быриз ке? А. Васюков шуиз: нокин но сютэм уг пукы, сиён вутто волонтёръёс, соослы ивор гинэ сётоно. Нош висьыны усизы ке, эмъясьёс доразы лыктозы. Коронавируслэн тодметъёсыз шараяськизы ке, больницае вуттозы. Иж городлэн йырыз Олег Бекмеметьев шаерамы улӥсьёслы вазиськиз: шоркаре вуылыны лэчыт мугды ӧвӧл ке, сюрес вылэ потанлэсь возиське. КПП-ос Иже пырыны лэзёзы таӵе учыръёсы: адямилэн пропискаез Ижын ке, улэ ке гуртын, нош ужа Ижын, соку справкаез луыны кулэ. Озьы ик лэзё калыклы юрттэт сётӥсь, югдурез утись, кышкытлыклэсь утись ёзъёсысь машинаосты. Направленизэс возьмато больницае мынӥсьёс, нош сад-бакча возисьёс — солы кузё луэмзы сярысь документъёссэс. Шоркаре огшоры куное лыктыны чакласьёс доразы бертоно луозы. ________ Елена НИКИТИНА | Югдурез утён |
Виталий Пронин Куд-ог лушкаськонъёс герӟаськемын Интернет пыр вуз-эмъюм басьтонэн: азьвыл басьтэм вуззы понна компенсация келялом шуыса.Туспуктэм: udmdunne.ru Югдурез утёнъя министерство ивортэмъя, дистанционной амалэн лушкаськисьёслэн куриказы шедемын 25 мурт. Таослы мошенникъёс жингыртӥллям, асьсэды банкын ужасьёс шуиллям: картаысьтыды, пе, кин ке уксёдэс кытчы ке выжтыны выре, со понна верано картазылэсь лыдпусъёссэ-кодъёссэ. Куалектэм кабенызы адямиос ваньзэ шараяллям, уксёзы син куспын тӧлӟем. Таӵе югдуре та нуналъёсы шедем Ижысь одӥгезлэн предприятилэн 53 аресъем кивалтӥсез — та амалэн солэсь лушкаллям 130 сюрс манетсэ.Куд-ог лушкаськонъёс герӟаськемын Интернет пыр вуз-эмъюм басьтонэн: азьвыл басьтэм вуззы понна компенсация келялом шуыса, лушкаськисьёс адямилэсь картаезлэсь лыдпусъёссэ курылӥллям, таосыд ваньзэ вераллям. Лушкаськон учыръёсъя уголовной уж ӝутэмын Уголовной кодекслэн 158 номеро статьяезлэн «г» пунктэзъя — банкысь картаосысь лушкаськон понна кыл кутон. Югдурез утёнъя министерство калыкез сак луыны куре: нокинлы шараяно ӧвӧл карталэсь лыдпусъёссэ-кодъёссэ, усьяно ӧвӧл тодмотэм смс-иворъёсты, ссылкаосты. Елена Слащёва | Иворъёс |
Виталий Пронин Кинорежиссёр Андрей Звягинцев аслэсьтыз «Елена» фильмзэ учкисьёслы возьматон понна одӥг нуналлы Ижкаре лыктӥз. 2011-тӥ арын «Елена» Канн фестивальлэсь нимысьтыз приззэ басьтӥз, со сяна мукет кинофестивальёсын ужезлы вылӥ дунъет сётӥзы.Андрей Звягинцевлэн верамезъя, «Еленалэсь» презентацизэ ортчытэм бере, Россиысь кинопрокатчикъёс черодэ султӥзы киноез асьсэ городъёсазы нуон понна. Кызьы меда Ижкар палэнэ кылиз, - паймыса шуиз режиссёр.Жаляса верано, асьме городысь кинотеатръёсын авторской, малпаськытӥсь фильмъёсты учкыны уг луы.Огшоры калык но выжыкыллы укшась киноосты учкыны дышемын.Толон, 5-тӥ декабре, "Еленаез" учкем бере, Звягинцевлы шуизы:- Милям улонмы сыӵе ӧвӧл! Тӥ Москваысь сыӵе кырсь улонэз возьматӥськоды, нош ми озьы ум улӥське!- Мон телевизорысь криминал иворъёсты учкисько. Фильмысь сюжет улонэз адӟыса-тодыса лэсьтэмын. Нош тӥледлы выжыкыл дуннеын улыны шуд усем, дыр. Фильм ӧз кельшы ке, соку Тӥледлы шонерзэ но чеберзэ возьматоз Первый канал, - вераз Андрей Звягинцев. | Иворъёс |
Виталий Пронин Вить ар талэсь азьло республикаямы нырысьсэ кутэмын вал сюрес вылын мынон-ветлонэз умоятонъя программа.Куинь ар ӵоже Югдурез утёнъя министерстволы Удмуртилэн бюджетысьтыз висъяськиз 30 миллион манет. Эшшо 35 миллион манет вуиз федерал кисыысь. Та чотын сюресъёс вылын югдур тупатскиз - шуккиськон учыръёсын бырисьёслэн лыдзы огвыллем возиськиз.2011-тӥ арын выль программа кутӥзы. Машина нелькиськон учыръёс кулэсмизы. Со дыре ик питран улын адями бырон учыръёс, ӧжытгес луэм интые, чутрак йылӥзы. Ӵапак 2011-тӥ-2013-тӥ аръёслы чаклам программалэсь быдэсъяськемзэ чаклазы Кун Кенешлэн берло ортчем Президиумаз.Республикаысь полицилэн кивалтӥсезлэн воштӥсез Сергей Козлов верамъя, сюрес вылын югдур уродмиз инспекторъёсты ужысь кулэстэмен валче. Кылем арын полициын реформа йылпумъяськиз - Ижысь сюресъёс но федерал трассаос вылэ кылиз 300 инспектор. Валамон, выльдӥськонъя чакламын вал кыӵе ке тупась учыръёсын адямиез воштыны компьютерен. Кылсярысь, сюресъёсты чакланы луэ нимысьтыз камераосын. Таӵе автоматической центръёс Удмуртиын кӧня ке басьтэмын ик, но соос тырмыт ӧвӧл.Кун Кенешысь Бюджетъя, вытъя но коньдон ужпумъёсъя ялан ужась комиссилэн тӧроез Софья Широбокова дурбасьтӥз полициысь полковниклы. Уго бускель улосъёсын ик сюрес вылын мынон-ветлонэз чаклась центръёс кемалась пуктылӥзы ни. Асьме республикамы та удысъя укыр бере кыле. Бюджетэ ватсаса вуись коньдон чотын 2011-тӥ-2013-тӥ арлы чаклам программаез тыро-пыдо быдэсъяно. Уката ик Удмуртилэн котькуд сётэм 1 манетэз вӧзы федерал бюджетысь сомында ик висъяськоз.Кылем арын машина шуккиськон учыръёс кулэсмизы. Со дыре ик авариосын бырисьёс ар пумозь 16 процентлы йылӥзы. Улонысь кошкиз 294 мурт, пӧлысьтызы 27-ез - нылпиос. Полковник Сергей Козлов пусъе: 70 процентэз авариос тупало городъёсын но ёросъёсын. Югдурез умоятыны быгатысалзы фото но видео амалэн ужась камераос. Соин республикаысьтымы МВД-ен ӵош Кун Кенешысь Нациосын ужан политикая, кышкытлыклэсь утиськонъя но регламентъя ялан ужась коммиссия куре Правительствоез тросгес коньдон висъяны. Кылсярысь, ДПС-ъя службаын ужасьёс ар ӵоже 200 миллион манет тыр штрафъёс гожто. Бюджетэ вуись тыриськонъёслэсь 10 процентсэ - 20 миллион манетэз - чаклано ГИБДД-е выль ужан тӥрлык басьтыны, шуэ ялан ужась комиссилэн тӧроез Александр Фоминов.Сюрес вылын мынон-ветлонэз умоятонъя программа пумысен депутатъёс но, чиновникъёс но огымысь кадь верало: та уж кулэ. Туннэ шаерамы улӥсьёс ичи кылё сюлэм но сэр висёнъёсын сэрен, кыкетӥ интыын - машина шуккиськон учыръёсын, куинетӥын - курыт юонъёсын йырин.Елена Скворцова. Теги: Полиция СофьяШиробокова | Югдурез утён |
Виталий Пронин Отын бадӟым ужпумъёс эскеремын вал. Кенешон 2 час ӵоже кыстӥськиз ке но, мӧзмыны маза ӧй вал.Нырысь ик кыл сётэмын вал филология наукаосъя тодосчилы, ас вакытаз «Удмурт Кенешлэн» вице-президентэз луыса ужам муртлы Галина Шушаковалы. Солэн кивалтэмез улсын кыкетӥ арзэ ни улонэ пыӵа гуртысь шуге-леке шедем семьяослы юрттонъя «Тангыра» проект. Нырысь со Вавож ёросын радъяськиз, собере - Гракын. Пусйыны кулэ, проект ӟечен пусъемын Москваын, сое пыӵатон понна коньдон висъяськиз Россия федерацилэн бюджетысьтыз, ортчытэмын нимысьтыз конференциос, улонэ пыӵазы удмурт семьяез но пиналэз утёнъя зэмос ужъёс.- Семьяосын ужан - «Удмурт Кенешлэн» одӥгез бадӟым ӧрез, - шуэ Галина Шушакова. - гуртоос ӵемысь асьсэ сюлмаськонъёссы пӧлы выемын луо, туж шугъясько визь-кенеш басьтыны, куро психологъёсты, логопедъёсты, православной священникъёсты. Анай-атайёслэн но нылпиослэн кусыпъёссы сӧриськемын. Ёросъёсын та проектъя ужаку, шӧдӥськиз: атайёс коньдон поттон понна арняосын-арняосын палэнын ужано луо, уг адӟыло кышнооссэс, нылпиоссэс. Тӥяськем кусыпъёсты кузьымъёсын но коньдонэн уд ни тупаты.«Тангыра» проектъя Грак ёросысь «секыт» нылпиос люкамын вал. «Удмурт Кенеш» юн курон пуктӥз: пӧлысьтызы 70 процентэз одно ик удмуртъёс мед луозы. Та нылпиос санаторийын шутэтскизы, киное, цирке, зоопарке ветлӥзы, «Удмурт Кенешлэн» кивалтӥсеныз Игорь Семёновен пумиськылӥзы. Озьы нылпиос выльысь вордӥськизы кадь, соослэн пеймыт улоназы югыт тылсиос пиштыны ӧдъязы.- Мон тау шуысал «Тангыра» проектэз пыӵатӥсьёслы, - шуиз «Удмурт Кенешлэн» кивалтӥсезлэн воштӥсез Татьяна Ишматова. - Мон адӟи со нылпиосты: синъёссы шумпотонэн пачылало вал! Соос таш-таш удмурт кылын верасько. Туала вакытэ огшоры адямиос нылпиоссэс санаторийёсы келяны уг быгато, семья понна со туж дуно усе. Нош татын нокытчы потамтэ, семьяосазы шуге-леке шедем нылпиос понна сыӵе шуд усиз! Шоразы синвуаськытэк учкыны ӧй быгаты.«Тангыра» проект одӥг-кык арлы гинэ чакламын ӧвӧл. «Удмурт Кенеш» бордын ужалоз шуге-леке шедем удмурт семьяослы юрттонъя центр. Солы шуыса, проектъя нимысьтыз оборудование но басьтэмын ни. «Удмурт Кенешлэн» бурд улаз таӵе центрлэн ужамез ассоциацилэн уставезлы пумит уг луы, ӝот-ӝот шуэ Игорь Семёнов. Нош мургес ке учконо, та ужлэн улонэ пыӵамез возьматэ: луэ вылэм, ӝожтӥськыса ветлэм интые, рос-прос пуксьыса, проект гожтыны, бадӟым ужлы федерал коньдон утыны. Нош кин люкетэ мукетъёсызлы но тунсыко ужъёс борды басьтӥськыны? Шуом, удмурт калыклэсь экономиказэ, культуразэ, дышетон удыссэ азинтонъя проектъёс дасяны.Нялтас вераса, выль проектъёс вордыны юрттоз, вылды, удмурт егитъёслэн бадӟым форумзы но. Сое ортчытон пумысен «Удмурт Кенеш» вазиськылӥз республикамылэн Тӧроезлы Александр Соловьёвлы. Александр Васильевичлы та малпан яраз. Татьяна Ишматова верамъя, форуме люканы луысал шаерысьтымы но солэн палэнысьтыз тужгес мыло-кыдо, визьмо удмурт егитъёсты. Угось соослэн огазеяськыны быгатэмзы, кылзэс но калыксэс гажамзы бордысь потоз ӵуказе нуналмылэн азинлыкез.Нош фин-угор дуннемы шоры оглом учконо ке, куд-ог ужпумъёсъя асьмеос огкылысь луыны ум быгатӥське. «Удмурт Кенешлэн» кивалтӥсез Игорь Семёнов та пумысен ӧпкелемзэ уг ваты. Исполкомын со фин-угор калыкъёслэн конгрессы сярысь ивортӥз. Конгресс ортчоз 2016-тӥ арын Финляндиын. Отын 5 пӧртэм ӧръя ужпумъёс эскериськыны кулэ. 4 секцияя нокыӵе валамтэос ӧз кылдэ ке, 5-тӥезъя Россиысь но кунгож сьӧрысь фин-угоръёс ваче вуизы. Вераськон мынэ политикаын радикализм пумысен. Та ужпумез нимаз секциын эскерыны дэмлазы Россиысь фин-угоръёс. Угось, Игорь Семёновлэн верамезъя, туала вакытэ историез мыдланьтон Европаын зол шӧдӥське. Тужгес но адӟиськиз со, Быдӟым Вормонлы 70 ар тырмонэз пусйыку. Сюлмаськытэ Эстониын егитъёс пӧлын неофашизмлэн алямез. Игорь Николаевич пусъе: та секциын ик чакласалмы, кызьы Румыниын уло венгеръёс, Швециын - финъёс но мукет. Но, жаляса верано, эстонъёс та ужпумъёсты эскерыны пумит луизы. Фин-угор калыкъёслэн конгрессы политикае, пе, уг пыриськы. Озьы ке но Россиысь фин-угоръёслэн дэмланъёссы воксё палэнтэмын ӧй вал. Конгресс вискын, пе, 2 час ӵоже ужалоз усьтэм площадка. Отын вань со лэчыт ужпумъёсъя вераськыны луоз...Нялтас вераса, фин-угор калыкъёслэн конгрессы азьын, вуоно арын феврале, шаерамы ортчыны кулэ удмуртъёслэн 13-тӥ ӧтчамзы. Со азьын вань ёросъёсын но каръёсын ортчозы «кенешчиослэн» конференциоссы. Нош 2017-тӥ арын шаерамы ик радъяны чакламын фин-угор егитъёслэсь конгрессэс. Озьыен, тужгес тунсыкоез азьпалан на!Елена Миннигараева Теги: исполком Удмурткенеш ужпум финн-угордунне | Югдурез утён |
Виталий Пронин Таӵе ужрад Удмуртиын 10-тӥ арзэ ортчылэ ни. Ож лудысь бертымтэ эшъёссэс буре вайыны кичӧлтонэн потӥзы вал Балезиноысь пӧсь интыосы ветлэм ветеранъёс. Соос пӧлын вал Балезиноысь Чечняын ожмаськем воргорон Шафик Дюкин. Нялтас вераса, со 6 пол сӧсырмылыны шедьылӥз.- Огпол ёросысь Чечняе ветлэм воргоронъёсын пумиським, куспамы вераським бырем эшъёсмес ӵош люкаськыса, семьяоссэс ӧтьыса, тодэ ваёно шуыса, - вераз Ш. Дюкин. Ш. ДюкинОзьы Балезиное котькуд ар быдэс Удмуртиысь пӧсь интыосын - Афганистанын, Нагорный Карабахын, Чечняын – ожмаськемъёсты буре ваё. Ужрадэ пыриськиз Удмурт Тӧролэн но Правительстволэн администрациенызы кивалтӥсь Сергей Смирнов. Со но Балезино ёрослэн йырыз Юрий Новойдарский, пось интыосы ветлэм ветеранъёс но вань калык быремъёсты буре ваизы, тау каризы сыӵе ӟеч воргоронъёсты будэтэм анай-атайёслы но шор площадьысь синпелет вӧзы сяська кертэттъёс понӥзы. Балезиное лыктэмъёс пӧлын вал Яр ёросысь Дизьмино гуртысь нылпиос Сергей Колегов дышетӥсенызы. Воргорон Афганистанын службазэ нуиз, со понна «За отвагу» медален пусъемын. Пӧсь интые ветлэмез берегес ик школае ужаны иныяськиз, нылпиослы вордӥськем шаерзэс яратон мылкыд паӵатон бордын тырше, соослэсь ӟеч адямиос мед будозы шуыса сюлмаське.Валерий Иванович Макаров Балезино ёросысь Сергино гуртын тракторист луыса ужа. Службазэ нуиз Афганистанын. Уно пол ваче син пумиськылӥз душманъёсын, кутылӥз соосты пленэ. Нош одӥг соослэн группазы, 15-20 адями, ӝегатӥзы 600-лэсь ятыр Пакистанысь Афганистанэ ожтӥрлык, пӧртэм техника нуись караванэз. Ожмаськонэ пыриськемез понна Валерий Иванович «За отвагу» медален пусемын. Балезиноысен со, 35 ар ортчем бере, нырысьсэ пумиськиз Афганистатын службазэ ӵош нуэм эшеныз.Ужрад дыръя радъямын «Солдат войнаез уг бырйы» музейной адӟытон, калык тодмасткиз ож тӥрлыкен но котькудӥз сэрттыны-бичаны быгатӥз автоматэз, пистолетэз. Пӧсь интыос ветлэм ветеранъёс но егит спортсменъёс куспын футболъя ӵошатскон ортчиз. Сцена вылысен чузъяськизы врдӥськем шаерез яратон но ожлы сӥзем кырӟанъёс, вань мылкыд карисьёс утялскизы солдат ӝукен.Ангелина СнигиреваТуспуктэмъёс басьтэмын http://www.udmurt.ru сайтысь | Югдурез утён |
Виталий Пронин Туннэ аслэсьтыз вордскем нуналзэ пусъе Удмурт кун университетысь удмурт филология факультетлэн деканэз, педагогика наукаосъя кандидат Любовь Фёдорова. Вань сюлэм шунытсэ дышетон удыслы сӥзе ке но, ваньмон дыр шедьтыкуз, семьязэ ческыт сиёнэн шумпоттэ.Алнаш ёросысь Шайтангуртын вордскем нылаш пичи дыръяз дышетӥсь, инженер, агроном луон сярысь малпаськылӥз. Улоназ бадӟым пытьы кельтӥз нырысетӥ дышетӥсез, солэсь адӟем карыса ик, визьнодасьлэсь сюрессэ бырйиз. Дышетӥсе мынэмысьтыз пичи но уг ӧпкельы.Любовь Петровналэн техникаен тунсыкъяськонэз али но ортчымтэ на. Туж яратэ машинаосты, ваньмыз сярысь пыр-поч вераны быгатэ. Руль сьӧрын ворттылыны право басьтӥз. Но машина нуллыны кык ар сяна кылдымтэ, семьяямы, пе, сотэк но трос водительёс: кузпалы, пие, кенэ.Нош агроном луон мылкыдзэ Любовь Петровна бакчаяз буйгатэ. Ваньмон дыр шедьтэ ке, сад-бакчаяз дыртэ. Фёдоровъёслэн бакчаязы вазь тулысысен бер сӥзьылозь турлы сяськаос пушъё. Ваньмыз-ӧвӧлэз, пе, витьтон пала люкасько.- Бакча синазькыль медаз луы шуыса, шутэтскыны ветлоно отчы, - азьланьтэ Любовь Петровна. - Юри люкам кадь, вань бускельёсмы чеберлыкез гажало, сад-бакчазэс утялтыса возё. Ог-огенымы ӵошатскыса выллем пӧртэм сяськаос мерттӥськомы, нош кытысь ке выль кидыс шедьтӥськомы ке, воштӥськыны дыртӥськомы.Любовь Фёдорова ужан сяменыз пӧртэм странаосы вуылэ. Кунгож сьӧрысь буш киын уг берты: я сяська кидысъёс вае, я турлы туспуктэмъёс. Сяськаез, пе, тодоно, ку, кытчы но кызьы мерттыны. Ачиз ик дизайнер. Малпанъёссэ улонын быдэстыны юрттэ литература. Тыршемез токма уг луы. Кемалась ик ӧвӧл сад-бакчазылэн юбилеез вал. Бадӟым ужрад азьын котькуд ульчаез, садэз эскерыса потӥллям. Шараяськиз, Фёдоровъёслэн бакчазы тужгес шулдырез, дизайнэз но аспӧртэмлыко.- Пӧртэм кунъёсы вуылыса, синмаськоно чебер улэмзылы, - шуэ Любовь Фёдорова. - Ноку уг вунэты Финляндиысь аспӧртэмлыко корка пырамме. Улон юртсы интыяськемын бадӟым гурезь борды, корка пыронзы - 5-тӥ этажын. Норвегиын но гурезьёссы, шуръёссы трос. Кунгож сьӧрын улӥсь калык инкуазь узырлыкез дунъя, сое эшшо но чебергес карыны тырше.Кыӵе ке странаосысь вуэмез бере Любовь Петровналэн йыраз нош ик выль малпанъёс лыкто. Берло аръёсы со но бакчаяз аспӧртэмлыко гурезьёс кылдытъя. Нош семьяез быгатэмезъя юрттэ: тунсыко изъёс шедьто ке, доразы ваё.Фёдоровъёслэн бакчазы - бадӟым сад. Ческытэз ярато бере, толлы трос варенняос, компотъёс дасяло. Киярлэсь, помидорлэсь пӧртэм салатъёс лэсьто. Туэ удалтӥз дынязы, нырысьсэ мерттӥзы баклажан. Туж гажало ческыт пӧсьтурынэз (перецез). Сое вань сиёназы тыро. Нош вордскем нуналъёссы дыръя котькуд аре ӝӧк вылазы выль салат пуктыны тыршо. Таяз учыре но Любовь Петровна кунгож сьӧрын улӥсьёсты тодаз вайиз.- Азьвыл аръёсы ваньзэ бакча сиёнъёсты пӧзьтыса юдылӥмы но, йӧлвылэн я вӧен суралтыса, тусьтые тырылӥм, - шуэ Л. Фёдорова. - Нош табере тусьтылэн огпалаз кешыр вуштыса я юдыса понӥсько, нош мукет палаз - гордкушман. Вӧзазы одно ик ватсасько кык-куинь пӧртэм соус. Берло дыре семьямылы но куноосмылы туж кельшиз грецкой мульыен, кумызен (чеснокен) но майонезэн соус.Фёдоровъёслэн семьяязы сӥль сярысь но уг вунэто. Малпамтэ шорысь куноос лыктыку, чаль пӧраське француз амалъя дасям сӥль.Любовь Петровна шыд пӧзьтонэ но, гуляш лэсьтонэ но аслэсьтыз дасям кетчупсэ ватса. Сиёнэзлы аспӧртэмлыко шӧм пыӵатэ озьы.Любовь Петровна уг яраты пыжиськыны. Араз 3-4 пол гинэ, пе, ыльнянен вырисько.Француз сӥльРадэн-радэн тыроно картофка, сугон, сӥль (дыртыку фарш но яралоз), вань ке - губи. Ваньзэ вуштон пыр поттэм сырен шобыртоно но пӧсь гуре пыжыны пуктоно.КетчупКулэ: 1 килограмм улмо, ӝыны килограмм сугон, 3 килограмм помидор, 8 пилет кумызь (чеснок), 1 стакан сакыр, 2 пуньы сылал, быдэн ӝыны чечы пуньыен изэм сьӧд пӧсьтурын но корица, ӝыны стакан уксус (9 процентъем).Тазатэм улмоез, сугонэз но помидорез, сӥль коран пыр поттыса, пӧзьтыны пуктоно. Быректэмез бере пичи тыл вылын эшшо 1 час но ӝыны пала пӧзьтоно на. Собере ватсано 1 стакан сакыр, 2 пуньы сылал, быдэн ӝыны чечы пуньы изэм пӧсьтурын но корица, 8 пилет кумызь, ӝыны стакан уксус. Суретэз эшшо 10-15 минут пала пичи тыл вылын пӧзьтоно но, чылкыт банкаосы тырыса, салкым азе пуктоно.«Ассорти» салатОдӥг но ӝыны литр вулы кулэ 4 пуньы сакыр, 2 пуньы сылал.Вуэз быректытоно но отчы ватсано сакыр но сылал, сурано сылмытозязы.3 литр банкае радэн-радэн тыроно бакчаын будэтэм емышъёсты. Нырысетӥ радэ султытоно кияръёсты, вылаз ватсано векчи помидор, юдыса дасям кабачок. Банкае тырем сиёнъёслы чебер тус пыӵатоз горд яке ӵуж ческыт пӧсьтурын. Сое, векчи юдыса, емышъёс вискы чуртнано. Ватсано на 5 йыр векчи сугон, 5 пилет кумызь, быдэн 1 выжы кирень но петрушка, 1 модос укроп, юдэм кубиста. Банкаез тырмытыны луоз мукет емышъёсын но.Тыро банкае нырысь ик кисьтоно быректытыса дасям вулэсь ӝынызэ, собере йылтоно ӝыны стакан уксус, нош отӥяз кисьтоно кылем вуэз. Тыро банкаосты, 20-25 минут пала вуын быректыса (стерилизовать карыса), корт ӵоктэтъёсын пытсаса, салкым интые пуктоно.Валентина Емельянова. Теги: ечкыласьком Иж удмуртфилологияфакультет | Иворъёс |
Виталий Пронин ГИБДД-ын ужасьёс Юкаменск палъёсын воргоронэн дугдытӥзы. Талы пиосмуртлэн йырыз кур луэм - югдурез утисьлэсь чиньызэ куртчем.Туннэлы 185 уголовной уж ӝутэмын.Эгра ёросысь воргорон кудӟытӥсьсэ юэмез бере пери кадь луиз. Дораз жугиськыны ӧдъяз. Полициын ужасьёс вуэм бере но ӧз шыпыта. Югдурез утисьёс вылэ мыжыкъёсыныз омырскиз. Воргоронэз машинае пуктӥзы. Отын но со гань-гань ӧз кариськы - полицейскойлэсь макессэ куаӵак куртчиз.Воргоронъёслэсь пӧртэм ӧвӧл кышномуртъёс. Ижысь кафеын одӥг уллё шулдыръяськем. Юэмзы бӧрсьы керетон пуромем. Соосты зӥбломытыны вуизы югдурез утисьёс. Но таослы асьсэлы юрттэт кулэ луиз - шӧмаськем нылмурт полицейскойлэсь йырзэ ӟене-ликен пасям.Ува ёросын сюрес вылын югдурез чакласьёс дугдытӥзы машинаез. Руль бергатӥсь - азьвыл пытсэт сьӧры шедьылэм пиосмурт - документъёссэ возьматыны пумит кариськиз. Нырысь жоб кылъёсын черекъяз, бӧрысь отвёрткаен полицейскойлэсь кизэ мертчалтӥз. Озьы пиосмурт нош пытсэт сьӧры шедиз. Та выросэз понна солы 3 ар сётӥзы.Юкаменск палъёсысь пиосмурт шӧмаськем йырын машинае пуксем. ГИБДД-ын ужасьёс сое дугдытӥзы. Талы пиосмуртлэн йырыз кур луэм - югдурез утисьлэсь чиньызэ куртчем.- Полицейскойёс вылэ ӵемгес омырскыло ёросъёсын, - вера Югдурез утёнъя министерствоысь кышкытлыклэсь утиськонъя оперативно-розыскной частьлэн кивалтӥсез, полициысь полковник Фанис Зарипов. - Малы ке шуоно гуртоос уг тодо, полицейскоез вӧсь карем, соин урод кылъёсын вераськем понна уголовной уж ӝуто шуыса. Таӵе учыръёс ӵемысь лэсьтӥсько кудӟем йырын.Туннэ нуналлы Уголовной кодексысь 319-тӥ статьяя - полицейскойёсты жугонэн-виёнэн кышкатон, жоб кылъёс веран - ӝутэмын 106 уголовной уж, 318-тӥ статьяя - полицейскойёсты вӧсь карон - 79. Югдурез утисьёслэсь кылзӥськисьтэмъёс вылэ 393 протокол гожтэмын, административной кыл кутон улэ 368 адями кыскемын. 318-тӥ статьяя янгыше уськытэмъёслы 200 сюрс манет, 319-тӥ статьяя 40 сюрс манет тыриськон тупатэмын.- 3-4 ар талэсь азьло югдурез утисьёслы ӝот-ӝот курон пуктэмын - семьяын пуромем керетонъёсты сэрттыны-пертчыны одно ик пистолетэн потоно, - шуэ Ф. Зарипов. - Угось ӵем дыръя урмем адямиосты, пистолетэн кышкатытэк, зӥбломытыны уг пӧрмы. Но полициын ужасьёслы сак луоно - ыбоно валаса. Та понна толэзьлы быдэ радъяськомы дышетонъёс. Комиссия пыр-поч эскере: малы но кыӵе мугъёсын полицейской ыбиз, кинэ вӧсь кариз, шонер-а со лэсьтӥз?Алигес Ижын кылдэм учыр пумысен но эскерон ортчиз. Полицие жингыртӥсь луиз: 5-6 кузя нылъёс-пиос коркась укно-осты пильылӥллям. Юрт кузёлэсь юалляськыса, югдурез утисьёс тодӥзы, йыртэмасьёс кызьы дӥсяськемын вал. Озьы ульчаын сылӥсь егитъёсты тодмазы. Тае шӧдыса, лэся, укылтэмъёс асьсэос полицейскойёс вылэ мыжыкъёссэс урдӥзы. Огез полицейскоез кекатыны выриз, мукетыз пистолетсэ таланы ӧдъяз. Но кобураысь кышкыт арбериез огшоры гинэ уд потты. Полицейской ачиз кышкатон вылысь омыре ыбиз. Лӧптэмъёс ӧз кышкалэ. Соку кыкетӥзэ ыбиз. Пуля шедиз кекатӥсь пиосмуртлэн пыдаз. Озьы йыртэмасьёс кырмемын вал.Ольга Корепанова Теги: йыруж | Югдурез утён |
Виталий Пронин Удмуртиысь Прокуратуралэн пресс-службаез ивортэмъя, та нуналъёсы йылозяз-пумозяз вуттэмын республикаысьтымы наркологияя диспансерысь психиатр-нарколог вылэ ӝутэм уж. Со янгыше уськытэмын вал взятка басьтэмез, ужзэ пӧяськыса быдэсъямез но психотропной эмъюмъёсты бадӟым партиен воземез понна. Та ужъёсты со быдэстэм кылем арын 15-тӥ сентябрьысен 30-тӥ сентябрёзь ужан интыяз. Руль сьӧрын пукисьёслэсь басьтэм но наркологияя диспансере эскеронэ келям вирзэс мукетъёсыныз вошъя вылэм - таосызлэн шӧмаськыса ворттылэмзы медаз шараяськы шуыса. Та понна со клиентъёсызлэсь уксёзэс кутэм. Со сяна, та эмъясьлэн улон интыяз бадӟым партиен утиське вылэм амфетамин сурет. Судлэн янгыше уськытэменыз психиатр соглаш луиз. Со 5 ар ӵоже условно кыл кутоз но 800 сюрс манет пала штраф тыроз.Елена Тугашова Туспуктэм: susanin.udm.ru Теги: взятка прокуратура | Югдурез утён |
Виталий Пронин Уж но кырӟан, перепеч но аръян Брангуртысь песянайёс таяз арняе нош ик трос куно пумитазы. Шаерамы ортче калык культуралы сӥзем кыкетӥез Брангурт фестиваль.Сюрс перепечЕгитъёслэн кылынызы вераса, Бранфест (Брангурт фестиваль) сӥё-дано усьтӥськиз 23-тӥ июне Ижысь циркын. Татчы вуизы кунысьтымы 200-лэсь уно усточиос, озьы ик Индиысь эктӥсьёс но Китайысь крезьгуро инструментъёсын шудӥсьёс. Ваньзы соос вуылӥзы яратоно песянайёсмылэн доразы - Брангуртэ.«Песянайёс дорын куноын» праздник кутскыны кулэ вал нуназе бере 15 часын. Ми отчы вуимы нуназе котыр. Пӧсь куазь шоры учкытэк, Брангуртысь культура юрт дорын эстӥське ни вал гур, Людмила Русаева куноослы пыже перепеч. Брангуртысь фестиваль люказ пичизэ но, бадӟымзэ но, удмуртэз но, индусэз но.- Культура юртэнымы кивалтэ картэлэн сузэрез Татьяна Сарафанова. Со куремен, гур доры султӥ. Толон 500 перепеч лэсьтӥмы, туннэ - солэсь но трос. Перепечмы сӥльын, кубистаен, трос сугонэз, ческытлы йӧл но, вӧй но понӥмы, ӟег пызен кутӥмы. Но семьяелы шуи, табере кык ар перепеч мынэсьтым эн ни куре, уг ни пӧра, - серекъя Людмила Русаева.Перепеч пыжисьёс вӧзын ик, саюлынгес, мусур дэмла мукетыз удмурт кенак - Лилия Беляева. Та нылкышно валля арын, нырысетӥезлы Брангурт фестивальлы, 4 фляга мусур пӧзьтэм вылэм, куноос ваньзэ юыса быдтӥллям. Туэ нош ик 4 фляга дасям.- Юыны ческыт, выронэз синазькыль. 3 нунал мон сое пӧзьтӥ. Ольга Туктарева (Брангуртысь песянайёслэн кивалтӥсьсы) - племянницае, со куриз куноосты утялтыны. Соглаш луи, кызьы-о уд юртты? - шуэ Лилия Беляева.18 дэрем 13 час котырын Брангуртэ вуылыны кутскизы ини ансамбльёс но вуз карисьёс. Киужъёсын, кудыосын, весьёсын лыктӥзы шаерысьтымы усточиос но палэнысь адямиос. Огъёсыз верасько бигер сямен. Кытысь тӥ шуыса юамелы кышномурт валэктӥз: Казаньысь. Элькун Герберады ветлӥмы но кельшиз, соин ик Брангурт фестивале но вуимы. Вуз карон - валтӥсь интыын ӧвӧл, мыным, пе, кельшизы удмурт кырӟан-эктонъёс но калыкты. Концертлы дасяськон.Нош ансамбльёс пӧлысь нырысьёсыз радын лыктӥзы шарканъёс. Быги гуртысь «Апайёс» фольклор коллектив Брангуртын нырысьсэ. Кивалтӥсьсы Жанна Ермолаева верамъя, соос возьматозы «Ӵӧжы сиён» йылолэз, нош ӝытазе, бадӟым концертын, быдэстозы «Умой луысал» калык кырӟанэз.- Кырӟаса лыктэменымы, сюреслэсь ортчемзэ ик ӧм валалэ. Тани клубын салкымын пукомы но гуртэ экскурсие потомы, - шуо быгиос.Зэмзэ но, урамын туж пӧсь, адямиос, ву юаса, культура юртэ пыро. Соин ик Граняпай (Граня Байсарова) быдэс ведраен клубе вуиз, чиялэсь морс ваем. Покчиоссэ но, бадӟымъёссэ но ческыт, юзмыт вуэн утялтӥз.Кык час котырын песянайёс ваньзы сямен клубе вуизы, куноосты пумитаны ваньмыз дась ни. Ог-огенызы со-та лабыртӥзы. Валентина Пятченко, бамзэ кутылыса, пуке. Толон-валлян Валя апаез муш лексем.- Бамы пыктӥз, мар но ӧй даурты, мед ортчоз шуыса. Пыктэм ымнырын калык азе кызьы-о потод? Быдэс уйме ӧй изьы, туннэ умойгес ини, ато кырӟатэк кылё ни кожасько вал, - сюлэмшугзэ усьтэ Валентина Семёновна.Нош Катя апай (Екатерина Шкляева) эшъёсызлы шуэ:- Сузэре туннэ боры вайиз, кисьмам ини. Ярам, боры кема улэ, бичаны вуом, дыр, ай.Со куспын клубе пыриз Пичи Пургалась реставраторлэн Татьяна Москвиналэн картэз. Василий Москвинэз адӟыса, Галина Конева ураме потӥз, соос, пе, удмурт дэрем вузаны вайизы, дыр. Песянайёс но, мон но кыштыр гинэ Галина Николаевна сьӧры вамыштӥм. 18-тӥез дэрем.Татьяна Москвинаен Галина Николаевна ӟечъяськизы-ӟыгырскизы. Со куспын Галина Конева аслыз кельшымон дэрем синйылтӥз.- Мон тазэ басьто, пельпумъёсыз но кем, кузьдалаез но ӵапак, дыр, ато мыным ваньзэ вакчиятоно луэ, - шуэ песянай.Татьяна Москвина пумитаз:- Галина Николаевна, тон соосты сылалтӥськод-а, мар-а, весь басьтӥськод но басьтӥськод, мыным прибыль лэсьтыса.- Одӥг ӟуч дэреме но ӧвӧл, тынэсьтыд 17-зэ басьтӥ ини, таиз 18-тӥез луоз, - дэремез кунулаз поныса, шуэ Г. Конева.- Таизлэн басмаез бездэгес, нырысь кезьыт вуын миськы, - лушкемгес вера Татьяна Москвина.- Ӵок, бездӥз ке, пудо сюдыны яралоз, - капчияк шуэ Галина Николаевна.Со куспын лыктэм куноос Брангуртысь песянайёсты адӟизы но котыртыны кутскизы: яра-а тӥледын патретэ пуксьыны? Огез, кыкез, куинетӥез фотоаппаратъёсын вуизы. Песянайёс шуизы: бӧрысьгес, праздник тани кутскоз ини, куно пумитаны дасяськоно. Турнаськон. Вӧй шуккон.[row][double_paragraph] [/double_paragraph][double_paragraph] [/double_paragraph] [/row]Зарни адямиКалык пӧлтӥ бызьылӥсь Ольга Туктареваез адӟыса, Галина Конева шуэ:- Тани та зарни адямиез Инмар милемлы лэзиз. Паймисько солэн ассэ жалятэк ужамезлы но нокинэ обидьытэк вераськыны быгатэмезлы. Ми - огшоры песянайёс, Ольга Николаевна ке ӧй луысал, ми нокытчы ӧй вуысалмы. Туэ но со сыӵе бадӟым праздникез дася.- Нош кылемез фестиваль маин тужгес но тодады кылиз? - юасько Галина Николаевналэсь.- Соку ми номыре но ӧм адӟе. Быдэс нунал перепеч пыжимы, собере сцена вылын кырӟамы, бӧрысь нош пыжиськимы. Озьы ке но тодамы туж кылиз. 8 сюрс манет тыр перепеч вузамы. Со коньдонэн яблокпу басьтӥмы, черк дорамы мерттӥмы. Маскара учыр вал. Вуылӥз ук Россиысь культурая министр В. Мединский. Татын солы нимысьтыз ӝӧк дасяло, нош со шыпак гинэ дорамы лыктӥз, сиськиз, со-та вераськеммы бере перепеч пыжыны куриськиз. Мон солы айшетме сётӥ, йыраз кышет керттӥ, валэктӥсько. Журналистъёс адӟизы ини, В. Мединскийлэсь интервью басьтыны кутскизы. Министрлэн юрттӥсезлы шуисько: со айшетсэ куштыны вунэтӥз. Пусть, пусть, клёво, пе, - тодаз вае Галина Николаевна. Дэмен эктон.Песянайёслэсь куно пумитаны дась луэмзэс эскерыны дорамы лыктӥз Ольга Туктарева. Вераз, мар вите фестивале лыктэмъёсты.- Туэ песянайёс гур дорын уз сылэ ни. Праздникмы «Песянайёс дорын куноын» нимаське бере, соос куно пумиталозы, кырӟалозы. Дорамы лыктӥсьёслы тунсыко программа дасямы. Соос удмурт гуртэ лыкто бере, урам кузя васькыкузы ик, дышетозы удмурт кылэз, веръялозы удмурт сиён-юонъёсты, дышетом ньылен эктонмес. Кырӟам-эктэм сяна, тодматскозы гурт ужен но: пу вандозы, кеч кыскозы, нош ӝытазе бадӟым концерт луоз. Отчы 20 коллектив пыриськоз Удмуртиысь, Россиысь но кунгож сьӧрысь. Фестивале пыриськыны мылкыд карисьёс туж трос, со шумпоттэ, мукет ласянь, ансамбльёслы вераськом ини, одӥг номерен гинэ сцена вылэ мед потозы шуыса. Но нокинэ ӝоже ум кельтэ, ваньзы кырӟалозы, эктозы, перепеч сиёзы, шутэтскозы. Ма, ваньзэ уг вера, асьтэос учкоды, - шуэ Ольга Николаевна. Куноос кеч кыскизы. Удмурт манеренНош учкыны вал мае. Та фестиваль возьматӥз, макем тунсыко но чебер калык культура, татын огкадь коллективъёс ӧй вал. Гурт улонлэсь шугзэ но ческытсэ ас вылазы шӧдӥзы Россиысь но кунгож сьӧрысь вуэм куноос. Калмыкъёс, поръёс кусоен турнаны пӧрмытӥзы ке, Москваысь усточиос туж могдос выризы. Паймытӥзы Индиысь пиос. Шӧдӥське, соос секыт ужлы дышемын. Оп! шуытозь, пуэз вандӥзы. Огезлы сокем кельшиз, лэся, татын, эктыса ик аръян шуккиз. Йӧл мертан.Брангуртысь праздник кыстӥськиз ӝыт 10 часозь. Концертэз йылпумъязы Брангуртысь песянайёс «Италмас» кырӟанэнызы. Киысьтызы жингыртӥсь чингылиос борды итӥськиз выль черклэн гырлы куараез. Празднике лыктэмъёс та кырӟанэз бӧрдыса кылзӥськизы.«Неказистой родилась, простоватой родилась» шуыса кырӟаз Галина Конева. Асьсэды та песянайёс огшоры шуо ке но, огшоры адямиос тамында муртэз шулдыртыны но, бӧрдытыны но ӧй быгатысалзы.Туннэ, 26-тӥ инвожое, Ижысь Шор площадьын Брангурт фестивальлэн гала-концертэз ортчоз. Ольга Туктарева верамъя, отын соос выль кырӟанъёссэс быдэстозы.- Кызьы тӥ ваньзэ вуттӥськоды, бакчадэс но мерттыны-урыны, кечтэс но кыскыны, гастрольёсы но потаны? - юасько бабушъёслэсь.- Калленэн - удмурт манерен, собере, юрттӥсьёсмы трос, ӟеч калык но, Пургамы но уг кушто, - шуо песянайёс.Галина Савина Туспуктӥз Александр Горбунов Теги: Брангуртфестиваль Брангуртысьпесянайёс Калыккусыпъёс фестиваль | Улон-вылон |
Виталий Пронин Оштолэзь пумын Россиысь егитъёсын ужанъя агентстволэн вожвылъяськонэзлэн вормисьёсызтодмо луизы. «Куара» огазеяськонлэн «Удмурт тиктокерлэн школаез» проектэх грант утӥз! Туспуктӥз М. ЕгоровПроект дышетоз удмурт кылэз тодӥсь но удмурт лулчеберетэн тунсыкъяськись школьникъёсты TikTok канал нуыны. Удмурт азьветлӥсьёслэн командазы вуылоз 5 ёросъёсысь школаосы, отын ортчылозы пӧртэм занятиос. Отчы ветлэм пиналъёс бӧрысь «Даур ТВ» интернет-телевиденилэн эфираз ӧтемын луозы. Со сяна, 30 тужгес усто ужъёслэн авторъёссы 3 нунал ӵоже дышетскозы «TikTok корка» практикум-интенсивын. Грант утӥмы шуыса ивор туж ӝог вӧлмиз. «ВКонтакте» вотэс бамын утчаськыку, «Удмурт тиктокерлэн школаез» гожтӥськод ке, пӧртэм группаосысь 50-лэсь ятыр постъёс пото. Тросэзлы проект ӧз кельшы. Лэчыт комментарийёс вуыны ӧдъязы: юнме та ужен выриськоды, пе, наукалы сӥзем проект трослы пайдаёгес луысал камера азьын позыръяськонлэсь. Лек комментарийёс чик уг куректыто. Котькуд адями пӧртэм сямен улэ, малпаське. Нош али TikTok — тужгес но тодмоез соцсеть. Отын эктонъёс гинэ ӧвӧл, видеоос пӧлын трос пайдаёез но! Соосты учкыса, кунгожсьӧр кылэз но дышетыны, литератураысь геройёсын тодматскыны, кыӵе ке улосвылысь улон сярысь тодыны луэ. Луэ йӧскалык контентэз адӟыны, кылсярысь, «Дневник удмурточки» каналэз. Шумпотымон, покчиослэсь, мӧйыослэсь ӟеч комментарийёс но вуо шуыса. Та пичи ке но вормон ни. Проект юрттоз дышетскисьёслы этника шӧмын видеоос лэсьтыны, асьсэдыз тунсыко удысын эскерыны. Нылпиос удмурт кылэз уже кутон понна эшшо одӥг амал шедьтозы. «Удмурт тиктокерлэн школаез» ӧсъёссэ усьтоз куарусёнэ, но али ик ужмы трос ни. Матысь дыре проектлэсь логотипсэ кылдытом. Мон вӧзын кужмо команда. Соин, оскисько, милям одно ик ваньмыз пӧрмоз! Татьяна Пудова | Иворъёс |
Виталий Пронин Эгра ёросысь Сеп гуртысь Г. Никитин. 1995-тӥ ар.Эгра ёросысь Сэп гуртын улӥз Быдӟым оже пыриськем Геннадий Михайлович Никитин (1924-2004). Аслэсьтыз ортчем сюрессэ со гожтыса кельтӥз. Вордӥськи 31-тӥ феврале - Вордӥськи 1924-тӥ арын Зура ёросысь (али Эгра ёрос) Бисар гуртысь крестьян семьяын. Вал мынам Василий дядяе, Соломида песянае, Михаил Максимович буби, Марина Константиновна анае (гуртоос сое Тэльгурт кенак шуылӥзы). Ми 3 нылпиос вал: 1921-тӥ арын вордскем Наташа сестрае, мон но 1926-тӥ арын вордӥськем Валя сестрае. Сестраосыным тупаса улӥмы. Коркамы бадӟым вал. Ӝытъёсы ӟус вылын пукимы: кин кутаськиз, кин черсӥз, кин керттӥськиз, нош мон чагтылэз вошъялляй, ӵем дыръя ӟус вылэ ик умме усьылӥ.Пичи дыръям монэ ялан косылӥзы картошка но кушман вуштыны, соосты нянь пыжонэ ватсаллязы. Асьме лэсьтэм вуштонъёсын киосме вӧсь карыса, ӵабъяса быдтылӥ. Соку ик малпай кыӵе ке машина кылдытыны. Котырес чурка борды юнматӥ вуж ведралэсь пӧрмытэм вуштон. Вуштонэз понӥ кутэтъёсын ящике, нош ваньзэ сое пичигес тусь борды шукки. Лэсьтэм арбериелы ачим ик шумпотӥ: уж но ӝог мынӥз, киосы но вӧсь луэмысь дугдӥзы. Бубие адӟиз но паймиз: таӵе арбери лэсьтыны йырам но, пе, ӧй шуккысал.1930-тӥ арын нырысьсэ школае мынӥ, Беризёвыр гуртысь покчи классъем школае, отӥяз дышетски Сэпысь семилетней школаын. Со вакытэ трос пиналъёс вал, котькуд классын ог 40 мурт. Со аръёсы ик кутскиз коллективизация. Калыкез колхозэ пырыны косӥзы. Колхозэ пыремзы ӧз поты, угось солэсь азьвыл музъемез люкылӥзы адямилы быдэ. Ваньмыз трос пудоен улӥзы.Школаме йылпумъяса, дышетскыны пыри вал Ижысь библиотечной училищее. Трос ик дышетскыны ӧз кылды, завуч дораз ӧтиз но вордскем арме юаз. Мон шуисько: 1924-тӥ ар. Нош вордскем нуналыд? 31-тӥ февраль. Сылӥсько, завуч шоры учкыса, номырзэ валатэк. Соку ини удмурт кылын вераз, дунне вылын 31-тӥ февраль ӧвӧл шуыса, документъёсме киям сётӥз но гуртам бертыны куриз. Зураысь загсэ ветлыса, вордскем нуналме 13-тӥ февральлы воштӥ но выльысь дышетскыны мынӥ. Экзаменъёсме умой сётӥ но, стипендия тыризы. 3-тӥ курсысен шулдыр улонэ куспетӥ луиз, «куиньёсын» дышетскисьёслы стипендия сётэмысь дугдӥзы. Озьы мон номыртэк кыли: средней образование но, профессия но ӧй басьты.Отӥяз вамыштӥ мотозаводэ ужаны, уждун 200-300 манет тыризы. Трос ӧй ке но вал, мон солы шумпотӥ. Кӧня ке толэзь ужаме бере уждунме йылтӥзы - 400-500 манет луиз, со коньдонэн аслым брюки, пиджак, дэрем басьтӥ. Одӥг ӵукна вазь ик магазинэ мынӥ йӧл басьтыны. Черодын сылэ ни вал ог 10 адями, малпамтэ шорысь громкоговоритель вераськыны кутскиз: война, пе! Ма, али гинэ умойгес улыны кутски вал! Ӵуказеяз ӵукна магазинэ пырыса, ас синъёсылы ӧй оскы: вань ӝажыос тырттэм кылиллям. Нянь сётъяны кутскизы карточкаен, нош заводмы фронтлы снарядъёс лэсьтӥз. Улонмы нуналысь нуналэ уродгес луиз, спичка вузамысь дугдӥзы, мунчое пырыны ӧм быгатэ ни. Г. Никитин егит дыръяз џыжы-выжыосыныз. 1931-тћ ар.Луло кыли 1942-тӥ арын 17-тӥ августэ почтальон повестка вайиз. 18-тӥ августэ ӵукна Зура военкоматэ 19 адями люкаськиз, ваньмы асьме транспортэн Глазове мынӥмы. Нырысь ик дышетски Ленинградысь пехотной училищеын. Сержантлэсь званизэ, сухой паёк сётӥзы но фронтэ келязы. Москвае вуимы. Строен вамышъяса, город пыр потӥмы. Столицамы котыртэмын окопъёсын но танкъёслы пумит «ӵушъялъёсын» (ежи), куд-ог коркаос куашкамын, войналэн шокамез зол шӧдӥське.Улыны интыязы сике, сётӥзы рюкзак, оружие, патронъёс, 2 граната. Та сике ик вуттӥзы туркменъёслэсь бригадазэс. Тросэз соос ӟуч сямен ӧз валалэ. Соосты люкылӥзы частьёсы, монэ командире пуктӥзы. 12 мурт вал бордам, со пӧлысь 10-эз туркменъёс, кыкез ӟуч, ачим - удмурт.1943-тӥ ар, гужем. Уйёс югытэсь, фронт пала пыдын мынӥмы. Тани пумитамы лобе 42 самолёт, одӥгез улӥе лэзькиз но 3 бомба куштӥз, собере мукетъёсыз. Музъем зурка, пельёс жин вазё, кылэмысь ик дугдӥзы кадь, мырдэм потӥ окопысь. Удалтӥз, соку ми ваньмы луло кылимы.Фронтэ вуыса, передовой линиысь солдатъёс милемлы шумпотӥзы: ичи, пе, кылимы ни вал. Милемды пуктылӥзы фронт кузя. Татысен нырысьсэ адӟи «Катюшаослэсь» ыбылэмзэс, соос 15 минут пала тачырто. Одӥг пол 6 кузя разведкае мынӥмы, 2 иськем пала ортчыса, пичи сике вуимы, отын милемыз «пӧсь» салам вите вылэм. Шорамы ог 50 пала немецъёс лыкто, нош ми 6 кузя. Старший лейтенант ыбылыны ӧз лэзьы, матэгес, пе, мед вуозы. Милям ыбылӥськон тӥрлыкмы но 2 автомат, 2 винтовка, 2 пистолет сяна ӧй вал. Дорамы матэгес лэземмы бере ыбылыны кутскимы. Адӟисько, одӥгез усиз, кыкетӥез, дорамы ӧз вуэ, берытскизы. Ум валаське, малы. Озьы соос, берамы лыктӥсь Т-34 танклэсь кышкаса, пегӟиллям. Ми нош ик ваньмы луло кылимы.Орша город котырын сӧсырмыны шеди. Санбатэ туж курадӟыса вуи но, пыдме, пе, вандоно луоз. Пыдме кельтыны курыса, сюлворисько, оло, фронтлы ярало на шуисько. Выдтӥзы ӝӧк вылэ, пыдес вылам пуксиз бадӟым мугоро медсестра, хирург кутскиз яраме сузяны. Чидантэм вӧсь, нош вырӟылэме уг лу.Госпитальысь потыса, Раменскысь военкоматэ вамыштӥ. Учкисько: танкистлэн погонъёсыныз офицер радиоспецшколае калык люка. Вить муртэ бырйиз, соос пӧлы мон но шеди. Ыстӥзы Москвае, радиостанциосты тупатъяны дышетӥзы, политзанятиос ортчытъязы. Отӥяз нош ик фронтэ вуи. Таяз учыре танковой бригадаысь 16-тӥ отделение шеди, радиомеханик вал. Отӥяз шеди Польшае.Пан ӧй луыВойна бырон азьын немецъёслэн тросэз частьёссы кылемын вал сикъёсы. Соин валантэм вал, кытын асьмелэнъёс, кытын немецъёс. Огпол тушмон нош ик милемды котыртӥз. Сикын ми ичи кузя. Ву утчан сяменымы ӧжытак гинэ немецъёсын ӧм мырӟиське. Котыртэмысь потыны быгатӥмы ик, кема утчамы знаменосецез. Знамямы ӧвӧлэн милемды расформировать карысалзы, штрафной батальонэ келясалзы, нош командирез - трибунал улэ. Шудмы вылэм, знаменосецмес шедьтӥмы. Знамязэ кус котыраз биням, гимнастёрка улаз ватэм. Кыӵе шумпотон вал.Отӥяз Чехословакие вуимы, ыбылӥськем уг ни кылӥськы вал. 1945-тӥ арын 10-тӥ мае монэ Польшаысь заводэ ужаны ыстӥзы, радиостанциосты, аппаратъёсты тупатъяй. Котькуд нунал норма быдэсъяны кулэ вал, ӟеч ужаме понна туспуктэмме Данъян пул вылын но возизы, «Отличный связист» значок сётӥзы. Усто ужаме понна полякъёслэн доразы ужаны кельтэмзы потэ, вал, скал, 40 гектар музъем сётом, пан луод, шуизы. Но мӧзмон вордскем палъёсам вуттӥз.1947-тӥ арын 6-тӥ мартэ демобилизовать каризы. Эграозь поездэн вуи.Мамае но сестраосы шуизы, Сэп школаын, пе, егит дышетӥсь Анна Тимофеевна ужа, ӵем дыръя дорамы пыра. Апрель толэзе ми соин тодматскимы, ӵош улыны вераськимы, нош 2-тӥ мае пичи куно лэсьтӥмы. Озьы кутскиз мынам мирной улонэ. Галина Лекомцева Теги: даноадямиос очерк | Улон-вылон |
Виталий Пронин Та бадӟым ужрад улсын чакламын пӧртэм кенешонъёс, пумиьконъёс.Туэ 27-тӥ-28-тӥ апреле Удмуртилэн нуналъёсыз ортчозы Россилэн Общественной палатаяз. Та сярысь ивортӥз Удмуртилэн Тӧроезлэн Россиысь Президент бордын ужась оскем муртэз Светлана Смирнова.Та бадӟым ужрад улсын чакламын пӧртэм кенешонъёс, пумиьконъёс. Общественной палаталэн ёзчиосыз тодмасткозы Удмурт шаерен. Кызьы элькунамы радъяське туризм, макем азинскемын экономика, кыӵе проектъёс инвестициослы кулэясько - вань та ужпумъёс ӝутэмын луозы Обшесвенной палатаын.Елена Тугашева Теги: Удмуртиезазинтон | Улон-вылон |
Виталий Пронин Полицилэсь ужамзэ огшоры улӥсь дунъя аслаз районысьтыз участковой пыр. Участковой сюлмаськытӥсь юанлы валэктон шедьтэ ке, шуг-секыт учырез сэрттыны быгатэ ке, озьыен, со усто специалист. Законэз тӥян кыӵе гинэ учыр уг тупа - ваньмыз со пыр потэ. Уго районаз улӥсьёсты солэсь ӟеч тодӥсь мурт ӧвӧл ни. Туэ октябрьлэн кутсконаз Ижысь огаз бадӟым юртын авария луиз. Нырысетӥ этаже кӧня ке час ӵоже жальыр вияз пӧсь ву. Ӵап татын интыяськемын офисъёс. Ярам, шутэтскон нуналъёс тупазы. Офисъёсын сигнализация жиетэ. Вуизы коммунальной юрттэт сётон удысын ужасьёс. Ваньмыз валатскизы ни - ву бызе кыкетӥ этаже интыяськем квартираысь. Солэн ӧсаз дыбыр йыгасько - пумитазы потӥсь ӧвӧл. Квартирае пырыны нокин уг быгаты, бускельёс но кузёез сярысь номыр вераны уг тодо. Коммунальной удысын ужасьёс йырзэс тӥяса мултэс ӧз улэ ни - ву сётӥсь огъя гумыез кысӥзы. Озьы быдэс подъезд - 20 квартира - вутэк кылиз. Не пӧсез, не кезьытэз уг лыкты. Уд но пыласькы, сиён но уд пӧра. Таӵе югдурын нокыӵе лулсэръёс уз тырме. Нош ЖКХ удысын тыршисьёслы дунне - ву уг бызьы, иське, шугъяськон но ӧвӧл.Югдурез валаны луысал, ӵогам квартиралэн ӧсэз усьтӥськысал ке. Нош отын - кизьнэм куара но уг кылӥськы. Коммунальной удысын ужасьёс киоссэс гинэ вӧлъяло - мурт корка пырыны ум быгатӥське. РОВД-е вазиськыса но, буйгатӥсь ӧз луы - ӧсэз усьтон понна, пе, судлэн постановлениез кулэ. Озьы ке но полиция та учыре ыстӥз участковоез. Визьмо но рос-прос мурт лыктӥз - майор Байгузин, пе.Владислав Борисович валэктӥз: зэм, но, полициын ужасьёс ӧсэз тӥяны уг быгато. Но таӵе сюлмаськытӥсь югдур дыръя сыӵе правоез вань юрт понна кыл кутӥсь управляющей компанилэн. Озьы ужзэ тодӥсь мурт вакчи дыр куспын шугъяськонэз сэрттӥз. Квартиралэсь ӧссэ усьтӥзы. Учыр огшоры вылымтэ. Патерын - адями шӧй. Огназ улӥсь воргорон ваннояз пыласькыны пырем. Но гылӟыса усем, йырберыныз шуккиськем. Нош усьтэм кранысь пӧсь ву бызе но бызе...- Таӵе валантэм но секыт учыръёс нуналмысь уг луо, - вера Октябрь ёросысь участковой Байгузин. - Ӵемгес - лушкаськон, семьяын даллашон-жугиськонъёс.Можга районысь Тутайгуртын вордскем Владислав Байгузин пичи дыръяз ик синмаськылӥз милиционерлэн ужезлы. Но дышетскыны мынӥз мукет ӧръя - Ижысь гурт удысъя академилэн инженерной факультетаз. Озьы ке но профессия быръён вакытаз сюресэз шӧдтэк шорысь кожиз югдурез утён удысэ. Байгузин участковойлэсь ужзэ бырйиз.1998-тӥ ар, дефолт. Тросэз калык, уждун басьтытэк, веказ. Милицилэн но йыр висёнэз бадӟым вал - лушкаськонъёс, мурт квартираосты бушатонъёс. Котькуд учыръя йылзэ-пумзэ утчано участковойлы. Тодоно колониысь потэм котькуд муртэ, мар со ужа, кыӵе коньдонэн улэ-вылэ. Уж висказ Владислав Борисович нош ик дышетскон сярысь сюлмаськиз - таяз радэ юридической тодон-валан басьтӥз на.Вакыт воштӥськиз. Табере йыртэманъёс но арысь аре ӧжытгес луо. Озьы ке но участковой доры сюрес котьку лёгемын. Лыкто арлыдоос, ӝожтӥсько юыса улӥсь нылпиоссы вылэ. Жаль, югдурез Байгузин гинэ тупатыны уз быгаты. Тордос муртэ али кужмысь эмъяны уг луы. Озьы ке но мӧйыослы ӵемгес кулэ кылзӥсь мурт, соку куректонзы но пичияк басыла.Участковой аслаз пунктаз 10 часысен 20 часозь ужа шуыса гожтэмын. Но улонын со дыръёсты чакласа гинэ уд улы. Ӵукна ик Байгузин дыртэ районысьтыз мукет участковойёсын ӵош кенешонэ, собере аслаз пунктаз вамыштэ. Ужан нуналэз бер ӝыт сяна уг йылпумъяськы. Владислав Борисович дораз пӧсь шыд сиыны но кӧлыны гинэ вуэ на. Пизэ но, нылзэ но визьман-эркиян тросгес усе кышноез вылэ.Пусйымон соиз но: Байгузин визьма али гинэ ужаны кутскись участковойёсты. Дораз 5 мурт дышетскиз ни, табере котькудзы асьсэ участокъёсазы ужзэс радъяло.Полициын реформа радъяськем бере Владислав Борисович капчиен ортчиз аттестациез. Соин оске, вылӥ кивалтӥсьёслэн ӟеч сӥзёнъёссы вуоно арын одно ик шӧдӥськозы ни. Кин тодэ, оло соку участковойлы аслаз ужан районаз висъялозы улон сэрег но. Али Байгузинъёс мурт квартиралы уксё кисьтоно луо.Майор Байгузин трос пол дунъяллямын таукарон гожтэтъёсын, Удмуртиысь МВД-лэн Данъян грамотаеныз. Озьы ке но ужзэ яратӥсь мурт понна уката дуно потэ мукетыз - урамын адямиос ӟечъясько ке, гажаса «милям участковоймы» шуо ке.Алёна Ионина. Теги: ЖКХ Иж Можга | Улон-вылон |
Виталий Пронин Миръясь судьяослэн ужпумъёссыя управлениен кивалтӥсь Айваз Марданшин.Одӥгезлы шорлыдын 394 уж усиз. Правительство бордысь Миръясь судьяослэн ужпумъёссыя управлениен кивалтӥсь Айваз Марданшин кылем арлы йылпумъянъёс лэсьтӥз.Шаерамы ужа 35 административной комиссия. Соос вань котькуд ёросын но городын. Комиссие пырисьёс 27 пумо административной йыртэманъёсты эскеро. Миръясь судьяослэсь ужамзэс радъянъя управление чакласа возе комиссиосты. Кылем ар куспын комиссиос эскеризы 15 сюрслэсь трос ужъёсты, 34,4 миллион манет тыр штраф люкамын. Йыртэманъёс пӧлысь бадӟым люкетэз герӟаськемын благоустройствоен, уйин ӵашетонэн. Кыл кутон улэ кыскемын 12 сюрс 529 адями.Азьвыл аръёсын ӵошатыса, та управлениысь юристъёс тросгес дунтэк юрттэт сётӥзы. Та дыре шаерысьтымы ваньмаз ёросъёсын но городъёсын, оглом вераса, 40 юристъёс ужало. Соос доры дунтэк вазиськыны быгато ожысь но ужысь ветеранъёс, инвалид но сирота нылпиос яке соосты будэтӥсьёс, Совето Союзлэн, Россилэн Геройёссы, Социалистической Ужысь Геройёс, мурт пиналэз вордосэ басьтыны мылкыд карисьёс (документ дасякузы, юанъёссы кылдо ке), пытсэт сьӧры шедем нылпиос, начар семьяос. Азьвыл аръёсын ӵошатыса, юристъёслы вазиськисьёслэн лыдзы тросгес луиз. 2016-тӥ арын адвокатъёс 1 сюрс 384 муртлы юрттэт сётӥзы.Управлениен кивалтӥсь сюлмаське ёросъёсысь миръясь судьяослы ужаны луонлыкъёс кылдытон сярысь но. Кылем ар куспын Вотка городын но ёросын, Кез но Пичи Пурга ёросъёсын судъя участокъёс выльдэмын вал, та вакытэ лэсьтӥськон ужъёс мыно Глазов городын но ёросын. Отын кылдытыны чакламын 7 участок.Валентина Емельянова Теги: йылпумъянъёс | Югдурез утён |
Виталий Пронин 19 мартэ, 17.00 часын, Ижкарысь Некрасов нимо библиотекаын (В. Сивков ульча, 158 номеро юрт) ортчоз удмурт нылкышно прозалы сӥзем ӝыт. Нылкышно прозалэн туала вакытэ азинскемез: яркыт ӝутскон яке тэ-тэ карон? Малы нылкышноос басьтӥсько проза борды? Ма сярысь ноку уз гожты удмурт кышномурт? Ӧтиськом вань мылкыд карисьёсты, удмурт литератураен тунсыкъяськисьёсты. Ужрадэ пыриськозы удмурт нылкышно прозаикъёс: Елена Миннигараева, Лидия Нянькина, Галина Романова, Лия Малых, Ольга Бородина, Дарали Лели, Елена Сараматова, Галина Савина но мукетъёс. Ужрадэз ортчытэ «Удмурт дунне» газетлэн редакциез. Юанъёсын вазиськоно 73-33-42 номеро телефонъя. УД | Лулчеберет |
Виталий Пронин Куриськон ачиз вуоз газификацияя операторлы, нунал ӵоже эскериськоз. Ивор соку ик порталысь личной кабинетэ вуоз. Кызьы куриськон келяно? 1. clck.ru/XZWDa ссылкая юанъёслы валэктонъёс сётоно. 2. Пусъёно, газ пыртон сяна, участокады кыӵе ке ужъёс лэсьтоно луоз-а, уз-а. 3. Гожтоно, часкын кӧня газ быроз. 4. Пусъёно адрестэс, музъемдылэсь планзэ, солы документъёстэс. 5. Келяно куриськонэз. «Госуслуги» порталысь кулэ бамез шедьтыны луоз, утчаськон сэреге «газификация» кылэз гожтыса. Со сяна Удмуртиын улӥсьёс куриськонзэс келяны быгато: — муниципал кылдэтъёслэн администрациосазы — «Газпром газораспределение Ижевск» огазеяськонлэн филиалъёсаз — МФЦ-осын — Россиысь газификация операторлэн сайтаз яке телефонъёслы ватсэтаз — «Госуслуги» порталын Али участоксы дорозь газ кыскыны мылкыд карись Удмуртиын улӥсьёслэсь 14 сюрс пала куриськонъёс вуизы ни. Тодады вайытом, Россилэн Президентэз Владимир Путин «Огъя Россия» партилэн съездаз вераз, кенерозь газ кыскон понна калык тырыны кулэ ӧвӧл шуыса. УД Теги: газ газификация ОгъяРоссия Путин | Иворъёс |
Виталий Пронин Ижкарысь диджей но клуб промоутер Константин Орлов кӧня ке ар талэсь азьло туж тодмо луиз: шоркарысьтымы электрон крезьгур сценаез азинтон но узырмытон понна нюръяськиз. Тросэз егитъёс солы тау шуыны быгатозы, угось со Петров диджейёс, Андрей Буров но мукет «аксакалъёс» выллем туала крезьгуро Ижкарлэсь туссэ лэсьтӥз. Сыӵе дыръя паймоно, адямилэсь удмурт луэмзэ тодыса. Константин анай кылыныз уг вераськы ке но, шӧдскымон тунсыкъяське удмурт дуннеен. Таин сэрен шугъяськытӥсь малпанъёссэ шараяны мылкыдыз бурдъяськиз - пумиським-вераським.- Вань огъя тодмомы - электрон крезьгурчи Андрей Корепанов, кудӥз ке нимзэ Андрей Рублёвлы воштӥз. Тазьы ӟечгес кылӥське, пе. Тон уд-а возьдаськиськы удмурт луэмедлэсь?- Уг, берло дыре выжыосы мыным тунсыкогес но тунсыкогес пото. Вордӥськи мон Ижын, атае Дэри ёросысь Люлиысь, анае Мунчогуртысь. Паймымон интыос! Отын котьку но пилемо… Зэмзэ вераса, удмурт дунне бордаз кыскиз берло вакытэ: 2007-тӥ арын Мускоын удмурт диаспораен пумиським - «Made in udm» ужрад вал со. Соку мон шӧдӥ но валай, макем мыным улонам уг тырмы удмуртэз! Потӥз суредаме удмуртъёслэсь чебер ӵуказе нуналзэс. Удмурт культураез но азинтыны мылкыды кылдӥз, аслым ӧтён но малпай: «Татын асьмеос кузёос!» Кин дорамы ожгар тӥрлыкен вуоз - аракы-кумышкалэсь погралоз (серекъя). Корепанов-Рублёв сярысь ке… Со ассэ ӟуч кожа ук: марлы солы, ӟуч адямилы, удмурт фамилия? Луэ куддыр сыӵе ним сураськон. Кылсярысь, анаелэн уж дураз ужаз Бриджит Вахрушева!- Ачид кытын ужаськод? Диджей - со сюдӥсь профессия ӧвӧл, дыр.- Мон инженер. Быдэс улонме техникаен, компьютеръёсын вырисько. Вуз карон лавкаосын машинаос тупатӥсько, али тани Ижкарын нырысетӥзэ почта автоматэз пуктӥм - сыӵе робот, кудӥз мукет городысь посылкаен келям саламдэ возёз, туж капчи но оскымон маке. Диджеинг но крезьгур - со хоббие. Тужгес но яратӥсько техно крезьгурез, берло дыре шудӥсько «солянка» - пӧртэм стильёсты огазеясько.Кутскимы ми кемалась, 1994-тӥ арын Петров вынъёсын ӵош кариським, «Октябрь» культура юртын нырысетӥ дискотекаос ортчытъям. Со мар ке вылез вал - калык уг но тоды вал ай, мар со сыӵе! Андрей Захаровлэн компьютераз (An-2, тодмо продюсер, али улэ Питерын) нырысетӥ бутлегъёс-ремиксъёс лэсьтылӥм. Техникаез валанэ туж юрттэ улонын но. Одӥг пол Выль аре Глазове ӧтчазы: шулдыръяськон куспазы крезьгурен шуг-секытъёс кылдӥзы, соку мон ачим езъёсты тупатӥ-паятьтӥ - праздникез ути, шуыны луоз. Олокыӵе но учыръёсты тодэ вайыны луоз. Ижкаре пӧртэм «курутой» диджейёсты вайылӥм: огаз ӝытэ Мускоысь 3 кузя вуизы, ваньзы ик винил пластинкаосын шудо. Али таӵезэ шедьты на - вуж школа! Кинэ но ӧм ӧтчалэ: dj Butch, dj Кислоид, dj Kosinus… Берпуметӥез мынэсьтым уно гинэ пластинкаме басьтžз, сьӧраз Муское нуиз.«Ю-dance» клуб усьтӥськем бере отын но ужаса вуттӥ. Резидентъёс луыса шудылӥм. Арт-директормы курылӥз зэмос шоу лэсьтыны: соку мон уй клубе Дэриысь арганчиосты вайи. Син азяды пуктэ: дискотека, шудэ эктон крезьгур, шуак тыл кысэ, шыпыт луэ но - пото куаш-куаш удмурт арганчиос! Зол вал. Калык лӧптӥз.- Удмурт луэмед шуак потылэ, иське?- Удмурт луэмлэсь уд пегӟы. Эшъёсы но монэ куддыр мусояса нималлязы «вотяка». Мон ноку вожме ӧй поттылы. Тодӥсько, революцилэсь азьло сыӵе нимын крейсер но вал - «Вотяк». Революция бере нимзэ воштӥзы ни.- Удмурт «революция» понна мар уг тырмы? Палэнысь синмын мар дэмласалыд?- Урам нимъёсты вошъяно. Калык валаны кулэ, кытын со улэ, кинъёс пӧлын. Удмурт кыл мед адӟиськоз ульчаын, гожтэмъёсын. Мон вордӥськи совето вакытэ, соку удмурт луыны модно ӧй вал. Удмуртъёс анай кылынызы ас понназы гинэ верасько, озьы ик семьяям но кылиз.Калык валаны кулэ, кытын со улэ, кинъёс пӧлын. Удмурт кыл мед адӟиськоз урамын, гожтэмъёсын.Диджей сямен дэмласал удмурт трекъёс кылдытъяны: куара сэмплъёс удмурт сямен мед чузъяськозы, кырӟанын удмурт кыл мед улоз. Кӧня ке эскеронъёсы вань ини, утчало на улэп удмурт куара, туртто мар ке концептуальнойзэ-малпаськытӥсьсэ лэсьтыны.Кӧня ке пол ветлӥ Ижысь удмурт дискотекаосы, «Пепелац» клубын шулдыръяськонэз учки. Номыр но вылез но тунсыкоез ӧвӧл кадь: калык юэ но шулдыръяське-эктэ. Мынам вань мылкыды лэсьтыны зэмос тунсыко сурет: мед пумиськозы улэп крезьгур но электрон экспериментъёс, удмуртэз но ӟучез, шудӥсез но кырӟасез, кылзоноез но учконоез. Утчасько монэн огкадь малпаськисьёсты. Соку мае ке кужмозэ, яркытсэ лэсьтыны пӧрмытысалмы. Али мон ас ымнырме удмурт дуннеын утчасько. Пумиталоз-а со монэ, уз мурта-а? Оскисько ӟечезлы.* * *Костя - тунсыко лулчеберет дуннеын улӥсь адями. Вераськон куспамы малпаськи, макем со матын удмурт «шулдыръяськон традицилы»? Уг-а сура удмурт дискотекаез ӟучъёсты удмуртэныз тодматžсь ужрадъёсын? Мукет ласянь, кин шуиз, удмуртъёслы удмуртэз гинэ кулэ шуыса? Мед кыкез ик дунне ог-огезлы усьтэмын луоз: оло, ӵапак солэн экспериментъёсыз юрттозы «кузё но куно» калыкъёслы матынгес луыны. Ӵыдытэк витисько Костялэсь радъям ужрадъёссэ: мед отын арганчиос но роботъёс ӵош бергалозы, нош пульт сьӧрын шудӥсь техно-диджей винилэз вошъян куспаз табанен куноятоз…Дарали Лели. | Иворъёс |
Виталий Пронин Туннэ, 26-тӥ мае, СМИ-осын ивор вӧлмиз, Иж котырысь Старковка шуре химической сурет кисьтэмын шуыса. Та иворез вераз Старки микрорайонын одӥгез улӥсь. Химической сурет котыре шукыяськыса ик вӧлмиз, пе. Югдурез эскерыны потӥзы Инкуазез утёнъя инспекциысь ужасьёс. Та вакытлы Старковка шурысь ву но химической вещество лабораториын эскериське. Кызьы ивортӥзы Инкуазез утёнъя но инкуазь узырлыкъя министерствоын, кыӵе со вещество но кылдытэ-а адямилы но инкуазьлы кышкытлык тодмо луоз шутэтскон нуналъёс бере - пуксёнэ гинэ. Ангелина Снигирёва Туспуктэм басьтэмын "Сусанин" иворъёсъя агентстволэн сайтысьтыз | Иворъёс |
Виталий Пронин Ижысь удмурт анай-атайёс та нуналэз чидатэк возьмазы! Туэ понна нырысьсэ люкаськылиз «Билингва» семинар. Таяз учыре отчы пыриськизы армян, азербайджан, немец, ӟуч семьяос но. "Билингва" проект луонлык сётӥз туэысен проект котыре мукет калыкъёсты но кыскыны. Мар пӧрмиз? Туж ӟеч пумиськон. Пӧртэм выжы калыкъёслэсь малпанъёссэс кылзыны тунсыко вал, угось асьмеос, удмуртъёс, ӵемысь ас пушкамыгес пӧзиськом, анай кылэз дышетон сярысь трос вераськиськом, но пиналъёсмы удмурт сямен ӟеч вераськеменызы сокем уг шумпотто. Малы? Кыӵе дэмланъёссэс сётӥзы мукет калыкъёс но котрес ӝӧк котыре лыктэм специалистъёс?- Мон ноку ӧй малпалля, Армениелэсь палэнэ кошко шуыса, - вера англи но ӟуч кылъёсъя дышетӥсь Татев Мирзоян, - но агае доры Удмуртие лыктӥ но, татчы ик кыли. Татын ик вордӥськизы пиосы. Семьяямы ми армян кылын вераськиськом. Мон уг валаськы, адямиос анай кылзэс дышетэмзы уг луы, луонлыкъёс ӧвӧл шуыса ӝожтӥсько ке. Ваньмыз потэ семья бордысь. Семьяын анай кылын вераськон понна трос кулэ ӧвӧл.Таӵе ик мылкыдзэ вераз азербайджан анай Мехпара Рагимова. Мон, пе, школае мыныкум, ӟуч сямен умой уг вераськиськы вал, нырысь «кыкъёс» басьяй, нош собере эшъёсме но азьпалтӥ.Котрес ӝӧк сьӧрын пумиськонэ юромо лыктэм Вавож ёросысь армян семья - Андриас Манукян, Алват Паронян но 15 аресъем Наринэ нылзы.- Школае мыныкумы, милесьтым юазы, пиналды удмурт кылэз дышетоз-а? Шуим: одно дышетоз. Нырысь секыт вал, - тодаз вае Андриас. - Удмурт сямен ум тодӥське. Котькуд ӝыт учебникез кунулам кутыса, мон йыгаськылӥ бускельёсылэн капкаосазы, юрттэ, валэктэ. Со понна нылме классысьтызы одӥг пияш серем карылӥз. Бӧрдытозь но вуылӥм. Нош огпол контрольной уж лэсьтӥзы, удмурт кылэз эскероно вал. Быдэс классысь Наринэ гинэ «витьлы» лэсьтыны быгатэм. Мон нылылы шуи: тодон-валан люкаса ветлэм понна тыныд возьыт луыны кулэ ӧвӧл, со пияшлы возьыт луыны кулэ, кудӥз аслэсьтыз кылзэ уг дунъя... Анай-атайёс кенешон вискын нылпиосын удмурт кылъя занятиос ортчо, пиналъёс ог-огенызы шудо, тодматско.Котрес жӧк сьӧрын вераськонэ пыриськиз Парижысь университетлэн профессорез Ева Тулуз:- Мыным улонам пичи дырысеным 3 кыл улэ: анае - Италиысь, котьку вераськиз итальян кылын, атае - Португалиысь - португал кылын, нош улӥмы ми Франциын. Озьы пичиысен 3 кылэз тодыса будӥ. Но сюлмам мур пыремын итальян кыл - та кылын монэн вераськиз анае. Анай кыл пыр пинал но анай вискын юн герӟетъёс кылдо.Ева Тулуз ӝожомемзэ вераз: удмурт семьяын пинал ӟуч кылын вераськыны кутске ке, бадӟымъёс но соин ӟуч сямен верасько. Ог 10 ар талэсь азьло озьы ӧй вал кадь. Нош али песянайёс но внукъёссы сьӧры ӟучомо, югдур сюлмаськытэ.Нош мар кароно, пиналыныд удмурт сямен вераськиськод, нош со ӟучен вазе ке? Специалистъёс шуо: пиналэз ассэ ик ӟуч сямен верамзэ удмуртэ берыктыны куроно, уг ке быгаты, азьло верано, кызьы кулэ, нош со бӧрсяды мед вералоз. Ялан озьы кариды ке, пинал валалоз, соку ик удмурт сямен вазьыны умойгес, кылысь кылэ берыкъянэз ӧвӧл ни.Пичиысен ик 3 кылэз тодыса будо Башкортостанысь, Татарcтанысь нылпиос. Со пичи но уг люкеты азинлыко, визьмо, шаплы луыны. Удмуртие вуыса но соос асьсэды туж ӝог шедьто, кивалтон ужын, культураын, наукаын адӟем карымон луо. Пӧртэм калыкъёслэн визькылъёссы вань: «Макем тросгес кыл тодӥськод, сокем узыргес луиськод» яке «Кӧня кыл тодӥськод, сомында пол ик тон адями» но мукет. Ижысь туала анайёс тае туж ӟеч валазы ни.***Ужрадэз котьку сямен ик усьтӥз «Билингвалэн» валтӥсез, филология наукаосъя кандидат Татьяна Волкова. Со пусйиз, проект улонэ пыӵа ни 2015-тӥ арысен, Нациосын ужан политикая министерство юрттэмен. Ортчем ар ӵоже 12 занятие радъямын вал. «Билингвалэн» занятиосыз дыръя анай-атайёс пумиськыло психологъёсын, логопедъёсын, мукет специалистъёсын, вераськон мынэ пиналэз огдыре ик кӧня ке кылын дышетон амалъёс, та ласянь кылдӥсь шугъяськонъёс пумысен.Анай-атайёс кенешон вискын нылпиосын удмурт кылъя занятиос ортчо, пиналъёс ог-огенызы шудо, тодматско. «Билингва» - туала улонын туж кулэ луись проект. Соин ик паймонэз ӧвӧл, дыр, со Россилэн Президентэзлэсь грантсэ утӥз шуыса.Елена Миннигараева Туспуктэмъёс: udm.bilingva.ru, Владимир Вахрушев | Улон-вылон |
Виталий Пронин Сьӧлта ёросысь Сюромошур гуртын будэм Светлана Голубкова пичиысен синмаськыса учкылӥз югдурез утён удысын ужасьёс шоры. Соос сямен формаен ветлэмез потӥз. Но улон сюрес нылашез Удмурт кун университетэ вуттӥз. Удмурт филологияя факультетэз йылпумъяса, пиналъёсты визьноданы кутскиз. Ӝыны ар пала тыршиз шаерысьтымы быдэ вуымтэослы чаклам реабилитацияя центрын. Ужез кельше ке но вал, лушкем малпанъёсыз сюлэмзэ ялан чепыллязы. Одӥг нуналэ ӧз чида, шаерысьтымы кыл кутытонъя управление вамыштӥз. Удалтӥз - егит муртэз кутӥзы управленилэн Ижысь Октябрь ёросысьтыз ёзаз.Светлана кадь егитъёс кызь кузя люкаськиллям. Куинь толэзь стажировка ортчемзы бере гинэ ас кожазы ужаны кутскизы. Нош валлян соос М. Калашниковлэн музей-комплексаз присяга сётӥзы.- Присяга сётӥмы бере, эшшо но умойгес тыршоно луоз, - шуэ лейтенант Голубкова. - Кыл кутон улэ кыскем, но пытсэт сьӧры келямтэ адямиосын кусып возисько, валэктон уж ортчытӥсько. Котькудӥныз огкыл шедьтыны кулэ. Бен, пӧлазы вань юыны яратӥсьёс, улон интытэк кылемъёс. Озьы-а, тазьы-а, нош ужез быдэстоно.Юстициысь лейтенант люкам тодон-валанъёсыныз гинэ уг буйгатскы. Та вакытэ кыкетӥ диплом басьтон сярысь сюлмаське, дышетске юристэ. Трос тодӥсь мурт улонын пумиськись шуг-секытъёсты капчиенгес сэрттэ-пертче.Валентина Емельянова. Туспуктӥз Владимир Беломорских. Теги: Иж Сьлта УдГУ | Югдурез утён |
Виталий Пронин Кыӵе со, Ижысь туала театр? Со сярысь мадиз театр культураез вӧлмытӥсь Павел Зорин. Павел тодмо луиз егитъёслэн Les Partisans театрзылэн режиссёрез сямен, ЦСДР (Центр Современной Драматургии и режиссуры), ШУД (Школа Удмуртской Драматургии), «Студия культурной журналистики» проектъёсты нуэменыз. Со пьесаос гожъя, borhes.livejournal.com блогаз Россиысь но дуннеысь театр улонэн тодматэ. Павел Зорин, егитъёслэн Les Partisans театрзылэн режиссёрез.П. З. Кельшиз-а «партизанъёслэн» «Колбаса. Фрагменты» спектакльзы? Тросэз мӧйы удмуртъёс спектакль бере мыным ӝожзэс, йыркурзэс веразы. Валэктоно луиз пьесалэсь философской пуштроссэ, собере ини калык валатскиз. Нош егитъёслы постановка кельше.Л. Д. Нырысь лыдӟи пьесазэ, собере, дыр ортчыса гинэ, мынӥ спектакле. «Колбасаез» мыным валаны секыт вал: ваньзэ ас вылам басьтӥсько, удмурт луэменым юнме шорысь мыскыллямез выльысь чидам кадь луисько, сыӵеез сярысь поттылыны мылкыд ӧвӧл. Пьесаез валан понна трос малпаськоно луиз.П. З. Ми спектаклез пӧртэм каръёсын возьма-тӥмы. Тужгес но секытэн сое Удмуртиын пумитало. Укыр матын но тодмо со ваньмыз: пӧртэм национальностен муртъёслэн ог-огзы сярысь ултӥяса вераськемзы. Мон ачим удмурт, «вотяк» - ултӥян кыл шуыса, тодӥсько. Та пьесаын быдэс Удмуртия адӟиське. Авторез Валерий Шергин уг вала кадь, макем мур пуштросо пьеса со гожтӥз.Л. Д. Кемалась ик ӧвӧл огез тодмо режиссёрмы шуиз: туала театрын солы тужгес но уг кельшы «чернухаез» возьматон. Мукетыз бадӟым мурт вераз: искусство одно ик умоезлы, ӟечезлы дышетыны кулэ.П. З. Туала вакытэ адямиос асьсэос бырйыны кулэ, мае соос уродэн лыдъяло, нош мае - умоен. Дышетон, югдытон кемалась вужмизы ини. Туала адямилэн пуш дуннеез укыр шуг но ӟуго-ӟуго, сое капчиен гинэ мертаны но дунъет сётыны уг луы. Театрлы возьматыны кулэ тае ваньзэ, нош дунъет сётонлэсь, тӧдьылы но сьӧдлы люконлэсь куштӥськоно. Театр шоры шуг-секытъёсты вунэтон амал но шутэтскон инты шоры кадь гинэ учкон - со эскапизм*. Учкисьлэн но пушказ маке мед бугырскоз, малпаськыны мед дышоз. Кытын эшшо секыт ужпумъёс сярысь вераськод? Судын-а? Судын бер луэ ни. Театр - споръяськон, эчешон инты.Л. Д. Малпасько, учкисез будэтоно, шугезлы дасяно. Оло, соин но тӥ журналистикая студия усьтӥды, ЦСДР-ын пьесаосты шара лыдӟиськоды?П. З. Ижысь театр туж азинскиз, нош дышетскем критикъёсмы уг тырмо. Адямиос мылкыдзэс вотэсэ гожто ке но, комментарийёссы «кельшиз - ӧз кельшы» выллем гинэ пӧрмо. Соин сэрен студия сярысь малпан кылдӥз. ЦСДР-ын ми туала драматургъёслэн ужъёсынызы тодматыны тыршиськом, пьесаосты шара лыдӟыса. Спектакль пуктыны трос дыр но кужым кулэ. Нош тазьы капчигес пӧрме учкисез выль пьесаосын тодматыны.Иже гастроле мукет театръёс шер ветло. Куддыръя лыктыло театръёс, но соос ӟеч постановкаосты уг вайыло. Огъя вераса, учкисьлы номыре адӟыны. Оло, соин но, дышымтэ шорысь, Ижысь Ӟуч театрын выль амалэн пуктэм классикаез (Пётр Шерешевский режиссёрлэсь А. Пушкинлэн «Маленькие трагедии» пьесаосызъя пуктэм спектакльзэ - Л. Д.) учкисьёс ӧз валалэ, чагиськон гожтӥзы.Л. Д. Соин ик тӥляд Les Partisans театрды Ижлэн улоназ пыриз но аслэсьтыз учкисьсэ шедьтӥз. «Партизанъёс» доры тросгес егитъёс ветло.П. З. Со ӝогак ӧз пӧрмы. Нырысь калык ӧжыт люкаськылӥз - ог 50 адями. Али ини спектакльёсын аншлагъёс луыло. Ми котькыӵе арлыдо адямилы тупась постановкаос шедьтыны тыршиськом. Малпаськиськом вуоно учкисьёс сярысь но. Тросэз учкисьёсмы шуо: нырысьсэ театре вуимы. Али Ижысь театръёсын номыр учкыны. Ӟуч театр но весь комедиос пуктылӥз. Но со но воштӥське ини, туалагес луэ.Л. Д. Кызьы соос воштӥськыны быгатӥзы?П. З. Егит режиссёръёсын лаборатория радъязы. Солы луыса театрын Дмитрий Удовиченко М. МакДонахлэсь «Человек-подушка» пьесазэ пуктӥз. «Человек-подушка» бордын ужасьёс туэ Удмуртилэсь Кун премизэ басьтӥзы. Озьыен, государство но дунъя туала улонысь лэчыт ужпумъёсты возьматӥсь постановкаосты. ЦСДР-ын егит драматургъёслэсь пьесаоссэс лыдӟон.Л. Д. М. МакДонахлэн пьесаезъя спектакль абдрано кадь сюжетэныз бордаз кыске. Берло дыре мае мон учкылӥ - Екатеринбургысь Коляда-Театрлэсь постановказэ, Шерешевскийлэсь Ӟуч театрын пуктэм ужъёссэ - ваньмыз, пӧртэм тыл но крезьгур спецэффектъёсты кутыса, шоу выллем пуктэмын.П. З. Туала адямилэн малпаськон амалыз крезьгур клиплы кельше. Шуом, кузь статьяосты лыдӟон куспын телефонэз, почтаез трос пол эскериськод. Адямилэсь сыӵе сямзэ но лыдэ басьтоно луэ. Тани «Колбаса» спектакльмы но фрагментъёслэсь кылдытэмын.Л. Д. Кызьы та ласянь Удмурт театр адӟиське?П. З. Удмурт театре мае учкыны мынод, егит артистъёсты сяна. Соосын пуктэм «Гужем уе вӧтан» яке, шуом, «Ревизор» мар сярысь? Кызьы ке но туала улонэн герӟаськемын-а та спектакльёс? Азьло даурысь костюмъёсын дӥсяськыса но, туала ужпумъёсты возьматыны луоно ке но...Малпасько, та театрын ӧвӧл адями, кудӥз югдурез воштыны быгатысал. Асьсэос соос выльзэ утчаны тыршо. Туэ «Ватос но гипноз» спектаклен пыриськизы туала драматургилы сӥзем «Коляда-Plays» фестивале. Пичи сценазэс лэсьтон бордын ужало ни. Кема ни, ог 5 ар, пичи сцена сярысь вераськон мынэ. Мед пуктозы удмурт кылын нылпи спектакльёс но…Л. Д. Алексей Ложкин, театрлэн валтӥсь режиссёрез, вераз: удмурт кылын нылпи спектакльёсты возьматыны нокинлы.П. З. Нырысь соос мед ӵектозы спектакльёсты, собере учкись но лыктоз!* * *Павел Зоринэн вераськеме бере мынам таӵе малпанэ кылдӥз: театр учкисьлы ӵектӥськыны быгатыны кулэ. Учкись туж ӝог ваньмызлэсь акыльтэ, весь воштӥське, выльзэ вите. Туала учкисьёсъя кариськыса, театръёс выль сценической амалъёс утчало, выль ужпумъёс но темаос сярысь поттыло. Соин но туала театр - споръяськонъёс но экспериментъёс ортчытон инты.* Эскапизм - улонысь шуг-секытъёслэсь ватскыны тыршыса малпам дуннее выён. Лариса Дмитриева Туспуктӥз Александр Шкляев Теги: LesPartisans Кенешон театр Удмурттеатр | Улон-вылон |
Виталий Пронин Удмурт Элькунысь ГИБДД-лэн ивортэмезъя, толон Игра-Глазов сюреслэн 70-тӥ иськемаз «Форд» машина сюрес дурын сылӥсь КамАЗ борды шуккиськиз. Кык адями сӧсырмиз: 55 аресъем кышномурт но 5 аресъем пи.«Форд-Мондеолэн» руль сьӧраз пукись 30 аресъем воргорон лыдэ басьтымтэ алама куазез: пелляськиз, кот лымы усиз.Сӧсырмемъёс келямын доразы, эм юрттэтлы уг кулэясько.8-тӥ оштолэзь понна шаерысьтымы ГИБДД-ын ужасьёс 114 авариос пусйизы, соос пӧлысь 76-ез Ижкарын луиллям, кыказ сӧсырмемъёс вань.Туспуктэмез: 18.gibdd.ru | Иворъёс |
Виталий Пронин 243 пинал пӧлысь 119-эз - пиос, 124-ез - нылъёс.1-тӥ-8-тӥ толшоре Удмуртиын вордскиз 243 пинал.243 пинал пӧлысь 119-эз - пиос, 124-ез - нылъёс. Берло куинь ар ӵоже шаерамы толшоре уногес вордско дыдыос. Кылем аре та дыр ӵоже 254 тэшкылиос югыт дуннеез адӟизы вал. Туэ арлэн нырысетӥ нуналаз вордскизы 8 пиос, ваньзы соос доразы бертэмын ини, нуныос тазаесь но дыраз вордскемын. Тол каникулъёс дыръя ик Ижысь 7-тӥ нылпи ваён юртын югыт дуннеез адӟизы кыктоос. Шоркарамы сяна, та 1-тӥ январе вож нуныос вордскизы Балезино, Пичи Пурга, Алнаш ёросъёсысь, Можгаысь, Глазовысь но Сарапулысь нылпи ваён юртъёсын.УД Туспуктӥз А. Горбунов Теги: Нылпиос | Улон-вылон |
Виталий Пронин Ватсэт басьтон понна чиновникъёс удмурт кылъя экзамен пыр потоно луозы на.Кун Кенешысь депутатъёс матэктӥсь сессиязы воштонъёс пыртыны кулэ Удмуртиысь кун кылъёс сярысь законэ.Та сярысь журналистъёслы ивортӥз Национальной политикая, кышкытлыклэсь утиськонъя, регламентъя но Кун Кенешлэсь ужзэ радъянъя ялан ужась комиссилэн кивалтӥсез Энвиль Касимов. Воштонъёс герӟаськемын удмурт кыллэсь данзэ ӝутонэн. Удмуртилэн йырыз А. Соловьев дорын, депутатъёс пӧлын радъяськылэм пӧртэм кенешонъёсын огкылэ вуэмын: ӟуч но удмурт кылъёсын вераськись чиновникъёслы уждунзы борды ватсаса коньдон тыроно. Кӧняез умой-умой тодмо ӧвӧл на. Но таос пӧлы пырыны быгатозы, пе, калыкен ужась чиновникъёс гинэ.- Нациосын ужан политикая министерство эскеронъёс ортчытӥз, элькунысьтымы кӧня процентэз специалистъёс удмурт кылэз тодо, - вераз Энвиль Владимирович. - Шуизы: ог 25 процентэз. Но ваньзы таос калыкен уг ужало, соин ик уждунзы борды ватсаса коньдон тыриськоз ог 5-10 процентэзлы гинэ.Но ватсэт басьтон понна чиновникъёс удмурт кылъя экзамен пыр потоно луозы на. Тыриськоз соослы гинэ, кин удмурт кылэз ӟеч вала но вераськыны быгатэ.- Малпасько, та закон улонэ пыӵаны кутскоз вуоно арысен, - ватсаз национальной политика понна кыл кутӥсь комиссилэн кивалтӥсез. - Со азьланьын, оло, паськытгес но луоз ай. Кылсярысь, малы таӵе доплата тыронтэм меда эмъясьёслы? Угось гуртысь удмурт кылын гинэ вераськись песянай-песятайёслы удмурт кылын ик вазиськыса умойгес.Элина Кумачёва Туспуктэм: www.udmgossovet.ru Теги: КунКенеш удмурткыл | Улон-вылон |
Виталий Пронин Шаерамы йылпумъяськиз Кун Думалэн выль ӧтчамаз быръёнъёсъя 2-тӥез нунал. 18-тӥ сентябре 20.00 часын ӝыт ваньмаз 1 сюрс 172 быръёнъёсъя участокъёсын бюллетеньёс урнаысь поттэмын но нимысьтыз сейф-пакетъёсы тыремын, законлэн куремезъя, сейфъёсы интыямын. Вань та ужез сак чаклазы наблюдательёс. Участокъёсты югдурез утисьёс эскерыса возёзы, огаз но 8.00 час ӵукнаозь нокин сюрыны уз быгаты. Ӧсъёс пытсамын быръёнъёсъя комиссиосысь ёзчиослы, палэнысь адямиослы но. Туспуктӥз Ирина ГалактионоваЦИК-лэн ивортэмезъя, 33 номеро Удмуртской одномандатной округъя явка 29,2 процент. Округын куаразэ сётӥз 162 сюрс 049 адями. Нош 34 номеро Ижевской округын явка 27,27 процент вал. Татын куаразэ сётӥз 166 сюрс 192 мурт. Шаерысьтымы 1 миллион 200 сюрс бырйисьёс пӧлысь 2 нунал ӵоже куаразэс сётӥзы ни 328 сюрс 241-ез. Со 28,19 процент луэ. Тодады вайытӥськом, городъёсын бырйисьёс кык бюллетенья куара сёто. Нырысетӥяз – партия понна, кыкетӥяз – одномандатник понна. Удмуртской округъя 9 кандидат мынэ, Ижевской округъя – 11.Нош гуртын улӥсьёслы ватсаса эшшо 2 бюллетень сётӥське, угось 25 ёросын бырйисько муниципал округъёслэн кенешъёсазы депутатъёс. Куара сётонэ пыриськон понна улон интыя быръёнъёсъя участоке паспортэн лыктоно. Участоклэсь адрессэ ЦИК-лэн www.cikrf.ru сайтэз пыр но тодыны луэ. Куара сётон выльысь кутскоз 19-тӥ сентябре 8.00 часын ӵукна, йылпумъяськоз 20.00 часын ӝыт. Арлыдоос но сӧсыръёс доразы но куара сётыны быгато. Со понна быръёнъёсъя участоке телефон пыр вазиськоно я тодмоос пыр ивор келяно — комиссиысь ёзчиос киын нуллоно урнаен дӥнязы вуозы.УД Теги: Быръёнъёс | Иворъёс |
Виталий Пронин ЕГЭ-ын тырмыт балл люканы быгатымтэослы кужымзэс эскерыны луонлык сётӥськоз туэ сентябрь толэзе ик.Туэ 11-тӥ классэз йылпумъям егитъёс чотало ни баллъёссэс! Дышетонъя но наукая министерство ивортэмъя, ЕГЭ-ын егитъёс ӟечесь тодон-валанъёссэс возьматӥзы.ЕГЭ пыр элькунысьтымы 6 сюрс 212 мурт потӥз, кылем арен ӵошатыса, со 9 процентлы ичигес. Но выпускникъёс ӧжытгес ке но, 100 балл люкамъёс тросгес луизы! Кылем арын соос 25 кузя вал ке, туэ - 27. Нылпиосмы, шӧдске, уката эшъясько ӟуч кылэн - та предметъя 13 мурт вылӥ тодон-валанъёссэ возьматӥз. Озьы ик 100 балл люказы: химиен - 7 мурт, физикаен - 3, географиен - 2, информатикаен - 2 кузя, литератураен - 1 мурт.- 100 балл люкамъёс ваньзы ик лицейёсын, гимназиосын дышетскемын шуыса вераны уг луы, - пусйиз Дышетонъя но наукая министерствоысь огъя тодон-валан сётонъя ёзэн кивалтӥсь Лариса Пластинина. - Таос пӧлын вань Ижысь, Глазовысь, Сарапулысь, Можгалась, Юкаменскысь, Кез ёросысь шор ёзо школаосын дышетскемъёс.Туэ нырысьсэ математикаез кыклы люкизы, та предметэз вузъёсын дышетыны чакласьёслы заданиос секытэсьгес каремын вал. Соосты ӧз быдэстэ 428 егитъёс.- Но кышкано ӧвӧл, та лыдпус укыр бадӟым шуыса, - азинтӥз веранзэ Лариса Пластинина. - Угось таос пӧлысь 119-эз гинэ математикалэсь базовой люкетсэ ӧз сётэ. Но соос но кылем арня пумын эшшо одӥг пол ЕГЭ гожтӥзы - йылпумъянъёс бӧрысьгес тодмо луозы. Ӟуч кылъя экзамен пыр потыны ӧз быгаты 3 мурт.ЕГЭ-ын тырмыт балл люканы быгатымтэослы кужымзэс эскерыны луонлык сётӥськоз туэ сентябрь толэзе ик. Вазен таӵеос быдэс ар возьмало вал. Элина Кумачёва Туспуктэм вотэсысь басьтэмын Теги: дышетон Егитъёс ЕГЭ | Иворъёс |
Виталий Пронин Советской Союз куашкамен, куд-ог праздникъёс кылизы история учебникъёсы. Кылсярысь, Октябрьской революцилэн нуналэз — 7-тӥ ноябрь. Совето вакытэ будэм адямиос одно ик вералозы: Великой Октябрьской социалистической революцилэн нуналэз — со праздник. Соку ик тодазы лыкто Москваысь Горд площадьысь парад, демонстрациос, тӧл шорын лопыръясь горд флагъёс, горд гвоздикаос. Кин ке но сое али но пусъе, дыр, ай, куно люкаса. Чутрак мукет югдур егитгес адямиосын. Соос быдэсмизы СССР куашкам бере. Соин ик 7-тӥ ноябрь соослы праздник кадь уг поты. Эшшо ке со кемалась ини шутэтскон нунал ӧвӧл. Мыным 7-тӥ ноябрь тунсыко потэ история ласянь. Соку, 1917-тӥ арын 7-тӥ шуркынмонэ (яке 25-тӥ коньывуонэ вуж стилья), большевикъёс куштӥзы Временной правительствоез, советъёслэсь властез ялӥзы. Историлэн выль бамез усьтӥськиз. Син азе пуксё «Октябрь» яке «Ленин в Октябре» выллем фильмъёсысь кадръёс. «Аврора» крейсер, ыбем бере солдатъёс киязы пыӵалъёсын бызьыса тубо Зимний дворецлэн пагӟаетӥз... Со нунал кемалы вунонтэм кылиз — 1918-тӥ арысен ини сое праздник сямен пусйыны кутскизы. 1941-тӥ арын 7-тӥ ноябре куазь кезьыт кариськиз вал ини, лымы усиз. Тушмон но шоркар вискын ог 30 иськем гинэ кылемын. Нош Москваысь Горд площадьын, кылем аръёсы сямен, ортчиз парад. Радио пыр сое кылӥз быдэс дунне. Ог 28 сюрс солдатъёс площадьысь пырак ож лудэ кошкизы. Парад лӧпкытӥз быдэс калыкез, возьматӥз, СССР тушмонлы уз сётскы шуыса. Соин ик али 7-тӥ ноябрез воинской славалэсь нуналзэ сямен пусйиськомы. Валентина Семёнова | Иворъёс |
Виталий Пронин Картошкаез калыкын «кыкетӥ нянь» шуо ке но, Алнаш ёросысь хозяйствоос сое мылкыдтэк будэто. Будэто ке но, воксё кӧня ке гектар гинэ музъем висъяло. Воксё мукет югдур Алнаш ёросысь Писэйгуртысь «Инвис» огазеяськонын. Татын картошка - валтӥсь культура.Кутскизы та уж борды 2004-тӥ арын 12 гектарысен. Нырысетӥ араз картошказы ӧз удалты: кӧня мерттӥзы, сомында ик басьтӥзы. Нош кылем арын, гужем зоръёс ӧжыт ке но усизы, котькуд гектарысьтыз картошка 180 центнер люкаськиз. 168 гектарозь йылэтӥзы картошкалы висъям музъемез но.Хозяйствен кивалтэ Писэйгуртысь Иван Захаров. Дышетскемезъя со инженер. Солэн верамезъя, татын огдыре 11 пумо сорт картошка будэто. Кидысэн юрттэ Ижысь опытной станция. Колорад бӧчы но чурыт нумыр кидысэз медаз изъянтэ шуыса, музъемез азьло ик ядъёсын бугырто. Соин ик, будосъёс кужым люкаку, бӧчыос картошка вылын уг ни адӟисько.Картошка будэтон - секыт уж: котыраз берганэз трос. Техникаен но пӧлтӥз уно уд бызьылы - ваньзэгес ик киын лэсьтоно. Ужез капчиятон вылысь коллективын котькуд ар мар ке выльзэ пыӵатыны тыршо. Картошкаез окто кык немецкой прицепной комбайнъёсын. Пуктӥзы картошка возён вӧл-вӧл склад. Кылем арын басьтӥзы на муэз небӟытыны юрттӥсь фрезаос но картошка бырйись агрегат.Нырысь аръёсы кӧня ке шугъяськизы: кинлы вузалом? Табере, асьме улосэ сяна, картошкаез асьсэ машинаосынызы нуо Татарстанэ, Башкортостанэ но Казахстанэ. Векчиез картошка мынэ пудоез сюдыны.Леонид Ушаков Туспуктэмез: foto-planeta.com Теги: Алнаш Писеево Писэйгурт | Иворъёс |
Виталий Пронин У. ЛопаткинаШаерамы азинтӥське быдӟым композиторлы сӥзем 58-тӥез фестиваль. Со улсын Удмурт шаере та нуналъёсы вуизы нимо-дано балеринаос: Россиысь калык артистка, Санкт-Петербургысь Мариинской театрысь Ульяна Лопаткина но Россиысь дано артистка, Москваысь Бадӟым театрысь Нина Капцова.Балеринаос Иже вуизы бадӟым проектэнызы: Ижысь Операя но балетъя театрын валлян пуктӥзы «Чайковский Гранд-Гала» концерт. Операя но балетъя выльдэм театрлэн сцена вылаз Ульяна Лопаткина быдэстӥз тодмо хореографлэн Джордж Баланчинлэн Пётр Чайковскийлэн крезьгурезъя дасям «Ballet Imperial» балетысь валтӥсь партиез, нош Нина Капцова возьматӥз «Лебединое озеро» балетысьтыз «Тӧдьы акт» нимаськись люкетсэ. Мариинской но Бадӟым театръёсысь, Пермьысь П. Чайковский нимо операя но балетъя театрысь артистъёс возьматӥзы Пётр Чайковскийлэн «Спящая красавица», «Лебединое озеро» но «Щелкунчик» балетъёсысьтыз оглюкетъёссэ. Такем «кизилиё» возьматон учкисьёслэн сюлэмъёсазы пыраклы вунонтэм кылиз.Тӥ понна кин со Чайковский? Та юанэн ёртӥзы журналистъёс Ульяна Лопаткинаез но Нина Капцоваез. Быдӟым композиторлэсь нимзэ кылыса, кыкназылэн ик синъёссы чиляны кутскизы.- Чайковский - со мон понна ваньмыз! - вера Ульяна Лопаткина. - Пичи дырысеным туннэ нуналозь улӥсько солэн крезьгуръёсыз чузъяськем улсын - ноку но уг акыльты! Та быдӟым композиторлэн произведениосыз туж мур пуштросоесь: отын ик улон но кулон сярысь малпанъёс, отын ик яратон-гажан мылкыдъёс. Чайковскиез кылзӥськод но ачид ик валатэк кылиськод, кызьы аслад сюлмаськытӥсь юанъёсыд кытчы ке сылмо-быро кадь. Солэсь произведениоссэ пуктэ быдэс дунне, Япониын, кылсярысь, Пётр Ильич кемалась пыртэмын калык геройёс пӧлы. Мынам Чайковскиен данъяськонэ - пумтэм-йылтэм! Кызьы мон пыриськытэк кылём яратоно композиторелэсь юбилейзэ пусъёнэ! Туж шумпотӥсько, та дано ужрадэ мынам но пытьые кылёз шуыса. Со сяна, кемалась потэ вал ни Чайковскийлэсь Воткаысь музей-усадьбазэ ас синмыным адӟеме. Туж шумпотӥсько: та малпанэ быдэсмиз!Бадӟым театрлэн прима-балеринаез Нина Капцова 2 толэзь талэсь азьло гинэ анай луиз - нылыз вордскиз. Но дыр шедьтӥз Иже вуыны. Со но шумпотэмзэ уг ваты, Чайковскийлэн вордскем-будэм интыяз вуиз шуыса - татын омыр ик мукет, бурдъясь, шуиз со. Нина Капцовалы туж кельшиз Ижысь Операя но балетъя театрын: сцена вылын вӧл-вӧл, котькытын тылъёс пишто. "Лебединое озеро" балетысь суред- Милям, балеринаослэн, кышкан но вань ук - выж вольыт мед луоз, вӧсь луыны медам шедьтэ: выльдэм театрады артистъёслы туж умоесь условиос кылдытэмын, - шуиз Нина Капцова. - Мон пичи дырысеным синмаськемын «Лебединое озеро» балетлы. Котькӧня мед эктом та партиез - котьку капчи мылкыд басьтӥсько.- «Лебединое озеро» - классика произведениос пӧлысь тужгес но учкымон, яратымон произведение, - Н. Капцовалэн верамез борды итӥське У. Лопаткина. - Отысь партиез мон быдэстӥсько ни 15 ар ӵоже: со котьку пӧрме выль сямен - угось сцена вылын шудыкум, пушкам выль инвисъёс усьтӥсько, татчыозь шараямтэ быгатонлыкъёсы кыре пото. Сыӵе со Чайковский - паймытӥсь, пуштэ усьтыны юрттӥсь, улонэз валаны дышетӥсь.Елена Никитина Туспуктэм: Андрей Поздеев Теги: Операянобалетъятеатр | Улон-вылон |
Виталий Пронин Толон, 13-тӥ коньывуонэ, Ижысь «Галерея» центрын усьтӥськиз «БелМихайБат» адӟытон.Та Удмуртиысь 3 тодмо художникъёслэн - Валентин Белыхлэн, Вячеслав Михайловлэн но Расиф Батыршинлэн - валчеям адӟытонзы. «БелМихайБат» - творчествоя группа, шуыны луоз, уго та 3 усточиос кемалась эшъясько ини. 2010-тӥ арысен таӵе нимын выставкаос ортчытъяны кутскизы. Таиз 8-тӥез валчеям адӟытонзы луоз ини.Удмуртиысь калык художник Валентин Белых верамъя, соос асьсэлэн ужъёсазы кырӟало Удмурт шаерлэсь чеберлыксэ.- Мон яратӥсько, суредын вань ке пуштросэз, сюжетэз, шорсюлмыз, историез, философиез, - мылкыдзэ усьтэ Валентин Белых.Выставкаын возьматэмын 100-лэсь уно ужъёс, татын вань пейзаж, натюрморт, портрет но мукет амалъёсын быдэстэм картинаос. Кин ке синмаськоз В. Белыхен суредам вашкала Ижевсклы но удмурт батыръёслы. Адњытонын луозы выль тунсыко ужъёс, кылсярысь, художник вуж туспуктэмъёсъя суредаз Ижысь вашкала Покровской но Ильинской черкъёсты, немец кирхаез но мукет юртъёсты. Соосты адњыны луэ фотоос но картинаос вылысь гинэ на. Мукетъёсызлы тунсыко потозы В. Михайловлэн но Р. Батыршинлэн шыпыт удмурт гуртъёссы, инкуазь суредъёссы.Расиф Батыршин шуэ:- Суредаськыкум мыным нокин но кулэ ӧвӧл. Вань ачим но дэра гинэ, куинетӥез татын мултэс ини. Творчестволы юрттэ инкуазь, солэн вераны луонтэм чеберлыкез но узырлыкез, ваньзэ тае адӟыны гинэ быгатоно.«БелМихайБат» адӟытон ужалоз 30-тӥ коньывуонозь. 18-тӥ октябре «Галереяын» та художникъёсын пумиськон луоз. Творчествоенызы тодматскем сяна, мылкыд карисьёс пыриськыны быгатозы художникъёслэн мастер-классъёсазы. Кылсярысь, Вячеслав Михайлов 20-тӥ коньывуонэ натюрморт суреданы валэктоз, 22-тӥ октябре визьнодалоз Расиф Батыршин, нош 25-тӥ числое портрет лэсьтыны дышетоз Валентин Белых. 6+Галина Семёнова Теги: кытынкумар | Улон-вылон |
Виталий Пронин Любовь Леонидовнаез ӟечкылаз «Удмурт дунне» газетлэн валтӥсь редакторез Зинаида Рябинина.Алнашын Ашальчи Окилы сӥзем конференциын данъязы «Удмурт дунне» газетлэн «Гурт адями» конкурсаз «Выжыоссэ утись» номинациын вормем муртэ - Любовь Ганьковаез.- «Гурт адями» конкурсэз «Удмурт дунне» газет 5 ар пала радъя ни, - пусйиз Зинаида Кирилловна. - Но огпол но одӥг адями понна, котькыӵе бадӟым кивалтӥсь со мед луоз, сомында куара сётӥсь ӧй вал на. Любовь Ганькова понна куаразэ сётӥз 2 сюрс пала адями!Любовь Леонидовна - тодмо гожъяськись, шаерчи. Сцена вылын но со калыкез лэчыт визьмыныз, сюлэмез позыртӥсь кылбур чуръёсыныз, шаплы но маскарчи луэменыз паймытӥз. Эсьмаса, залын пукисьёс, Любовь Леонидовнаез сӥлы карыса, интыысьтызы султыса ик, чабизы. Сое данъяса но гажаса, ужам ужзэ сӥлы карыса, вераськизы ёросын улӥсьёс.- Ушъямон, вазиськись, котькытчы вутскись, гуртмес но улосмес данъяса гожъясь, кызьы таӵе адями понна куарадэ уд сёты, - шуо Любовь Леонидовна сярысь гуртоосыз. - Нош кӧня книга поттӥз ини со! Любовь Леонидовналэн кылбуръёсызъя крезьгурчиос уно кырӟан гожъяло. Таӵе адямиос вылын возиське гуртысь нылкышнолэн улонэз.Любовь Тихонова Туспуктӥз Л. Сурчакова | Улон-вылон |
Виталий Пронин Полициын ужасьёс ӝегатӥзы «гастролёрез». Со 80 аресъем песятайлэсь кисызэ 936 сюрс манетлы бушатӥз. Феврале Воткинскысь песятай ульчаысен тодматскиз чиган тусо егит воргоронэн. Соиз ассэ менеджер шуиз, электроинструментъёс но посуда басьтыны ӵектӥз. Песятайлы номыр кулэ ӧй вал, но сюлмо мурт та вузъёсты тодмоезлы ӵектоно кариськиз. «Менеджер» песятайлэн патераз кӧня ке коробка вуз пыртӥз, песятай солы залог чотын 100 сюрс манет сётӥз. Мукет нуналаз «менеджер» коньдонзэ берыктӥз. Песятай солы туж оскиз. Соин выль тодмоезлы нош ик юрттоно кариськиз: «менеджер» долларъёсын лыктӥз но манетлыкъёслы воштыны куриз. Озьытэк, пе, выль вуз басьтыны шугъяськисько. Оскись песятай «менеджерлы» 800 сюрс манетсэ воштӥз, выль тодмоез оскытӥз: ӝыт пал со коньдонзэ берыктоз, выльысь манетлыкъёс ваёз. Но амало чиган ӧз вуы туннэяз но, ӵуказеяз но. Куалектэм песятай долларъёссэ чотаны ӧдъяз но — зэмос купюраос интые, отын «Банкприколов» билетъёс вылӥллям. Азьвыл пунэмаськем уксёзэ но «менеджер» пӧечи коньдонэн берыктэм. Кӧня ке толэзь ортчыса, чиган пиез мукет улосын кырмизы. Со Ставрополь палъёсын вордскем 23 аресъем пиосмурт вылэм. Табере «менеджер» сизоын шутэтске. Юри малпаса пӧяськемез понна 6 арлы колоние шедьыны быгатоз. Нош оскись песятайлэсь лушкам коньдонзэ со кемалась сиыса-юыса быдтӥз ни. ________ Елена СКВОРЦОВА | Югдурез утён |
Виталий Пронин Мынам выны Юрий Аркадьевич Перминов вордскиз 1963-тӥ арын 21-тӥ тулыспалэ Пичи Пурга ёросысь Кечейыл (Верхнее Кечёво) гуртын. Суредаз Пичи Пурга ёросысь Алганча-Игра гуртысь П. Баранов.Шор Кечолысь школаын дышетскыкуз ик, Юрий кылбуръёс гожъялляз. 10 классэз йылпумъяса, ужаз Кечёвоын строительёслэн бригадаязы. 1981-тӥ арын сое армие басьтӥзы, пограничникын служить кариз Чита улосысь Приаргунскын. Армия бере Читае кылиз, службазэ азьланьтӥз. Отпуске бертылыкуз, тодматскиз Кияса ёросысь Уддядиысь Елена Балтаеваен. 1986-тӥ арын соос семья кылдытӥзы, Читае валче кошкизы. 1990-тӥ арын семьяеныз бертӥзы вордӥськем гуртамы, Юрий ужаны пыриз чугун сюрес вылэ. Нош 1995-тӥ арын семьязы улыны выжиз Киясае. Татын выны пӧртэм удысъёсын тыршиз. Туж яратӥз кышнозэ, пизэ но нылзэ, котьку сюлмаськиз анай-атаез, сузэръёсыз сярысь. Туж шумпотӥз, куке пиезлэн нылъёсыз вордӥськизы. Трос кылбуръёсыз гожтэмын, Читаын улыкуз. Кылбуръёсаз шӧдӥське вордӥськем шаерзэ яратон, дор палъёсызлэсь мӧзмон. Озьы ик чуръёсыз сӥземын гурт улонлы, инкуазьлы, нылпиосызлы, кузпалэзлы. 2019-тӥ арын со туж шумпотыса пыриськиз Пичи Пурга ёрос библиотекаын ортчем «Пурга слэме». 2019-тӥ арын 6-тӥ октябре яратоно вынмылэн сюлэмыз дугдӥз. Солэсь кылбуръёссэ лыдӟиськом но —со милемын ӵош кадь, ми вӧзын, милям сюлэмъёсамы улэ. Али но пӧртэм тетрадь-ёсысь азьвыл гожтэм кылбуръёссэ шедьтэ, огазе радъяса, милемыз соосын тодматэ вынмылэн кузпалыз, милям яратоно кенмы Елена Демьяновна. Валентина БАУШЕВА. Пичи Пурга ёросысь Кечейыл гурт ТулысТулыс тыршеУен но нуналэн.Дыртэ уже —Ужъёс нош туж уно.Тулыс нунал вакчи,Соин ик вуоноВаньзэ:Куашкатоно трос лымыез,Оштолэзе — пумитаноСьӧд куакаез но шырчикез.Нош нюлэскысьПиспуосызШобыртоно вож дӥськутэн.Май толэзе —Садэз но возь вылэзСяськаосын чеберъяно.Юнме уг шу, вылды, калык:Тулыс нуналБыдэс арез, пе, сюдымонУжез лэсьтэ.* * *Ӵук шунды ӝужаку,Синкыли кадь лысву усьыку,Италмас сяськаос возь вылын сайкаку,Мон шедьтӥ аслэсьтым шудбурме.Мон шедьтӥ аслэсьтым яратон сяськамеТулыслэн нырысяз толэзяз.Италмас сяськалэсь но чебер вал соку,Со шунтӥз мынэсьтым сюлэмме.Но тӧлӟиз ӵуж сяська,Лек сильтӧл куашкатӥз лысвуэз,Тюрагай берлозэ кадь кырӟаз,Оло нош, со бӧрдӥз кырӟаса,Шапыкен сӥзьыл зор усьыку.Яратско мон тонэ, сӥзьыл уй,Тон утид мынэсьтым шудбурме.Выль нунал кутскыку,Тон кузьмад на мыным выль сяська…* * *Яратӥсько мон вордӥськем шаерелэсьНюлэсъёссэ, возь вылъёссэ но калыксэ.Кызьы тылобурдо тулыс дыртэ асьме пала,Утча ас вордӥськем карзэ но эшъёссэ,Озьы ик, дыр, сюлмы но, мӧзмысаАнай-атай юртлэсь, пичи дырысь эшъёсылэсь,Удмурт кыллэсь, кырӟанъёслэсь, доре дыртэ.Кытчы гинэ ӧй вуылы ачим!Кунгож утён ужез уд ӵошат номырин.Байкал зарезь сьӧрысь Аргунь шурезӴошатылӥ Тӧдьы Камен.Бен, сабырлы ик асьмелэн пиос —Отын но гажало удмуртъёсты.«Вож улмо сад шаер» ке но шуо,Асьме палъёс отын нырысь радын.Удмурт шаер Россимылэн шораз,Оло нош, сюлэмыз мугорызлэн.Мон оскисько: котьку ик луомы ӵошен.Ӵошен ке асьмеос,Сэзь, мылкыдо но кужмоесь луиськомы.Пичи гуртъёс бен малы быризы?Пересь нэнэй весь мӧзмылӥз ас гуртэзлэсь.Пичи гинэ вылэм со — мушкасьынПесятае отын ужам, оскем солы калык.Туж яратэ вылэм со муш вордон ужез.Бен колхозэ но, муш семья сямен,Вань гуртоос пыриськиллям ӵошен.Кызьы мушъёс ваньзы ӵошенМуш анайзы сьӧры дырто,Озьы, вылды, гурт калыкез песятаеАс котыраз возиз.Война вакыт, секыт аръёс дыръяВань калыкез со люконтэм герӟаз —Али ке но гуртоосы песятаймеӞеч кылъёсын весь тодазы ваё.Нош мон ни вордӥськи мукет гуртын,Лялин гуртэз ӧз кылды адӟыны мыным.Выжыкылын кадь чебересь со интыосӞапартыло, Винапукон нюкъёс вискын.Пичи гинэ со гурт вылэм азьвыл.Мон тодӥсько улмо садэз но колодча бервылъёсыз.Ӟапартыло нюк выжыысь ошмес вулэсьНомыр ӧй вал, дыр, ческытэз.Турнан вакыт, секыт аръёс дыръяКужым сётӥз юзмыт ошмес вуэз…Пичи гуртъёс бен малы быризы?Бен, Иж шурлэсь, КырыкмаслэсьТӧдьы Кам шур но кужмоя, вылды.Пичи шуръёс куасьмо бере, пуменБадӟым шурлэн но кужымез быре.Озьы малпаськыса, пичи гуртлэсь,Кытын ӧй вордскы ни ачим, мон мӧзмисько:Пичи гуртъёс бен малы-о быро?* * *Огезлы кулэ та улонынКӧттырон ноКурыт аракы…Нуналэз воштэ уй,Толэзен ар ортче —Улонэз ноОзьы ик кошке.Нош берло малпалод —Быгатӥд на ке тон,Ӧд ке ышты наАс малпандэ…Воштыны быгатод шатСокуАслэсьтыдТуж «капчи» улондэ? | Лулчеберет |
Виталий Пронин Удмуртие вуылӥз дано фигуристка, Олимпийской шудонъёслэн призёрзы Ирина Слуцкая. Со асьме доры лыктӥз «Улоно, диабетэз вормыса!» акция улсын. Я. Семёнов но И. Слуцкая юнматӥзы Удмуртиысь Правительство но Мугорез кыдатон культурая добровольной огазеяськон куспын огкыл.Ирина Слуцкая Мугорез кыдатон культурая добровольной огазеяськонлэн президиумезлэн кивалтӥсез луэ. Калыкез таза улонэн эшъяськытон понна сюлмаське. Ассэ но И. Слуцкаяез секыт висеменыз сэрен врачъёс спортэн вырыны уг лэзё вал, но со яратоно фигурной катанизэ ӧз кушты - спортын бадӟым кизили луиз, трос вормонъёс басьтӥз.Ирина Слуцкая диабетэн нюръяськон, калыкез таза улыны дышетон пумысен паськыт кенеш ортчытӥз. Отчы пыриськизы Удмурт Правительстволэн Тӧроез Ярослав Семёнов, тазалыкез утёнъя министр Игорь Титов, мугорез кыдатон культурая, спортъя но егитъёсын ужан политикая министр Наталья Гольцова, спортэн но тазалыкез утён удысэн герӟаськем мукет адямиос.- Мон адямиослы кыӵе ке амал ӵектэмлэсь азьло сое ас вылам эскерисько. Туннэ вераськиськом диабетэз скандинав амалэн вормон сярысь, нырысь-валысь ачим бодыосын ветлӥ, туж пайдаё потӥз, - вераз дано спортсмен.И. Слуцкая та акциеныз 20 улосъёсты ортчиз ни, отын сое быдэсъян борды басьтӥськизы. Диабетэн висисьёс асьме элькунамы но ичи ӧвӧл - 45 сюрс пала. Висисьёслэн лыдзы ялан будэ, котькуд ар ог 3 сюрс 500 котыр выль висисьёс шараясько.Мугорез кыдатон культурая добровольной огазеяськон но Удмуртиысь Правительство валче ужан пумысен огкыл гожтӥзы. Со юрттоз шаерамы диабетэз алонъя нимысьтыз уж радъяны, кылсярысь, больницаос бордын диабетъя школаос усьтыны.Озьы ик И. Слуцкая Киров нимо паркын вань мылкыд карисьёслы скандинав амалэн ветлонъя мастер-класс ортчытӥз. Угось зӧк мугоро но ӧжыт ветлӥсь адямиос котыре ӵемгес кырмиське диабет. Со сяна, дано спортсмен фигурной катаниен вырись пиналъёсын пумиськылӥз, соос понна мастер-класс ортчытӥз. Коньки вылэ султӥзы диабетэн висись нылпиос но. Соослэсь спортсмен карыны ум турттӥське, таза улон борды кыскыны выриськом, вераз И. Слуцкая.Ангелина Снигирёва | Улон-вылон |
Виталий Пронин Шуге-леке шедем муртъёсты больницаосы машинаосын но вертолётъёсын нуллӥзы.3-тӥ апреле Санкт-Петербургысь метроын пуштон учыр луиз. 14 адями бырыны шедиз, ог 50-эз сӧсырмиз. Пуштон учыр вал 14 час 40 минут котырын «Технологический институт» но «Сенная площадь» станциос куспын. Городысь быдэс метроез пытсазы. Шуге-леке шедем муртъёсты больницаосы машинаосын но вертолётъёсын нуллӥзы. Терроризмен нюръяськонъя национальной комитет ивортэмъя, та нуналэ «Площадь Восстания» станциысь эшшо одӥг бомба шедьтэмын. Та учыръёс пумысен ӝегатэмын 6 мурт. теракт лэсьтэмез понна янгыше уськытэмын Киргизиысь Ош городын вордскем Акбаржон Ждалилов.Бырыны шедемъёс пӧлысь 3 муртлэн, сӧсырмыны шедемъёс пӧлысь 2-езлэн кин луэмзы тодмо ӧвӧл на. Тодмоенызы, ӵыжы-выжыенызы люкиськыны мынэмын Кез ёросын улӥсьёс но: теракт дыръя быриз Кез ёросын вордскем Ирина Медянцева.Ирина Кузьминична будэмын Кулига черкогуртысь бадӟым семьяын. Анай-атайзы вазенгес ик улонысь кошкемын ни ке но, Санкт-Петербургын улӥсь кышномурт дор палъёсаз арлы быдэ сямен вуылӥз. Берлозэ бертаз кылем арын июнь толэзе. Ирина Медянцевалы Россилэн уйпал шоркараз ог 5 ар сяна улыны ӧз кылды. Талэсь азьвыл Нижний Новгородын улэмын. Ирина Кузьминична тодмо суредась, вуриськись, мунё лэсьтӥсь вал. Солэн мунёосызлы туж синмаськылӥзы коллекционеръёс.Ирина Медянцевалэн 2 нылъёсыз, 3-тӥ апреле со бадӟым нылзэ келяны метрое пуксем вылэм. Ас мугорыныз нылзэ утем. Али со больницаын.Валентина Емельянова Теги: Дуннеиворъёс | Улон-вылон |
Виталий Пронин Пуштросэз: - Маин пӧртэм луэ туалаез но алиез? 2000-тӥ аръёсысен туннэ нуналозь потэм книгаос пумысен кенешон. - Кызьы Лӧпшо Педунь Кулонэз серекъятыны выриз. Николай Бехматовлэн выль книгаез пумысен малпанъёссэ гожтэ тодосчи Виктор Шибанов. - Ӟуз-ӟаз джаз. Лия Малыхлэн нылпиослы пальыштӥсь чуръёсыз. - Вольэг Иники. "Юсьёс но куӵъёс" романысь люкет. - Дарали Лели. "Флоу" верос. | Улон-вылон |
Виталий Пронин Удмуртиысь тодмо суредась-усточи Зоя Лебедева секыт адӟонэ вуиз: Пичи Пурга ёросысь Брангуртысь юртэз ӝуаз. Тылпу кысӥсьёслэн ивортэмзыя, «горд атас» потэм корка пушкысь гур бордысь. Брангурт поселениысь кивалтӥсьёс секыт учыре шедем нылкышнолы юрттэт сётӥзы: Зоя Лебедевалы висъямын улон сэрег. Но со огдырлы гинэ улыны чакламын, соин ик укно рамаос но одӥг полэс гинэ пуктылэмын. «Удмуртлык» группае пырись егитъёс Зоя Лебедевалы юрттоно кариськизы. Суредасьлы огдырлы висъям интыез соос быгатэмзыя тупатъязы-выльдӥзы, шуныт каризы. Та ужрадэ удмурт егитъёс гинэ ӧвӧл, Удмурт кун университетысь поляк кылэз дышетонъя кафедраысь дышетӥсьёс Петр Палган но Мирелла Мазур пыриськизы. Кызьы ивортӥз «Удмуртлык» группалэн ёзчиез Алексей Шкляев, тылӝуын суредасьлэн юртэз гинэ ӧз быры, пеньӟиз солэн коллекциез но - 200-лэсь ятыр арбериос! Суредась гуртаз чакла вал ӵапак со арбериослэсь арт-центр кылдытыны...- Зоя Лебедевалэсь секыт югдуре шедемзэ тодэммы бере ивор пуктӥмы «Вконтакте» социальной сетьысь «Удмуртлык» группае, - шуэ Алексей Шкляев. - Тодамы вайимы вашкала удмурт сямез - веме каронэз. Юрттыны мылкыд кариз 13 адями, но азьланяз соослэн лыдзы будоз. Угось адямиос тунсыкъясько, юанъёс сётъяло.«Удмуртлык» группае пырисьёс оско: зӧк кисыё адямиос но уз палэнске юрттонлэсь. Со понна Facebook сетьын усьтэмын ӟеч уж лэсьтонъя аукцион. Отын вузаны пуктэмын Зоя Лебедевалэн киужъёсыз. Та нуналлы тодмо ини: солэсь киын лэсьтэм шудонзэ 500 манетэн басьтӥз филология наукаосъя доктор Василий Ванюшев. Оскиськом, аукционэ пыриськыны мылкыд карисьёслэн лыдзы уноялоз, оско «Удмуртлык» группаысь егитъёс. Соос сюлмасько Брангуртэ волонтёръёсты кыскон пумысен но - соос Зоя Лебедевалэсь улон сэрегзэ толлы ӟечгес дасясалзы.Наталья Седова. Теги: ПичиПурга УдГУ | Югдурез утён |
Виталий Пронин Усто экспортёръёс пӧлы шедизы: «Ижнефтемаш», «Редуктор», «Е-Рейл» огазеяськонъёс.Тодмо луизы «Устоез инвестор - 2014» но «Устоез экспортёр - 2014» вожвылъяськонын вормисьёс.2014-тӥ арын шаерамы 89,8 миллиард манет тыр инвестициос кыскемын. Республикалэн палэназ вуз каремын 1 миллиард 871 миллион доллар тыр. Азьвыл аръёсын ӵошатыса, экспорт 4,8 проценты йылэмын - 1 миллиард 222,3 миллион доллар люкаськиз.«Устоез инвестор» конкурс нырысьсэ ялэмын вал 2007-тӥ арын. Озьы со сямлы пыӵаз - арлы быдэ ортчылэ. «Устоез экспортёр» ӵошатскон усьтӥськиз 1999-тӥ арын. Кылем арын 17-тӥзэ радъяськиз.Конкурсэ оглом 20 куриськон вуиз. Усто инвесторен лыдъямын: «Удмуртнефть», «Аксион-холдинг» огазеяськонъёс, Сарапулысь электрогенераторной но Ижысь «Купол» заводъёс, «Колос» эштос.Усто экспортёръёс пӧлы шедизы: «Ижнефтемаш», «Редуктор», «Е-Рейл» огазеяськонъёс. Устоез менеджерен лыдъямын Сарапулысь электрогенераторной заводысь Анатолий Золотарёв.Ольга Корепанова Туспуктэм: Удмурт Правительство Теги: удмуртшаер экономика | Улон-вылон |
Виталий Пронин Рапс сяськаяськеЯр ёросысь куд-ог хозяйствоосын одӥг аръем турын, судан турын, рапс кизён азьланьтӥське. Тулыс бусы ужъёс умой радъямын вал «Прогресс» хозяйствоын, «Елово» но «АгроЯр» огазеяськонъёсын, уродгес ужазы «Лекма» но «Никольское». «Прогрессъёс», кушман кизёнзэс йылпумъяса, кукуруза бордын ужало. Ӵапак та нуналъёсы Удмуртиын ортче студентъёс но гуртын ужась егитъёс пӧлын «Ужась адями» слёт-ӵошатскон. Яр ёрослэсь данзэ отын уте «Озёрки плюс» огазеяськонысь егит механизатор Дмитрий Плехов.Та вакытэ ёросысь гурт но фермер хозяйствоос турнан вакытлы дасясько. Бусыосы потыны дасясько, 2-3 арня ортчыса, солы вань техниказэс рос-прос тупатъязы. Хозяйствоослы басьтэмын 7 трактор, 8 турнан но 6 мажсаськон агрегат, 9 пресс но мукет техника.Нош Елово фермаын ас быгатонлыкъёссэс возьматӥзы ёросысь скал кыскисьёс. Юанъёслы шонер валэктонъёс но ужын котькинлэсь сэзь ужаны быгатӥзы Касаткинлэн фермер хозяйствоысьтыз А. Кононов, «Прогрессысь» Г. Вершинина, «АгорЯрысь» И. Пашкина.Любовь Куртеева Теги: турынтурнан | Иворъёс |
Виталий Пронин Сюлмаськиз бадӟым емышо сад будэтон сярысь.22-тӥ сентябре улонысь кошкиз Эгра ёросысь Мазьги гуртын улӥсь писатель Константин Емельянов. Ужысь ветеран пусъемын уно данъян грамотаосын, трос аръёс ӵоже нуллӥз «Коммунистической ужысь ударник» нимез, луэ дано колхозник но Эгра ёрослэн дано адямиез. Вань улонзэ вордскем гуртаз ортчытэмын ке но, удмурт лыдӟисьёс К. Емельяновлэсь нимзэ ӟеч тодо. Серемес веросъёсыз, повестьёсыз мылкыдэз бурдъяло, улыны дышето. Нырысетӥ гожтэмез потӥз 1942-тӥ арын Эгра ёросысь «Сталин сюрес» газетын. Отӥяз печатласькиз «Советской Удмуртия» («Удмурт дунне») газетын, «Молот» («Кенеш») журналын. Пичи иворъёс бордысен кутскыса, очеркъёс, веросъёс но серемес чуръёс гожъяз. «Ветлӥ меда, ӧй меда?» (1971-тӥ ар), «Бускельёс» (1975-тӥ ар), «Эшъёсы-юлтошъёсы» (1978-тӥ ар), «Пилиськем горшок» (1989-тӥ ар) книгаосыз потӥзы.Константин Емельянов бадӟым семьяын будэмын. 4 пинал пӧлысь нырысетӥез вал. Юртъер котырын бергам сяна, пичи сузэр-вынъёсызлы но котыр ласянь быгатэмезъя юрттӥськыны тыршиз. Аслэсьтыз но 4 пиналъёссэ ӟеч будэтӥз, ваньзылы вылӥ образование басьтыны луонлык сётӥз. Кенъёссэ, эмеспизэ аслаз карылӥз, внукъёссэ туж яратӥз, улыны визь-нод сётылӥз. Пельыз ляб кылэмен, Быдӟым оже ветлытэк кылемын. Пиналысен трактор руль сьӧры пуксьыса, пенсие потытозяз, колхозын тыршиз.Берло 17 арзэ Константин Васильевич огназ улӥз. Угось кема висемез бере кузпалыз Галина Фёдоровна улонысь кошкиз. Огназы кылем воргоронъёс ӵем дыръя юон пӧлы выё, нош Константин Васильевич сыӵеос пӧлысь ӧй вал. Сюлмаськон-мӧзмонзэ вормыны юрттӥз юрт котырын бергамез.Быдэс нуналэз часэн-минутэн радъямын вал. Ачиз сиськытэк кылёз, нош животсэ дыраз сюдоз. Ваньзэ нуныялоз, вешалоз.Сюлмаськиз бадӟым емышо сад будэтон сярысь. Садэз емышъёсын туэ нырысьсэ шумпоттӥз. Жаляса верано, садзэ ас синъёсыныз адӟыны, садаз потаны Константин Васильевичлэн кынарыз ӧз тырмы ни.Константин Васильевич ноку ӧз эшъяськылы урод сямъёсын, улытозяз кӧё-вӧё сиёнлэсь утиськыны тыршиз. Тужгес яратӥз табанез, сое ачиз ик пыжылӥз. Яратоно интыез гур выл, гур йӧнатэ но, кужым но сётэ, шуэ вал со.Тазалыкез вылэ ӧз ӝожтӥськылы, синъёсыз ляб адӟем пумысен гинэ лулӟылӥз, угось лыдӟиськемез туж но туж потылӥз. Выль журнал-газетъёслэсь вуэмзэ пӧсь табанез кадь витьылӥз, букваосты кык лупаен учкылӥз. Лыдӟиськем сяна, мыло-кыдо гожъяськиз. Берло дыре ини, лябӟыны кутскыса, ручка борды шергес басьтӥськылӥз. Туэ гужем берпум чуръёссэ, улонысь учыръёссэ, гожтыса кельтӥз.Алигес сое шумпоттӥз вал ӟеч ивор: «Удмуртия» издательствоын потыны дасяськись «Яратонэз уд алда» бичетэзлэсь вылбамзэ ас киосыныз кутылӥз. Сыӵе шумпотӥз, пичи пинал сямен синвуаськиз.Константин Васильевич ӧз яратылы трос калык люкаськон интыосты, уката ик вордскем нуналзэ пусйыны. Ӵапак туннэ, 23-тӥ сентябре, солы 90 арес тырмысал. Одӥг нунал ӧз чида вордскем нуналэз дорозь. Калыкын юнме шуиллямтэ: шудо адямиос вордскем нуналзы котырын улонысь кошко.http://udmdunne.ru/2011/11/%D0%BB%D0%BE%D0%B1%D0%B0%D1%81%D1%8C-%D1%82%D1%8D%D1%80%D0%BA%D1%8B/Валентина Емельянова Теги: п удмуртлитература | Улон-вылон |
Виталий Пронин Кез ёросысь Ойылтупал (Малый Полом) гуртысь лыдӟисьмы Фаина Жигалова мылысь-кыдысь пыриськылэ «Герд» приложениын печатласькись визь сынанъёсы. Ф. Жигалова Туспуктэм Ф. Жигаловалэн архивысьтыз Нырысетӥ визь сынанын ик Фаина Евгеньевна вормисе потӥз. Табере со одӥгзэ но сэрттытэк-пертчытэк уг кельты. — Мон историез котьку но вылӥе пуктылӥ, туж тунсыко потэ, — вера Фаина Жигалова. — Но уж воксё мукет бырйи. 8-тӥ классэз йылпумъяса, Асанысь техникуме зоотехниклы дышетскыны «пегӟыны» быгатӥ. Туж зол кошкеме потэ вал. Нош школаямы 10 классэз быдтэм бере гинэ документъёсты сётылӥзы. Но трос нылпиё семьяосысь пиналъёсты лэзьылӥзы вазьгес кошкыны. Мон сыӵеос пӧлы ӧй пырылы. Огез эше (соос семьяязы 7 кузя вал) Асанэ мынӥз но мыным гожтэт келяз: лыкты, пе, экзаменъёсты сдать карид ке, асанъёс асьсэос школамылэсь документъёсты курозы. Озьы мон Асанэ мынӥ. Конкурсэз бадӟым вал — 1 интые 3 адями куриське. Бӧрысь Фаина Евгеньевна Ижысь гурт удысъя академиын тодон-валанзэ будэтӥз на. Кӧня ке ар Балезино ёросын ужаса, со семьяеныз вордскем гуртаз берытскиз. Анай-атаез пересесь вал ни, соосты утись-чаклась кулэ луиз. — Быдэс улонме, кызьы верало, «от звонка до звонка» гурт удысын ужай. Ноку но ӧй малпаськылы ужме воштон пумысен. Нош учкиськод но, тросэз гурт удысысь кошкылӥзы ук, — шуэ Фаина Жигалова. Фаина Евгеньевна пенсие потэмез бере но яратэ газетысь гурт хозяйствоос сярысь статьяос лыдӟыны. Куд-ог дыръя ӵош дышетскем эшъёссэ но отысь адӟылэ. Гуртысьтыз «Удмурт дунне» газетэз басьтӥсьёсын пумиськыкузы, соос мадё ог-огзылы, кыӵе тунсыко статья лыдӟизы ини. Огпол Фаина Евгеньевналэн син шораз «Герд» приложениысь визь сынанъёс сюризы. — Учки но, юанъёсыз тодмоесь кадь потӥзы, — вера Фаина Евгеньевна. — Озьы мон дӥсьтыса но, дӥсьтытэк но валэктонъёсты утчаны кутски. Со понна Кезысь библиотекае мынӥ. Отысь ужась ӵектӥз В. Войтовичлэсь удмурт кунлыклэн кылдэмезлы сӥзем книгазэ лыдӟыны. Озьы мон визь сынанын ворми. Ф. Жигалова пӧраськыны яратэ Туспуктэм Ф. Жигаловалэн архивысьтыз Книгаос сяна, юртто азьвыл аръёсы потэм журналъёс. Фаина Евгеньевна Кез библиотекаысь 1991-тӥ-2001-тӥ аръёсы потэм «Кенеш» журналлэсь подшивказэ, дораз кутыса, кӧттырмоназ лыдӟиз. Кылсярысь, со вакытэ журналын печатласькизы Маргарита Гришкина историклэн гожъямъёсыз. Али но, библиотекае пырыкуз ик, солы верало ни, вуиз-а журналлэн выль номерез, ӧз-а. — Кин ке чильпаське-керттӥське, нош мон книгаос пӧлы зыми, — шуэ со. — Угось гуртамы Интернет уг куты. Визь сынанысь юанлы валэктон шедьтыны шугъяськисько ке, нылылы жингыртӥсько. Со, Интернетысь утчаськыса, мазэ-созэ шедьтэ ини. Мылкыды солы но паласькиз, лэся, та уж нылылы но тунсыко потыны кутскиз. Гуртазы Интернет ӧвӧл ке но, Фаина Жигалова электрон почта пыр нырысетӥосыз пӧлын визь сынанлы валэктонъёсты келяны вуэ. Пыриськыны мылкыд вань ке, амал шедьтод, шуэ со. Со понна со вазиське нылызлы яке сельсоветэ. — Юасез но луэ, нош ик валэктонъёсты келяськод-а шуыса. Мон серекъяса верасько: «Удмурт дунне» газетэз лыдӟисез но, визь сынанэ пыриськисез но, лымшор ёросъёсын ӵошатыса, уйпалъёслэсь трослы ӧжытгес, — шуэ Фаина Жигалова. — Соин ик мон но Любовь Чиркова (Дэбес ёросысь Улӥ Шудӟалудысь лыдӟись, озьы ик «Гердысь» визь сынанъёсы пыриське — авт.) вань уйпал удмуртъёс понна кыл кутӥськом. Валентина Семёнова | Иворъёс |
Виталий Пронин Така. Дыр вуэмын воштӥськыны, ӟечез сярысь малпаськыны. Уд оскиське, малпанъёс быдэсмо шуыса? Арня кутсконын маке лушкемзэ малпалэ, со одно ик улонын быдэсмоз. Чыры-пырыосын валче мылкыддэс эн куашкатэ, керетонъёсы эн пыриське, кӧё-вӧё сиёнлэсь возиське. Ош. Визьманы вырисез трос, но тӥ ас малпанъёсты вылын сылэ. Улонады маке выльзэ но тунсыкозэ пыӵатэмды потэ ни, но эн дыртэ, шутэтскон нуналозь ваньмыз ас понназ радъяськоз. Удалтоз ужбергатӥсьёслы. Кинлы ке ӟеч уж ӵектозы. Тазалыкты чутэ ке, чидаса эн улэ, эмъясьёслы вазиське. Кыктоос. Эшъёсыныды люкиськыны эн дыртэ, оген улыны секыт. Тодэмдэс шара вераны эн кышкалэ, ушъяськись шуыса нокин уз малпа. Эшъёстылэсь коньдон курытозь, ӵыжы-выжыосты доры вамыштэ. Соос юрттозы но, визь-кенеш но сётозы. Ваньмон дыръяды сюлэмдыя кельшись киужен выре. Кисло-кусло. Туж тунсыко вакытты. Ма борды басьтӥськоды, ваньзэ капчиен быдэстоды. Вань тодэмдэс соку ик шараяны эн дыртэ. Огназы улӥсьёс выль эш шедьтозы. Ялан кин ке понна сюлмаськиськоды, дыр вуэмын асьтэ сярысь малпаськыны. Лев. Нырысь ик асьтэ ужъёстэс быдэстэ, собере гинэ эшъёстылы юрттӥськыны басьтӥське. Арня шорын котыр ласянь удалтоз. Мылкыддэс куашкатыны вырисьёс шедёзы, вань верамъёссэс пеляды эн понэ. Арня пумын дорады пуке, юрт котырады утялтӥське, кулэтэм арбериостылэсь мозмытске. Нылмурт. Асьтэлы асьтэос кузё луэ, муртъёслэн юрттэмзылы оскиськыны уг яра. Куаретӥсьёс луизы ке, эн йыркуръяське: тӥ уждэс умой быдэстӥськоды. Кылдэс пинь сьӧрады возе, котырады трос люкаськемын вожъяськисьёс но супыльтыны яратӥсьёс. Сюлэмдэс буйгатозы яратоно муртты, семьяды. Весъёс. Мылкыдъёсты дурыныз пӧзё, но уждылэн азинлыкез уг адӟиськы. Мултэс ужез вылады эн басьтэ, эшъёсты но мед тыршозы. Чаклаське, матысь тодмоосты пӧлын кыл вӧлдӥсьёс вань, юмоке шедьыны быгатоды. Малпамтэ шорысь палэнысь ӟеч коньдон басьтоды, пунэм тыронъёстэс берыктыныэн вунэтэ. Скорпион. Дышетскем ноку но мултэс уз луы. Нырысетӥ интыын — компьютерен ужаны быгатон, ужады сое тросгес кутоно луоды. Куное ӧтисьёс луозы — дорады пуке. Коньдонлы уд ёрме, арня шорын бадӟым арбери басьтоды. Эшъёсты кураськыны лыктозы, уксёдэс сётӥды ке, уз ни берыктэ. Ыбылӥськись. Дыр вуэмын ӧжытак шутэтскыны. Ваньмыз ӝог акыльтоз, чыры-пыры тырмымтэос мылкыддэс куашкатозы. Эн керӟегъяське, утелэ тазалыктэс. Кияды шедем коньдонэз соку ик быдтыны эн дыртэ. Маке басьтыны малпады ке, семьяеныды кенеше. Сюро кеч. Калык пӧлтӥ мултэс ветлыны уг яра бере, арнядэс дышетсконлы сӥзе. Онлайн семинаръёсы пыриське. Коньдонэн герӟаськем ужъёстэс вуоно арнялы кельтэ. Тодмотэм адямиослы эн оскиське, мылкыдэз пуромытӥсь шудонъёсы эн пыриське. Котырады арлыдоос вань, соослы юрттӥське. Ву кисьтась. Муртъёслэн сюлмаськонъёссы тӥлесьтыд йырдэс висьытыны кулэ ӧвӧл. Вань веранъёсты вылады басьтӥськоды, уте тазалыктэс. Арняды секытэн ортчоз, со понна арня пумын ӟеч ивор шумпоттоз. Выль ужъёс борды эн басьтӥське, азьвыл мытэмзэ йылпумъялэ. Чорыгъёс. Мылкыдды дурыныз пӧзе, йырады пӧртэм малпанъёс бергало, нош соосты уже кутыны уд валаське? Киды лыдэ ке но, выль уж борды басьтӥськыны вакытуг тупа на. Кивалтӥсьёсын пумиськоды, асьтэос трос эн вераське. Ваньмон дырдэс уждылы сӥзиськоды — семьяды сярысь ноэн вунэтэ. | Иворъёс |
Виталий Пронин Ижысь 19 школаосын математикаез но информатикаез муромытыса дышетонъя классъёс усьтӥськозы. Выль программаос пыӵатӥськозы 7-тӥ но 10-тӥ классъёсын. Азьланяз та проектэз выжтыны чакламын ёросъёсысь школаосы но.Элькун Правительство чакламъя, та классъёсты йылпумъясь егитъёс азьланьын инженер луыны мылкыд карозы. Нош та профессиен специалистъёс Россиын уг тырмо. Соин ик Президент В. Путин кылем арын ужпум пуктӥз: инженеръёслэсь данзэс ӝутоно."Удмурт дунне" Теги: Егитъёс | Улон-вылон |
Виталий Пронин Табере котькуд коралтэм писпуэз эскерозы: кытысь поттэмын, кытчы нуиське.Туэ 1-тӥ июльысен туж сак чакланы кутскозы нюлэс басьтон но лушкан учыръёсты. Нюлэсъя кодексэ бадӟымесь воштонъёс пыртэмын. Табере котькуд коралтэм писпуэз эскерозы: кытысь поттэмын, кытчы нуиське. Нюлэс хозяйствоя министр Рафис Касимов верамъя, табере нюлэс басьтӥсь мурт одно ик декларация гожъяны кулэ. Нюлэс басьтэмез но сое кыӵе машинаен поттэмез пумысен справкаез но луыны одно ик кулэ. - Адямиос туннэ коралтэм писпуэн вуз карыны ярато, - шуэ министр. - Пуктӥськыны я юртъерзэс выльдыны шуыса, нюлэс басьто но, сое муртъёслы вузало. Табере закон чурыт: коръёссэ муртлы вузась-кузьмасез кыл кутон улэ кыскытозы. Штрафъёс бадӟымесь. Рафис Касимов верамъя, вузаськисьёс сяна, арлы быдэ шаерамы нюлэс лушкасьёс сюрыло. Котькудаз учыре шорлыдын 20 кубометр сик погырто. Тае 1 сюрс кубометрен уд ӵошаты - Китай кунгож сьӧрын сомындаен писпуосты келяло. Асьмелэн вораськисьёс пӧлын начар улӥсьёс. Но табере таосын но вераськон луоз чурыт, шуэ Р.афис Касимов. Нюлэсэз эскерисьёс тужгес бадӟым саклык висъялозы тыпылы но ясеньлы, таоссэ нимысьтыз маркировать карозы. Елена Сараматова Туспуктӥз Александр Горбунов Теги: гуртудыс экономика | Улон-вылон |
Виталий Пронин Пуксён инты ӧй вал.Толон Удмуртиысь егитъёслэн десантсы берытскиз Татарстанысь Кукмор ёросысь Ошторма Юмья гуртысь. Бигерын улӥсь калыкез со тодматӥз туала удмурт культураен.18 егитъёс - журналистъёс, крезьгурчиос, суредасьёс, актёръёс - нунал ӵоже ужазы Кукмор ёросысь пиналъёсын, тодматӥзы «Шунды» огазеяськонлэн проектъёсыныз, удмурт электрон программаосын, Dart газетэн... Ортчытэмын вал сцена вылын шудонъя, журналистикая, дизайнъя, эктонъя мастер-классъёс, возьматэмын «Пузкар» кино.Кукмор ёросын 30 школа пӧлысь 6-ез удмуртъёс. Мастер-классъёсы вуыны мылкыд карисьёс трос вал, но, жаляса верало дышетӥсьёс, ваньзэсты вайыны луонлык ӧй вал.Ӝытсэ школалэн актовой залэз тымиськиз калыкен - Ош-Юмьяысь гинэ ӧвӧл, матысь гуртъёсысь но вуизы Удмуртиысь егитъёслэсь концертсэс учкыны но фин-угор эктонъёсты эктыны. Мукет нуналаз егитъёс дыртӥзы бускель Шор Кумор (Куйык) гуртэ. Отын но калыкен пумиськон ортчиз.Удмурт егитъёслэн «Шунды» огазеяськонзы нимысьтыз тау каре Ошторма Юмья шор ёзо школалэн директорезлы, Кукмор ёросысь удмуртъёсты валтӥсьлы Виталий Геннадьевич Семёновлы. Озьы ик удмурт егитъёсты котыразы люканы быгатӥсь Майя Танасевалы!\Талэсь азьвыл удмурт егитъёс вуылӥзы Марий Элысь Карлыган гуртэ.Тросгес туспуктэмъёс шедьтоды "Арт-экспедиция" огинлэн бамысьтыз.Мария Векшина Туспуктӥз автор Теги: Шунды | Улон-вылон |
Виталий Пронин 29-тӥ-1-тӥ октябре Пенза городын ортчиз Россиысь арлыдоослэн 4-тӥ спартакиадазы. Удмуртилэсь данзэ утизы август толэзь пумын Сарапул городын ортчем спартакиадаын вормисе потэмъёс. Удмуртилэн командаез та ӵошатсконын 24-тӥ инты басьтӥз.Таяз учыре Россиын ортчем ужрадэ 70 улосысь но кунгож сьӧрысь 7 странаысь спортэз яратӥсь 600 пала арлыдоос пыриськизы. Удмуртилэн командаез та ӵошатсконын 24-тӥ инты басьтӥз. Нимаз спортсменъёс пӧлын Ярысь Юлия Рудиналы гинэ капчи атлетикаын зарни медаль басьтыны удалтӥз. Эстафетаын Удмуртилэн командаез 5-тӥ инты басьтӥз, комбинированной эстафетаын 6-тӥ луиз. Озьы ик 10 кужмоез пӧлы шедизы Владимир Вахрушев (капчи атлетика), Алексей Соболев (уян) но Валерий Анциферов (ӝӧк выл теннис). Удмуртилэн командаез.Вуоно арын 5-тӥез спартакиада ортчоз Новосибирск городын. Валентина Емельянова Туспуктэм: vk.com (ЦСП) | Спорт |
Виталий Пронин Вавож ёросысь Ложкинъёслэн 1933-тӥ арын лэсьтэм туспуктэмзы.Котькуд семьяын шедёзы, дыр, Быдӟым Атыкай ожен герӟаськем тодэ ваёнъёс, веранъёс. Туннэ мадеме потэ Вавож палъёсысь Ложкинъёслэн семьязы сярысь.Пичи удмурт Берлуд гуртын улэм Николай Ерофеевич, гуртоос сое Коньы агай нималлязы. Таӵе ним сётӥллям анай-атаез вордскись нылпиоссы кулылэмен сэрен. Аслаз но коньы агайлэн быдэ вуиз 4 гинэ пиез: Илля (1908), Прокор (1912), Петыр (1915) но Евгень (1922). Каргам ож быдтӥз ваньзэсты, одӥгзэ но жалятэк.1942-тӥ арын гудырикошконлэн 23-тӥ нуналаз Серафимович кар понна ожмаськонын бырыны шеде отделенилэн командирез, сержант Пётр Ложкин. Та арын ик ож лудъёсын чиптэм-чаптэм ышо Илья но Евгений. Ас музъемзэ утьыны кыле Прохор гинэ.Прохор Николаевич 1945-тӥ арын коньывуонэ вордӥськем палъёсаз берытскиз. Дораз атаез, кузпалыз но 7 аресаз мынӥсь нылыз шумпотыса пумитазы, ӵыжы-выжыоссы но гуртоос адскыны люкаськизы. Вань адӟемзэ 3 ар ӵоже но вераса, пе, уд быдты! Нош дораз улыны арня но ӧз кылды... Висьыны кутскыса, Бадӟым Уча больницае сюриз. 4 ар но 4 толэзь ӵоже курадӟемъёсыз, кезьыт окопъёсын кынмемъёсыз кыре потӥзы но, ты висёнэз аляз. Оске вылэм: «Мон - военной, монэ эмъялозы!»Малпанъёсызлы зэманы кылдымтэ. Эмъяськонниын врач ӧвӧл, эмсузэръёс но тырмыт вылӥллямтэ. Озьы вормонэн бертэм мурт, 34 аресаз мыныкуз, туберкулёзэн висьыса, катьяськымтэ ни, 1945-тӥ арын 28-тӥ шуркынмонэ сюлэмыз жугиськемысь дугдэм.Прохор Николаевич Ложкин ӵужанаелэн атаез луэ. Ӵужанае тятязэ уйвӧтын адӟем кадь гинэ тодэ на. Озьы ке но милемлы со сярысь трос мадьылӥз. Кылемын пӧртэм туспуктэмъёс. Соос пӧлысь мыным тужгес тунсыкоез но дуноез луэ одӥгез. Та туспуктэмын воргорон но 3 егит нылкышноос. Ӝужыт пи - Прохор Николаевич, со вадьсын пукись нылкышно - солэн егит кузпалыз Александра Никифоровна. Туспуктэм лэсьтэмын 1933-тӥ арын 25-тӥ гудырикошконэ Тыловыл-Пельга черкогуртысь базарлэн шыпыт интыяз. Вылӥ сэрегез кесиськемын, интыен-интыен чигиськылэмын, тылын ӵушкам выллем пытьыез но кылемын. Тужгес паймымонэз - туспуктэмлэн мукет палаз. Ӟучен удмуртэн суро, янгышъёсын, тазьы гожтэмын: «Эта карточка снята 1933 года августа месяца 25 числа. Коркан возьса чебер ӧвӧл ни ӵуж луиз. Ӟеч лу, карточкае, ӟеч ветлыса ӟеч бертэ тӥ. Кызьы ке мон киысь, мон дорысь тӥ кошкиды, озьы ик ӵошен бертэ. Ӟеч ветлыса, ӟеч бертэ. Ӟечак улэ». Валамон: тае гожтэ пересь песянае, картсэ фронтэ келякуз. Озьыен, та синпелет но, оло, утиз ожгарчиез, гожтэм кылъёс оскон но кузьмазы, луоз, кужым но сётӥзы… Ольга Лесникова Теги: Быдымож | Улон-вылон |
Виталий Пронин А. Турчак«Огъя Россия» партилэн генеральной кенешезлэн секретарез Андрей Турчак пенсионной системаез азинтон пумысен малпанъёссэ вераз. Соос чузъяськизы партилэн Генеральной кенешезлэн но Кун Думаысь фракцилэн кенешеныз кивалтӥсьёслэн заседанизы дыръя. Отын верам дэмланъёсын Россилэн Президентэз Владимир Путин тодматскоз на.- Россилэн Конституцияз пенсия люкылон ласянь гарантиос пусъемын, со гарантиосты быдтон сярысь нокыӵе вераськонъёс потыны кулэ ӧвӧл, - шуиз А. Турчак. - Пенсионеръёслэсь доходзэс будэтон - тани мар бордын асьмеос ужаны кулэ.Озьы ик А. Турчак пусйиз, выль закон пенсионеръёслэсь али дыре сётӥськись льготаоссэс утён сярысь сюлмаськыса кутэмын луыны кулэ шуыса. Уно учыръёсы со тыриськонъёслэсь быдӟалазэс пуктэ ачиз улос. Соин ик кивалтӥсь улосъёслы ӵектӥз та пумысен дэмланъёссэс дасяны но матысь ортчоно сессиосазы юнматыны.Кыӵе дэмланъёс ӵузъяськизы «Огъя Россия» партиысь депутатъёслэн кенешсы дыръя?1. 55 аресъем кышномуртъёслы но 60 аресъем воргоронъёслы улос льготаосты (ЖКХ, транспорт, капитальной ремонт, чагыр эстӥськон, эмъюм басьтон) утёно.2. Пенсилэсь накопительной люкетсэ басьтон арлыдэз али сямен кельтоно (воргоронъёслы - 60 арес, кышномуртъёслы - 55).3. Дунтэк диспансеризация ортчыны 2 нунал сётоно, со ужан нунал чотын мед мыноз;4. Йыруж лэсьтэмъёслэсь талам уксёзэс Пенсионной фондэ келяно.5. Кун Думаысь но Федерация Кенешысь депутатъёслэсь ватсаса сётӥськись пенсизэс будэтоно ӧвӧл ни.6. Огъя тупатэм арлыдлэсь 2 арлы вазьгес пенсие потыны быгатозы 37 ар стаж люкам нылкышноос но 42 ар стаж люкам воргоронъёс. (Азьвыл ӵектэмын вал, нылкышноос 40 ар, воргоронъёс 45 ар стаж люканы кулэ шуыса).7. Арлыдоослы дышетскыны яке тодон-валанзэс будэтыны ватсаса отпуск сётоно.8. Вуз карон лавкаосын али сямен пенсионеръёслы сётӥськись скидкаосты утёно. Сергей Захаров Туспуктэм басьтэмын ER.RU сайтысь | Улон-вылон |
Виталий Пронин Кылем арня пумын шаерысьтымы гурт спортсменъёс Якшур-Бӧдья черкогуртэ люкаськылӥзы. Отын ортчизы 23-тӥосыз Гурт тол шудонъёс, медальёс понна 902 мурт нюръяськиз.5 иськеме бызьылонын вормизы Д. Леконцева, В. Главатских, Д. Белослудцева. Стартэ пото воргоронъёс.Лэсьтэменыз уг буйгало23-тӥ феврале трос калык люкаськиз ёрос центрысь стадионэ. Нырысь ик сӥё-дано усьтӥзы выльдэм куас базаез но йӧ площадкаез. Ужрадэ люкаськемъёслы шуныт кылъёс веразы но спортын бадӟымесь вормонъёс сӥзизы Удмурт Республикалэн Тӧроез Александр Соловьев, Кун Кенешлэн Тӧроез Владимир Невоструев, шаерысьтымы нимо-дано спортсменъёс Галина Кулакова, Тамара Тихонова, Нина Парамонова, Якшур-Бӧдья ёрослэн йырыз Андрей Лекомцев но мукетъёсыз.Кызьы пусйиз Александр Соловьев, та шудонъёсты ортчытон Удмуртиын сяме пыӵамын ни, ӟеч ужлэсь азьланяз но ум куштӥське. Гурт шудонъёс шаерамы арлы 2 пол ортчо, куно пумитась ёрослы стадион яке куас база лэсьтӥське. Таӵе ӟеч уженыз Удмурт шаер мукет улосъёслы но адӟем карымон луэ. Атайёс ворттылыто семьязэс.Якшур-Бӧдьяысь тэль дурын сылӥсь куас база 2 поллы паськытаз. Куа-сэн бызьылӥсьёс сяна, отын кылиськыны-дӥсясь-кыны быгатозы хоккеен шудӥсьёс но. Нош шудозы соос шобыртэм йӧ площадкаын. Табере тренеръёс но хоккеистъёс ӟигарзэс уз быдтэ ни, йӧ площадкаез лымылэсь сузяса. Куа-сэн бызьылӥсьёс мугорзэс кыдатыны быгатозы югдытӥськись куас сюрес вылын.Якшур-Бӧдья ёросысь спортсменъёс шаерысьтымы кужмоосыз пӧлы пыро. Соин ик лэсьтэменыз гинэ мылкыдзы уг буйга. Соослэн туж потэ на югдытӥськись сюрестћзы гужемзэ питрано куасъёс вылын бызьылэмзы, нош йӧ площадкаын быдэс ар ӵоже конькиен нискыламзы. Бӧдьяослэсь сюлмаськонъёссэс шаерысьтымы вылӥ кивалтӥсьёс кылӥзы, оскытӥзы, черкогуртысь спортъя объектъёсын лэсьтӥськон ужъёс азинтэмын луозы шуыса. 10 иськем бере. 5-тӥ элемент Гурт шудонъёслэн утисьсы - Оскон кизили. Ӵапак та кизили, 5-тӥ элемент выллем, огазея малпанэз, ужез, кужымез, осконэз но спортэз. Оскон кизилие нуись куас сюрес вылын эшшо 24 пичи кизилиос пишто. Озьы вань ёросъёс югдытӥзы кадь Якшур-Бӧдья ёросэз.23-тӥ Гурт шудонъёсыз усьтонэ люкаськизы вань ёросъёсысь командаос. Тросэз синмаськыса учкизы Кияса но Кизнер ёрос командаос шоры. Соослэн чебер дӥськутсы вань спортсменъёслэсь вормон мылкыдзэс пуромытӥз кадь. Гурт шудонъёслэсь флагзэс ӝутӥзы но тылзэ ӝуатӥзы Якшур-Бӧдья ёросысь тужгес нимо-дано спортсменъёс. Хоккей. Вормизы Дэри, Вотка, Балезино ёросъёс, Якшур-Бӧдья - 4-тӥ интыын.Ужрадэз усьтон рос-прос радъямын вал. Дасяллям ас кужыменызы. Кызьы ивортӥз ёрос администрациысь культурая, егитъёсын ужанъя но спортъя управлениен кивалтӥсь Елена Тимофеева, ужрадэз сӥё-дано усьтонэ 300-лэсь трос адями пыриськиз, 4 толэзь пала репетициосы ветлӥзы. Соосты радъязы режиссёр Алексей Барышников но хореограф Светлана Кайсина. Одӥгез ӝож: ӧз шӧдӥськы удмурт шӧм. Сцена вылэ бӧдья выжыос удмурт дӥсен потыку, куриське на вылэм удмурт крезьгур. Жаляса верано, Якшур-Бӧдьяысь Гурт шудонъёсыз усьтон нуналэ но, бӧрысь но удмурт кыл ӧз чузъяськы. Мукетыз но ӝоже уськытӥз: Гурт шудонъёсыз учкыны калык ичи люкаськылӥз, хоккеез вератэк. Якшур-Бӧдья ёрослэн командаез шудыку таяз гуртъёсысь но лыктылэмъёс вал. Тужгес пичиез пинал 8 аресъем Софья Санникова анай-атаеныз.Вормонъёс но келянъёсГурт шудонъёс ортчон нуналъёсы спортсменъёслэсь чиданлыксэс одно ик эскере на куазь. Таяз учыре но выль усем лымы но пельтӥсь тӧл куасэн бызьылӥсьёслэсь трос кужымзэс быдтӥзы. Куд-ог ёросъёслэн нимысьтыз куас дасясьёссы вань, тупась мазь быръё ке, спортсменъёссы капчиенгес бызё. Ӵошатсконлэн нырысетӥ нуналаз командаен спринт дыръя йӧкурам куас сюресъёсысь тросэз пезьдылӥзы, пыдзэс вольтчытӥсьёс но вал. Мукет нуналъёсаз куасэн бызьылӥсьёсты выль лымы катьтэммытӥз.Кылем арен ӵошатыса, куасэн трослы кужмогес бызьылӥзы ке но, выль рекордъёс пуктэмын ӧй вал. Угось шаерысьтымы тросэз спортсменъёс та вакытэ пырисько Россиын, Европаын но дуннеын ортчись ӵошатсконъёсы.Вормисьёс[gallery size="large" link="file" ids="24517,24508,24507"]Спортзалъёсын но омыр ӟырдамын вал. Кечато пул сьӧрын нюръяськисьёс пӧлын нырысьсэ вормисьёс радэ шедизы Красногорск ёросысь шахматэн но Юкаменск ёросысь шашкиен шудӥсьёс. Баскетболэн шудон но арысь аре кужмоя. Воргоронъёс медаль понна нюръяськизы 2 арнялы азьпал Ижысь гурт хозяйствоя академилэн спортзалаз. Нылкышноос пӧлын тужгес кужмоосыз вал Алнаш но Ува ёросъёсысь командаос. Якшур-Бӧдьяын соос 2 пол пумиськылӥзы. Нырысетӥ шудон дыръя кужмогес вал алнашъёс. Ӵапак та командаос ик зарни медаль понна но нюръяськоно луизы. Таяз учыре ини уваос вормизы.Кызьы пусйи ни, тужгес трос калык люкаськылӥз хоккеен шудонэз учкыны. Арлы быдэ та ӵошатсконъёсы вуылӥзы Дэри, Вотка, Глазов, Эгра ёросъёсысь командаос. Таяз учыре эграос воксё но финалэ ӧз шеде. Нош Глазов ёросысь хоккеистъёс 6 кузя гинэ лыктӥллям: 4-ез - шудӥсьёс но 2-ез - капка возьмасьёс. Чик вошъяськытэк шудыса но, вань командаослы кужмо пумитъяськизы.[gallery link="file" size="large" ids="24516,24515,24514,24513,24511,24509"]Жаль, бӧдьяослы асьсэлэн йӧзы ӧз юртты, удалтонлыксы ичигес вылэм, лэся. Сотэк кызьы валэктод на Якшур-Бӧдья но Дэри командаослэсь шудэмзэс. Пумиськонзы йылпумъяськытозь 50 секунд кыльыку, азьпалан вал на бӧдьяос. Но дэриос шудонлэсь лыдзэ 1:1 каризы, эшшо ке буллитъёс дыръя азьпала потӥзы. Озьы тӥни Дэри ёрослэн командаез зарни медаль басьтӥз. 2-тӥ луизы Воткинск ёросысь хоккеистъёс, 3-тӥ - балезиноос, нош Якшур-Бӧдья ёрос - 4-тӥ гинэ.Арлы быдэ Гурт шудонъёс дыръя синмаськыса учкисько семьяос шоры. Таяз учыре но тросэз соос 2-тӥ яке 3-тӥ нылпиосынызы вожвылъяськизы ини, тужгес пичиезлы пиналлы - Каракулино ёросысь Софья Санниковалы - 8 арес вал. Кузпалъёсты Алёна но Сергей Санниковъёсты нылзы, пе, спортэ кыске.http://udmdunne.ru/2017/03/gurt-shudonjos-2017-inty-no-dyr/ Паймонъёс, вуоно пумиськонъёсГурт шудонъёс дыръя спортсменъёс ӝожтӥськыло сиёнлы. Таяз учыре озьы ӧй вал - пӧрасьёслы ваньмыз тау каризы. Якшур-Бӧдьяе люкаськем калыкез ческыт сиёнэн шумпоттӥзы Ижысь пӧрасьёс. Технолог Наталья Ложкина ивортэмъя, Гурт шудонъёсы 4 нуналлы городысь 14 пӧрасьёс вуылӥзы. Сьӧразы вайиллям ужан тӥрлыксэс: тусьтыос, шыд но ӝук пӧзьтон пуртыос. Котькуд спортсменлэн рационэз чакламын вал нуналаз 3,5 сюрс калорий тыр.Мукетыз паймон учыр вал вормисьёсты данъян дыръя. Зарни медаль басьтӥсьёс понна чузъяськиз ёроссылэн гимнэз, нош экран вылын возьматӥськиз ёроссылэн гербез. Со сяна, та шудонъёс азьын нырысьсэ калыклы возьматэмын вал «Удмуртия» издательствоын печатлам «Сельские игры в Удмуртии» книга. Солэн авторъёсыз - гурт хозяйствоя кун академиысь профессор Николай Соловьёв, Гурт шудонъёсыз кылдытӥсь, калыккуспо категориен судья Вячеслав Беляев но комментатор Игорь Ильин. Нырысьсэ та книга поттэмын вал 2008-тӥ арын. Быдэсак выльдэм книгаез нырысь ик кузьмазы журналистъёслы но нырысетӥ тол шудонъёсыз радъясьёслы.23-тӥосыз Гурт шудонъёс йылпумъяськизы. Та ӵошатсконъёсын 14-тӥзэ вормиз Эгра ёросысь команда. 2-тӥ но 3-тӥ группаын вормись луизы Якшур-Бӧдья но Юкаменск ёросъёсысь командаос. Вуоно тол шудонъёс ортчозы Пичи Пурга черкогуртын.Ӵапак та нуналъёсы Новосибирск улосын кутскозы Россиысь гурт спортсменъёслэн 8-тӥ тол шудонъёссы. Шаермылэсь данзэ отын утёзы Якшур-Бӧдья ёросын вормисе потэмъёс - Юкаменск, Можга, Шаркан, Дэри но Эгра ёросъёсысь спортсменъёс.Валентина Емельянова Теги: Гуртшудонъёс | Улон-вылон |
Виталий Пронин Пӧран интыосты эскероно кариськизы Ижысь 72 номеро школаын нылпиос шугомем бере: соослы урод луэм сиськемзы бере.«Огъя Россия» партилэн Удмурт ёзэзлэн «Калык контроль» проектаз пыриськисьёс эскеризы Ижысь куд-ог школаосысь столовойёсты. Соослы нимысьтыз саклык висъяны курыса, ӵектонэн потӥз проектлэн координаторез, Кун Кенешлэн Тӧроез Владимир Невоструев.Пӧран интыосты эскероно кариськизы Ижысь 72 номеро школаын нылпиос шугомем бере: соослы урод луэм сиськемзы бере. «Калык контроль» рейдэн потӥз шоркарысь 16, 86, 97 номеро школаосы. Эскерисьёс пӧлын таяз радэ вал Кун Кенешысь Наукая но дышетонъя, культурая но егитъёсын ужан политикая, озьы ик Гурт удысъя, музъем кусыпъёсъя но инкуазь узырлыкъёсъя ялан ужась комиссиослэн кивалтӥсьёссы Н. Сударикова но В. Варламов, Дышетонъя но наукая министерствоысь но Иж администрациысь дышетонъя управлениысь специалистъёс, калык огазеяськонъёсы пыриськисьёс.16 номеро школаын столовойзы люкытгес, но ваньмыз лад-лад радъямын: ӝӧкъёс вылэ кышетъёс вӧлдэмын, сиён нуллӥсь дежурнойёслэн кусказы азькышет керттэмын, йырсизы ватэмын, сиён пӧран но тусьты-пуньы миськон интыосын чылк-чылк. Эскерисьёсты паймытӥз таиз но: котькуд ӝӧк вылэ пуктэмын юдэм чеснокен, сугонэн тусьты, черъёс медаз алялэ шуыса. Макем ческыт сюдо школьникъёсты - тае эскерыны быгато анай-атайёс.Та дышетсконние, озьы ик Ижысь эшшо 13-яз таӵе школаосы сиён вуттон-пӧран понна сюлмаське нимаз ужась компания. Школалэн директорез Ж. Таранникова пусйиз: ми кемалась ужаськомы ни та огазеяськонэн - со оскымон, сиёнзы ческыт но пиналъёслы тупамон. Сюдӥськом 60 манет тыр, анай-атайёслы вормымон.86 номеро гуманитарно-юридической лицейлэн сиськон интыяз мукетгес суред усьтӥськиз: столовойзы вӧл-вӧл но туала куронъёслы тупась, нылпиослы ӵектӥсько трос пӧртэм сиён-юонъёс. Кивалтӥсьсы Надежда Заварзина пусъемъя, таослэн но столовоязы сиён дасян понна кыл кутэ нимаз ужась компания. Макем ческыт сюдо школьникъёсты - тае эскерыны быгато анай-атайёс. Соослы котьку школае лыктыны но ӵектэм сиёнъёссэс веръяны луонлык сётӥське.Нош 97 номеро школалэн столовояз пырыса, малпан кылдэ: вуид кадь кыӵе ке мудрон кафее. Ваньмыз туала сямен чебер радъямын, пӧраськон висъетазы туала оборудование пуктэмын. Столовоязы тыршо асьсэ пӧраськисьёссы, соос арлы быдэ сямен квалификацизэс будэто курсъёсын, пӧртэм конкурсъёсын. Сиён таяз столовойын, 86 номеро школаын сямен ик, ӵектӥське 75 манетэн. 97 номеро школа чакламын пиналъёсты ӝытозь возьыны - кӧтсы сюманы кутске ке, сиён басьтыны быгато школаысь кафеын.Та школаосын пиналъёсты сюдонлы «Калык контрольысь» эскерисьёс ӟеч дунъет сётӥзы. Ижысь мукет школаослы ӵектозы таослэсь адӟем карыны.Елена Никитина Туспуктӥз А. Горбунов Теги: нылпи Школа | Югдурез утён |
Виталий Пронин Александр Владимирович - Россия Федерациысь Общественной палаталэн секретарез, Россиысь калык фронтлэн сопредседателез, покчи но шоро-куспо ужбергатӥсьёслэн «Опора России» огазеяськонзылэн нырысетӥ вице-президентэз.Россилэн Президентэз Владимир Путин кинюртэмзэ пуктӥз «Удмурт Республикалэн Тӧроезлэсь ужзэ быдэсъясь сярысь» указ улэ, со сярысь ивортэ Россиысь Президентлэн вотэсбамез.Та интые огдырлы юнматэмын Александр Бречалов. Александр Владимирович - Россия Федерациысь Общественной палаталэн секретарез, Россиысь калык фронтлэн сопредседателез, покчи но шоро-куспо ужбергатӥсьёслэн «Опора России» огазеяськонзылэн нырысетӥ вице-президентэз. Вордӥськемын 1973-тӥ арын Адыгеяын.Удмурт Республикалэн азьвыл Тӧроез Александр Соловьев ас ужезлэсь мозмытэмын вал туннэ нуназе вакыт. Та сярысь указ улэ кинюртэмзэ пуктӥз Россилэн Президентэз Владимир Путин. Указлэн текстэныз тодматскыны луэ Россилэн Президентэзлэн сайтаз.УД Туспуктэм: Удмуртилэн Тӧроезлэн пресс-службаез | Улон-вылон |
Виталий Пронин Макем шумпотоно вылэм, куке малпаськись тусо, секыт мылкыдо адямиос, ульчаысь Тол бабаез адӟыса, солы тау каро, пичи дырысьтызы кылбур верало.Котькуд адями маин ке тунсыкъяське: киужен выре яке книга лыдӟе, ваньмон дырзэ спортзалын яке техника бордын ортчытэ. Монэ пичи дырысеным ик кыскиз журналистика. Ноку уг вунэты, макем шумпотӥ, нырысетӥ материалме ёросамы потӥсь «Маяк» газетысьтымы адӟыса. Со вал нырысетӥ классын. Дышетӥсьмы, Ольга Александровна Сапожникова, сочинениосмес газетэ сётэм. Кин тодэ, оло, со дырысен ик гожъяськон яратоно уже луиз.Бӧрысь материалъёсме тупатъяз но «Ӟечбур!» газетэ сётъяз удмурт кылъя но литературая дышетӥсе Ирина Николаевна Коротаева. Ижысь Кузебай Герд нимо гимназие выжеме бере журналистикаен вырыны мылкыдме ӝутӥз «Уморто» кружок. Тодӥ, кызьы интервью басьтоно но радиопрограмма гожтоно.Нош туэ мон сюри Елена Сараматовалэн «Егит журналист» школаяз. Малпанэ вал: «Вутто-а мон дышетскыны но, журналистикая школае но ветлыны?» ЕГЭ матэктэмен - мон дышетскисько 11-тӥ классын - мукет удысъёслы дыр туж ӧжыт кыле. Но кызьы шуо психологъёс, яратоно ужедлы дыр одно ик шедьтод. Соин ик нырысетӥ занятие вамыштӥ, вань шуг-секытъёслы дась луыса. Елена Александровна нырысь вераз журналистикая удысэн герӟаськем учыръёссэ, кылсярысь, кызьы дӥсяськыны кулэ, сояз яке таяз ужрадэ мыныку. Ми понна со вал шуныт пумиськон, школаын урокъёслэсь шутэтскон. Но соин валче ми валамы, макем тунсыко но бадӟым уж возьма милемыз азьланяз.Кыкетӥ занятие Елена Александровна Кун Думаысь депутатэз Алексей Егорович Загребинэз пумиськонэ ӧтьыны быгатэм. Милемлы, огшоры школьникъёслы, сокем бадӟым адямиен синмысь синме вераськон воксё паймымон вал! Алексей Егорович азьын тулкымъяськимы ке но, юанъёс сётъямы.Куинетӥ пумиськонын дышетӥсьмы шуиз, журналист котькин луыны быгатыны кулэ, но сумкаысьтыз Тол бабайлэсь дӥськутсэ поттӥз. Сое дӥсяса, ми потӥмы ульчае но котькуд адямиез Вуж выль арен ӟечкыламы. Макем шумпотоно вылэм, куке малпаськись тусо, секыт мылкыдо адямиос, ульчаысь Тол бабаез адӟыса, солы тау каро, пичи дырысьтызы кылбур верало. Шудо луоно соку, куке кинлы ке ачид но шуд кузьманы быгатӥськод!Котькуд занятилэн пумаз Елена Александровна дорамы сётэм ужез эскере. Мон, «Удмурт дунне» газетысь гуртысьтымы нылпи сад сярысь гожтэм материалме адӟыса, туж шумпотӥ. Мон понна Вуж выль арлы со бадӟым кузьым вал.Мон малпамъя, материалъёсы усто пӧрмо, вӧзысьтым дышетӥсьёс шуныт кылъёс верало ке. Материал гожтӥськод но, дышетӥсед тыныд шуэ ке: мон тонэн данъяськисько!Анна Чернова Теги: удмуртдунне | Улон-вылон |
Виталий Пронин Шаркан ёросысь кивалтӥсьёс бадӟым саклык висъяло егитъёслы. Школаын дышетскисьёс понна тол но гужем шудонъёс ортчыто. Кемалась ик ӧвӧл спортэз гажась пиналъёс понна Мувыр школаын ёрос ӵошатcконъёс ортчизы.Витетӥ тол шудонэ 17 команда, 700 пала спортсменъёс люкаськизы. Гурт калык но та ужрадлэсь палэнэ ӧз кыльы, пиналъёс понна «висьыны» ветлӥзы. Шудонъёслэн утисьсы - «Сэзёк» - ваньмызлы капчи мылкыд кузьмаз.Ӵошатсконъёслэн нырысетӥ нуналаз пиналъёс куасэн бызьылӥзы, полиатлонъя вожвылъяськонэ пыриськизы, теннисэн но шахматэн шудӥзы, ыбылӥськизы. Џошатсконэ люкаськемъёс шуныт интыын улӥзы, ческыт сиськизы.Šоген вормисьёслэн нимъёссы шараяськизы. Нырысетӥ подгруппаын котькинлэсь трос очко люказы Шаркан-1 но Шаркан-2 командаос, куинетӥ интые потӥзы Быгиысь пиналъёс. Кыкетӥ подгруппаын висъяськизы Кыква, Мувыр но Карсашур школаысь командаос.Тол шудонъёс йылпумъяськизы, табере пиналъёс гужем ӵошатсконъёслы дасясько. Куноосты пумитаны шуд усиз Зюзя школалы, нош вуоноосыз тол шудонъёс Ляльшурын ортчозы.- Нырысетӥ нылпи тол фестиваль Шаркан школаын 5 ар талэсь азьло радъямын вал, - шуиз Шаркан ёросысь дышетонъя управлениен кивалтӥсь Татьяна Князева. - Таӵе шудонъёс котыр ласянь азинскыны юртто, соослы луыса школаосын пичильтык ке но лэсьтӥськон-тупатъян ужъёс ортчытыны тыршиськомы, спорт площадкаосты выльдӥськомы. Ушъяськыны быгатӥсько: таӵе нылпи фестивальёс шаерамы Шаркан ёросын гинэ ортчытӥсько.Шарканъёс ӟеч тодо: таӵе ужрадъёс тросгес калыкез спортэ кыскыны юртто. Шудонъёс ортчем бере школа площадкаосын гуртоос но мугорзэс кыдатыны кутско.Паша Вахрушев. Теги: Егитъёс Шаркан Школа | Спорт |
Виталий Пронин «Диалог культур» сменае Удмуртиысь 4 адями мынэмын. Калуга улосвылын ортче «Диалог культур» лагерь. Удмуртиысь но егитъёс отчы асьсэ проектъёсынызы мынэмын. Лагере егитъёс асьсэ малпам проектъёсынызы лыкто. Пайдаё лекциосты кылзӥськем сяна, группаосын ужало, пӧртэм юанъёсты сэртто-пертчо, выль тодон-валанъёс басьто. Уж нуиське 4 ӧръя, соос калык культураен, калык кусыпъёсын герӟаськемын.«Диалог культур» сменае Удмуртиысь 4 адями мынэмын. Со Якшур-Бӧдья ёросысь Кекоран черкогуртысь пуэн вырись Василий Широбоков, со вералоз, кызьы кутскиз лэсьтыны вашкала удмурт крезьгуро инструментъёсты - кубызэз но крезез. Солэн кузпалыз дышетӥсь, Лилия Широбокова вералоз, кызьы ужано анай кылын вераськись нылпиосын, ачиз со Кекоран школаын удмурт фольклоръя «Гуждор» кружок нуэ. Анастасия Караваева, Йӧскалык политикая министерствоысь ӧнерчи, тодматоз кылем арын ортчем пельняньлы сӥзем фестивален, дышетоз мастер-классъёс ортчытъяны, пӧртэм ужрадъёсты радъяны. Выль тодон-валанъёс басьтыны сменае мынӥз Виктория Папаева, "Ужара" пор огазеяськонлэн ёзчиез, Эшъяськон юртысь фин-угор ёзысь ӧнерчи.Али лагерьын пӧртэм лекциос ортчо. Кызьы вера Лилия Широбокова, толон, группаосын ужаса, егитъёс калык кусыпъёсын кылдылӥсь шуг-секытъёсты но ужпумъёсты шараязы.Смена пумын тужгес усто проектъёс нимысьтыз пусъемын луозы, нош тужгес шуприч егитъёс федеральной проектъёсты кылдытон уже пыриськозы."УД" Туспуктэм: ethnomir.ru | Лулчеберет |
Виталий Пронин 2016-тӥ арын 13-тӥ толсуре Глазкарысь егитъёс ульчаысь пакетэ поныса куштэм вож нуныез шедьтӥзы. Следствие тодӥз: пиналэз кельтӥллям 33 аресъем кузпалъёс. Глазкарысь кышномурт пизэ дораз вордэм. Кузпалызлы вож нунызэс пакетэ понэм но ульчае поттыса куштэм. Эмчиос нылпиез утьыны быгатӥзы. Пияш улэп кылиз. Нош анай-атайзэ янгыше уськытӥзы пичи муртэз кӧня ке кузя виыны выремзы пумысен. Суд кыксэс ик пытсэт сьӧры пуктыны косӥз. Кузпалъёс вылӥ инстанцие вазиськыса, приговорзэс лябомытыны куризы. Но вылӥ инстанция следствиея управленилэсь ӵектонзэ шонерен лыдъяз. Воргоронэз 7,6 арлы, кышномуртэз 4,6 арлы пытсэт сьӧры пуктыны косэмын. Но нылкышноез али ик колоние уз келялэ. Соослэн 2 быдэ вуымтэ пиналъёссы вань. Соослы 14 арес тырмытозь, анайзы эрикын улоз. Эдуард Степанов Туспуктэм: udm.sledcom.ru | Югдурез утён |
Виталий Пронин Укно азям пӧртэм пумо сяська будэтӥсько. Но соослы нимысьтыз удобрение ноку басьяме ӧвӧл. Чай куар туж иназ луэ, сяськаосты мерттыку. Горшок пыдсы нырысь ик изъёс-кӧльыос тырисько, соос вылэ - парылэм бере чай, вылаз ини сюй понӥсько. Будослэн выжыосыз будытозь-юнматозь, чай куаръёс сисьмыны кутско, будослы витамин-сиён луо. Вань сыӵе будосъёс, кудъёсызлы заварка уката пайдаё луэ. Кылсярысь, папоротниклы уг ярало вуысь но сюйысь карбонат сылалъёс. Нош чайысь куд-ог веществоос соосты небӟыто. Кофе бервылэн озьы ик кисьтасько. Номыр кышкытэз ӧвӧл, со коньыт каремын ке. Сакыр будосъёслы ватсаса сиён луоз. Нош кофе узыр калиен. Куддыръя будосъёсме сектасько минерал вуэн. Со будосъёслы кулэ луись веществоосын туж узыр, эшшо ке сюй но горшок вылэ тӧдьы извасткалы (хлор бервыллы) пуксьыны уг сёты. Кытысь ке лыдӟи вал, дорысь сяськаосты пӧзьтэм картошка, кӧжы но кеньыр вуэн кисьтаны луэ шуыса. Эскери - пайдазэ сокем ӧй шӧды. Шундыберган тысез тырылэме вань горшок пыдсы дренаж интые - кельшиз. Наталья Дулинова, Иж город | Иворъёс |
Виталий Пронин Н. ПушпашеваВоткаысь спортсменка Надежда Пушпашева ӝӧквыл теннисъя Европалэн чемпионатаз паралимпиецъёс пӧлын зарни медаль утӥз, ивортэ Удмуртиысь Мугорез кыдатон культурая, спортъя но туризмъя министерство. Берпуметӥ турнирын со азьпалтӥз Италиысь Клара Поддаез.Ӵошатсконъёс радъясько Италиысь Линьяно-Саббьядоро карын. Лондонысь Олимпиада бере та турнир тужгес бадӟымез луэ. Ӝӧквыл теннисъя Европалэн чемпионатаз пырисько 28 кунъёсысь 278 спортсменъёс. Россилэн командаяз пыре 30 адями, со луиз тужгес бадӟымез та шудонъёсын. Теги: Италия мугоркыдатонкультура чемпионат | Спорт |
Виталий Пронин Ыстэлэ юандэс!10-тӥ июне 75 арес тырмоз Анатолий Андреевич Митрофановлы. Со Удмурт Республикаысь искусство удысысь но Россия Федерациысь культура удысысь дано ужась, Кузебай Герд нимо кун премилэн лауреатэз.Куамын одӥг ар ӵоже Анатолий Андреевич калык театрен кивалтӥз. Со дыр куспын 30 спектакль пуктӥзы, пӧлазы «Кезьыт ошмес», «Выж вылын», «Сузэръёс», «Гудыръян азьын», «Бадяргуртын вал со», «Улэм потэ».Удмурт радиоын режиссёр луыса ужакуз, кӧня радиоспектакльёс, радиоверанъёс дасямын вал! Бӧрысь Удмурт театрлэн директорез луыса тыршиз. Яратоно удысэзлэсь кематэк ӧз ӵыды - 70 аресаз но Анатолий Андреевич сцена вылын быгатыса шудӥз.Гажано лыдӟисьёсмы! Ойдолэ ӵош азьланьтом «Калык интервью» рубрикамес. Ыстэлэ яратоно артистмылы но режиссёрмылы юанъёстэс, жингыртэлэ 73-33-42, 8-951-195-37-65 Теги: Удмурттеатр | Иворъёс |
Виталий Пронин Пермь улосвылысь Куеда ёросысь Шагирт гуртысь «Инвожо» ансамбльТуннэ Ижысь кун филармоние лыктэм учкисьёс паймизы, дыр, макем узыресь но аспӧртэмлыкоесь удмурт калык кырӟанъёс. Озьыен, «Чакара» фольклор фестиваль калыкмылэн шыкысысьтыз поттыны но асьмелы возьматыны быгатӥз вашкала гуръёсты.Та фестиваль туэ ньылетӥзэ радъяськиз, йыг-йыг пыд вылаз султӥз.- Эшъяськон юртлэн, Кун Кенешлэн, Йӧскалык политикая министерстволэн юрттэмзыя таӵе бадӟым ужрадэз ортчытыны быгатӥм, - шуиз «Чакара» фестивальлэн радъясез, Камсьӧр удмуртъёслэн центрзылэн кивалтӥсез Флюра Чибышева.Башкириысь, Татарстанысь, Марий Элысь, Пермь но мукет улосвылъёсысь коллективъёс асьсэос «Чакарае» мылкыд карыса, шумпотыса лыктӥзы.Фестивалез радъясьёс кыдёкысь лыктэм куноосты ӟеч пумитазы, куноятӥзы, толон соосын филармониын быдэс нунал репетициос ортчытӥзы. «Айкай» ансамбльлэн кивалтӥсез Пётр Данилов, «Эктон корка» ансамбльлэн кивалтӥсез, тодосчи Андрей Прокопьев фольклор коллективъёс понна мастер-классъёс ортчытӥзы, визь-кенешъёс сётӥзы, номеръёссэс пуктыны юрттӥзы.Нош туннэ 3 часлэсь ятыр кыстӥськись концерт ӝог ортчиз кадь потӥз, учкисьёс жадьытэк учкизы. Тунсыко шедьтонъёс трос вал. Дания апайСоос пӧлын - Пермь улосвылысь Куеда ёросысь Шагирт гуртысь «Инвожо» ансамбльлэн солисткаез, 75 аресъем Дания Шайкулова. Со сюан гурез быдэстӥз. Туж шумпотымон, куке фольклор ансамбльысь кырӟасьёс огназы но сцена вылэ пото. Концертэз нуись Пётр Данилов учкисьёсты чакланы куриз, макем ӟеч Дания апай кырӟакуз шоканзэ возьыны быгатэ. Зэмзэ но, трос куплетэн кырӟанэз со огшокчемен быдэстӥз.Тужгес но паймытӥз аспӧртэмлыко гуръёсыныз Кукчанай гуртысь «Зангари» калык ансамбль. Гуртсы Башкортостанысь Ермекеево ёросэ пыре, бускельёсыз - Татарстанысь Бавлы ёрос но Оренбург улосвыл. Соин зангариослэн кырӟан гурзы но аспӧртэм, бавлы но камсьӧр удмуртъёслы уг кельшы; уйпал удмуртъёслэн но ӟучъёслэн традициоссылы матын. Тунсыко, ансамбльын балалайкаен шудӥсь усточизы но вал.Пусйыны кулэ, тросэз коллективъёс азьвыл «Чакара» фестивальёсы пыриськылэмын ке но, таяз ужрадэ выль номеръёсын вуизы, быгатонлыкъёсынызы паймытӥзы. Туэ трос нылпи коллективъёс пыриськизы, тросаз ансамбльёсын мӧйыосын артэ егитъёс но экто-кырӟало.Коллективъёс ӵемысь одно ик кырӟаса эктыны тыршо, оло, дыр вуиз ини тросгес инты кырӟанъёслы сётыны. Ведь сюлмысь, дыртытэк, чебер, сюлме но визьме пырись калык кырӟанэз кылзэмъя кылзэм потэ.Лариса Дмитриева Туспуктӥз Евгений Бикузин Теги: Чакара | Иворъёс |
Виталий Пронин Удмуртиын волонтёръёслэнно доброволецъёслэн «Ӟеч уж - вормымон»(«Добро тебе по силам») форумзы ортчиз.Эшъяськон юртэ быдэс шаерысьтымы егитъёсно арлыдоос люкаськизы. Волонтёръёслэн форумзыТуспуктӥз: А. Снигирёва 2018-тӥарысен 5-тӥ декабре Россиын волонтёръёслэсьнуналзэс пусйыны кутскизы. Ӵапак та арын быдэс кунамы доброволецъёслэнно волонтёръёслэн арзы ортчиз. Та бӧрсьыволонтёръёслэн лыдзы трослы йылӥз. АлиУдмуртиын 250 волонтёр огазеяськонъёспусйиськемын, 8 сюрс мурт ужазы пыриське,ӟеч лэсьтӥсьёс котькуд гуртын вань.Волонтёрен но доброволецен лыдъяны луэкотькуд адямиез, со мар ке ӟечсэ лэсьтэ,калыклы сюлэм куремезъя юрттӥське ке. Эшъяськонюртэ люкаськизы быдэс шаерысьтымымыло-кыдо 350 пала волонтёръёс. Соосарлы йылпумъянъёс лэсьтӥзы но вуоноаръёслы ужпумъёс пуктӥзы, дышетскизыкотыразы калыкез бичаны, тодӥзы ӟеч ужборды калыкез золгес кыскон амалъёсты. 23-тӥ ноябре Ижысьмуниципальной но кун службая колледжбордын волонтёръёслэн ресурсной центрзыкылдытэмын. Со огазея шаерысьтымыкышкытлыклэсь утиськыны юрттӥсьдоброволецъёсты. Та вакытэшаерысьтымы волонтёръёс Быдӟым Вормонлысӥзем ужрадъёсты радъянэ пырисько,медицина, культура, медиа, экологияудысъёсын юрттӥсько, нимаз вань «азвесь»волонтёръёс - арлыдоос. А. Борисова Грак ёросысь егитъёсынужанъя «Меркурий» центр бордынволонтёръёслэн огазеяськонзы далайгесужа ини. Егитъёсты но арлыдоосты ӟеч ужлэсьтыны ӝутка Анна Борисова. - Тросгес нылпиосынужаськом. Вуылӥськом школаосы, вераськом,кин со сыӵе волонтёр, мар со каре. Туннэнылпиос лекесьгес будо, трос дырзэсортчыто компьютер сьӧрын. Соин, кыӵе кеӟеч акциосы потаса, нылпиос улонзэсяркытгес каро, сюлмогес луо. Озьы иксоослэн калыкез котыразы бичаны, маеке радъяны быгатонлыксы, дӥсьтонзыусьтӥське, - шуэ А. Борисова. Гракын нылпиослэсьбере уг кылё бадӟымъёс но. Тани МарияФельдшерова кӧня ке ар ини волонтёръёсрадын. М. Фельдшерова - Мыным кельше юрттыны,солэсь ачид кужым басьтӥськод, - вераегит кышномурт. - Мон 9 аресъем нылме носьӧрам куддыръя басьтӥсько, мед адӟоз,кызьы ӟеч ужъёс лэсьтӥсько. Кӧня кебадӟымгес будӥз ке, солы но волонтёрлуыны дэмлало. Туж потэ, нылпиос медвалалозы: мар ке лэсьтыны луэ огшорысюлэм куремъя, со понна уксё басьтытэк,тау кыл возьматэк. Берло дырезол вӧлмиз ни «азьвесь»волонтёръёслэн движенизы. Дэбесысь Ольга Корепановаужа калыклы улон-вылонын юрттонъяцентрын, котыраз бича ёросысьтызы арлыдоволонтёръёсты. О. Корепанова - Ми пӧртэм уж лэсьтӥськом.Тани али котькудмы гуртамы керттӥськысапукиськом, шуныт носки-пӧзьёсты ёрмысаулӥсь семьяос пӧлын люкылӥськом. Угоськуд-огез керттӥськыны уг быгато яке угваньмо, нош милемлы шумпотон - ужмы кинлыке кулэ. Алигес ёросамы инвалидъёс пӧлынвожвылъяськон ортчиз. Татын но минырысетӥ юрттӥсьёс вал. Сюлэмын шунытлуэ, адямилэсь пумитад пальпотэмзэадӟыса, тау кылъёс верамзэ кылыса. Дэричеркогуртысь Галина Кочина «азьвесь»волонтёръёс радын нырысетӥ вамышъёсгинэ лэсьтэ ай. Но мылкыдыз ӝутскемын. - Россиысь доброволецъёслэн сайтазы пусйиськи, волонтёрлэсь книжказэ басьтӥ, дышетскон ортчи. Уг яратӥськы тэк пукыны, мон калык пӧлын, культура удысын быдэс улонме тырши. Пӧртэм акциос радъяськомы, висись нылпиослы юрттӥськомы, шуге-леке сюремъёсты син азямы возиськом. Тани али дасяськиськом ёросамы март толэзе ортчоно элькун Гурт шудонъёслы. Ангелина Снигирёва | Иворъёс |
Виталий Пронин 2-тӥ оштолэзе Мунё театрын «Ватка» студия возьматоз «Ярдуртэм нюлэс» спектакльзэ.Котькуд ар егитъёслэн «Ватка» театрзы выль постановкаосын шумпоттэ. Кылем арын со вал Николай Байтеряковлэн "Солдатъёс ке кошко" поэмаезъя пуктэм спектакль. Туэ соос Лариса Ореховалэн кылбуръёсызъя «Ярдуртэм нюлэс» спектакль дасязы.- Постановкалэн валтӥсь малпанэз: азьланяз удмуртъёс та дунне вылын кылёзы-а, уз-а. Егит кылбурчилэн сюлмыз висе удмуртъёслэн азьлань улонзы, культуразы сярысь, - вера «Ватка» студиен кивалтӥсь В. Ушаков. - Л. Орехова - егит кылбурчи, соин ик «Ватка» студие ветлӥсь егитъёсын со одӥг тулкым вылын.18+ Теги: Ватка Егитъёс | Лулчеберет |
Виталий Пронин Пуштросэз:- Куно пумитаны дасесь. Ижын тодматӥзы шаерамы вуоно арын ортчоно ужрадъёсын- Тӧр шорын - Выль Мӧнья школаысь удмурт кылъя но литературая дышетӥсь Светлана Хлебова - Улонэз воштӥз крезьгур. Пантелей Кузнецовлы 80 арес тырме - Дурись али но данын. А. Бречалов матэгес тодматскиз Сарапул ёросэн Теги: выльномер | Иворъёс |
Виталий Пронин udmurt.ru Туннэ нуналлы эшшо 7 адями секыт черен висьыны усиз на. Вирус шедьтэмын Ижысь 4 адямилэсь, Пичи Пурга, Эгра но Каракулино ёросъёсын улӥсьёслэсь. Берло нуналъёссэ висисьёслэн лыдзы шӧдскымон трос ӧвӧл. Озьы ке но гань-гань кариськыны вазь на. Одно ик маска нуллоно но киосты ӵем миськоно. Чаклаське! Озьыен, шаерамы 352 адями коронавируслэн четлыказ шедемын, 11 кулӥзы, 106-ез бурмизы. Сергей Захаров | Югдурез утён |
Виталий Пронин Кизнер ёросысь Вуж Бӧдья муниципал кылдытэтэн 2012-тӥ арысен кивалтэ Елена Семакова. Та гурт ёрос центрлэсь кыдёке интыяськемын ӧвӧл ке но, сюлмаськонъёссы тачак. Кизнер ёросысь Вуж Бќдья муниципал кылдытэтэн кивалтӥсь Е. Семакова.Муниципал кылдытэтлэн быдӟалаез 25 сюрс гектарлэсь ятыр. Отчы пыро Вуж Бӧдья, Гуӵин-Бӧдья, Вишур, Починка, Гушношур гуртъёс но Кибъя черкогурт. 3 школа, 3 нылпи сад, 3 ФАП, 3 клуб ужало, вань на почта ёзъёс, вуз карон юртъёс. Муниципал кылдытэтэ пырись гуртъёсын 894 адями улэ. 6 ар талэсь азьло гинэ 1 сюрс 27 лыдъяськизы вал ай. Тужгес трос калык улэ Вуж Бӧдья гуртын - 349. Туннэ нуналлы отын 13 урамзы. Озьы ке но гуртэ кылись егитъёс арысь аре кулэсмо. Угось 2013-тӥ арын Мичурин нимо агрокомплекссы куашказ.- Колхоз быремен валче милям сюлмаськонъёсмы эшшо но тросгес луизы, - вера муниципал кылдытэтэн кивалтӥсь. - Соку ик шуг-секытъёс кылдӥзы сюресъёс сузян пумысен. Асьтэос адӟиськоды, сюресъёсмы туж начаресь. Урамъёсмы трос, ваньзы соос пасьтана пазьгиськемын, быгатэммыя пичиен-пичиен выльдыны тыршиськомы. Туж юртто трактор возись воргоронъёс. Арлы быдэ соосын огкыл гожтӥськомы но, ас гуртъёсысьтызы сюресъёссэс волятыса возё.Сюресъёс бере кыкетӥ интые пуктыны луоз ву гумыосты. Соосты выльдон-тупатъянлы коньдонэз муниципал кылдытэтлэн ӧвӧл, нош корт гумыос нуналлы быдэ кадь асьсэ сярысь тодазы вайыто: одӥг палзэ кышъяськод, мукет палтӥз пасяське. Тани кылем шутэтскон нуналъёсы гинэ Вуж Бӧдья гуртын улӥсьёс, дэмен кариськыса, ву башнязэс но одӥг урамысь ву гумызэс тупатъяны быгатӥллям.- Вутэк улон ӧвӧл, - шуэ Елена Ивановна. - Юон вулэсь ӟечлыксэ эскерем сяна, тылпу кысӥсьёслэсь куронъёссэс но быдэсъяно луэ. Гидрантъёсмы ужало, нимысьтыз кылдытэм шуръёсысь вуэз тылпу кысӥсьёс арлэн котькыӵе вакытаз басьтыны быгатозы. Кизнер ёросын тылпу потон учыръёс йылэмен, ваньмаз гуртъёсын калыкен пумиськонъёс ортчытӥмы. Отчы ӧтемын вал участковоймы. Кенешон бере ик 3 бадӟым гуртъёсын (Вуж Бӧдьяын, Вишурын но Кибъяын) уй дежурствоос радъямы. Нуналлы быдэ чакласьконэ потало 2 юртын улӥсьёс.Сюлмаськытӥсь ужпумъёссы сяна, шумпотон иворзы но вань. Вуж Бӧдья гуртэ но Кибъя черкогуртэ туэ чагыр эстӥськон вуиз. Табере сое юртъёсы пыртоно на.Валентина Емельянова Теги: адями гуртулон | Улон-вылон |
Виталий Пронин Удмуртилэн Тӧроезлэсь ужзэ быдэсъясь Александр Бречалов Пичи Пурга ёросысь Брангуртэ вуылӥз. Отын со пумиськылӥз кунамы но солэн палэназ тодмо луэм коллективен. Брангуртысь песянайёс мадизы азьланезлы малпанъёссэс: репертуарзэс паськытатоно, егит кырӟасьёсты пӧлазы кысконо, концертъёсын потано.Брангуртысь песянайёс мадизы азьланезлы малпанъёссэс: репертуарзэс паськытатоно, егит кырӟасьёсты пӧлазы кысконо, концертъёсын потано. Галина Конева бадӟым куронзэс шараяз: Брангуртын ортчылӥсь калык культурая фестивалез калыккуспо кароно вылэм. Но элькун юрттытэк, сое сыӵе вылӥе уд ӝуты.Александр Бречалов фестивалез умоен лыдъя. Озьы ке но, ватсаз: ужрадлэн нимыз, ку но кытын ортчемез, сярысь пӧртэм огазеяськонъёслэн ёзчиосынызы но экспертъёсын (соос пӧлы пырозы Брангуртысь песянайёс но) кенешоно на.Тӧролэсь ужзэ быдэсъясь оскытӥз, коллективлы концертъёсы потаны юрттон вылысь нимысьтыз автобус висъяськоз шуыса.УД Туспуктэм: udmurt.ru | Улон-вылон |
Виталий Пронин Можга ёросысь ветлабораторилэн гураз сутӥзы 70 килограммлэсь ятыр курка сӥлез.«Евродон» огазеяськонэн поттэм сӥль элькунамы вуэм Ростов улосысь. Эскеронъёс возьматӥзы: со уг тупа чылкытлыкъя куронъёслы. Со сяна, шедьтэмын тылобурдо пыэдлэн вирусъёсыз. Можгалась пудо-животъёслэн висёнъёсынызы нюръяськонъя станциысь ужасьёс сӥлез сутӥзы Россельхознадзорысь специалистъёсын ӵош. Озьы ик дезинфекция ортчытэмын сӥлез возён ларьёсын, сое ваем машинаын.Элина Кумачёва Тцспуктэм: vetupr.org.ru | Югдурез утён |
Виталий Пронин Аръёс но лыдпусъёс Газетлэн нимъёсыз1915-тӥ ар, 4-тӥ февраль. 1914-тӥ арын пуромиз Дуннеысь нырысетӥ ож. Россиын улӥсь пӧртэм калыкъёслы вормон мылкыд пыӵатон понна Вяткаысь губернатор Андрей Гаврилович Чернявский Россиысь Правительстволэн нимыныз гожтӥз удмурт газет кылдытон сярысь распоряжение. Газетэз нимазы «Войнаысь ивор» («Военные вести»).Редакциен кивалтыны юнматӥзы Пётр Павлович Глезденёвез.1915-тӥ-1916-тӥ аръёсы газет печатласькиз Вятка городысь типографиын. Чакламын вал кык арнялы одӥг пол поттыны, но 1915-тӥ ар ӵоже 9 номер гинэ потӥз. Со вал Россиысь Правительстволэн органэз. 1917-тӥ арын феврале буржуазно-демократической революция вормем бере удмурт газетэн кивалтӥз Огдыр (Временной Правительство). Куинь ар куспын потӥз быдэн 9 номер.1917-тӥ ар, 15-тӥ август. Ожмаськонэз возьматэм сяна, «Войнаысь ивор» газетын печатласькизы дышетон но тазалыкез утён ужпумъёсын герӟаськем материалъёс.. Кылдытӥсьёссылэсь (учредительёссылэсь юатэк), та нуналысен газет потыны кутске «Удморт»нимын. Солэн редакторез луэ «Виль синь» газетын Пётр Глезденёв вӧзын кыкетӥ редактор луыса ужась священник Василий Крылов. Ченгешонъёс вал ке но, таӵе нимез берлогес юнматӥзы учредительёс но. Тазэ газетэз чакламын вал печатланы арнялы одӥг пол. Потӥз 6 номер.1918-тӥ ар, 24-тӥ январь. Граждан ож вакытэ Алабгоын (Елабугаын) потыны кутскиз «Виль синь» газет. Редакциен кивалтӥз социал-революционер (эсер) Константин Яковлев. Со вакытэ ик татын потӥзы «Кам тулкым», «Горд гырлы», «Сюрло» газетъёс.Большевикъёслэн лыдъямзыя, огез но та изданиос гордъёс пала дур ӧз басьтэ. Ваньзэ ворсазы, нош тужгес тодмоез «Виль синь» большевикъёслэн газетсылы пӧрмиз.Газетлэн кӧня ке номерез потэм бере К. Яковлевез кивалтон ужлэсь палэнтӥзы, со интые кыл кутӥсьёс луизы Иван Векшин но Прокопий Горохов. Удмурт газет таӵе нимын берпуметӥзэ потӥз 6-тӥ сентябре, номерлэн редакторез вал Трофим Борисов. «Виль синь» газетлэн 22 номерез потӥз. 1918-тӥ ар, 31-тӥ октябрь. «Гудыри» газетлэн нырысетӥ номерез потӥз туала Татарстанысь Алабго (Елабуга) городын. Кыкетӥ номерез потӥз ӝыны толэзь ортчыса, 15-тӥ ноябре. Куинь номерзэ поттӥз Восточной фронтысь Кыкетӥ армилэн политотделэз. Колчак армия вуэмен, редакция огдырлы кошкылӥз Вятские Поляны городэ, отысь — Шихран станцие. Тӧдьыосты улляса, редакция берытскиз Алабгое. 31-тӥ июле Москваысь Наркомнацын кылдытэмын Россиысь удмуртъёслэн ужъёссыя отдел. Газетлэн редакторез луиз Трофим Кузьмич Борисов.1920-тӥ ар, январь. «Гудыри» удмуртъёслэн ужъёссыя Центральной Комиссариатлэн органэз луэ. Газет потыны кутске Сарапул городын.1920-тӥ ар, 4-тӥ ноябрь. В. И. Ленин но М. И. Калинин гожтӥзы Удмурт автономной область кылдытон сярысь декрет. «Гудыри» газет луиз РКП(б)-лэн областной комитетэзлэн но рабочей, крестьянской но красноармейской депутатъёслэн Областной Советсылэн органзы.1921-тӥ ар, 4-тӥ март. «Гудыри» газет Глазовын потыны кутске.1921-тӥ ар, 11-тӥ июль. Газетлэн редакциез Ижевске выже. Со дырысен удмурт газет Удмуртилэн шоркараз потэ.1930-тӥ ар, 21-тӥ февраль. Партилэн обкомезлэн бюроез решение кутӥз «Гудыри» газетэз «Удмурт коммуна» ниманы. Та нимын со нырысьсэ потӥз 12-тӥ мартэ.1941-тӥ ар. «Удмурт коммуна» пӧрмиз «Удмурт правда» газетлы. Одӥг бамез сӥземын вал удмурт кылын гожъямъёслы, куинь бамез «Удмуртская правда» газетысь берыктэмъёслы.1943-тӥ ар, 5-тӥ ноябрь. Газет потыны кутске «Советской Удмуртия» нимын. Со луиз ВКП(б)-лэн Удмурт обкомезлэн но Ижевск горкомезлэн, УАССР-ысь Верховной Советлэн органзы.1963-тӥ ар, март. КПСС-лэн Областной Комитетэз пуктэмъя 1963-тӥ арын «Советской Удмуртиез» огазеяло «Удмуртская правда» газетэн. Газетын пото ӟуч кылысь берыктэм материалъёс. Удмурт газетын ужась журналистъёс пӧрмо берыктӥсьёслы. Огазеям газетлэн валтӥсь редакторез луиз М. Гнедин.1967-тӥ ар, март. Ужасьёс асьсэлэн правоосы понна нюръяськемен, «Советской Удмуртия» газет «Удмуртская правда» бордысь висъямын, кылдӥз нимаз редакция.1990-тӥ ар. Газетлэн учредительёсыз — УАССР-ысь Верховной Совет, РСФСР-ысь Компартилэн элькун комитетэз, УАССР-ысь Министръёслэн Советсы но редколлегия.1991-тӥ ар. Газетлэн учредительёсыз — Удмурт Республикаысь Верховной Совет, Министръёслэн Советсы но редакцилэн коллективез.1992-тӥ ар, 1-тӥ январь. Газет потыны кутске «Удмурт дунне» нимын. Учредительёсыз — Удмурт Республикаысь Верховной Совет, Министръёслэн Советсы но редакцилэн коллективез.1995-тӥ ар. Учредительёсыз — Удмурт Элькунысь Кун Кенеш но Правительство.Вань та газетъёслы коньдон висъяськылӥз кун ёзъёсысь. Газет нимъёс но печатласькон интыос вошъяськыку но, редакциын ужасьёс но штатэ пыртымтэ авторъёс оглом соос ик кыльылӥзы. Гожтӥськисьёс но азьвылъёсыз ик вал. Политикаын югдур пӧртэм пала шонскылӥз ке но, ваньмыз газетъёс возьматъязы удмуртъёслэн бадӟым люкетсылэсь мылкыдзэ. Теги: 100ар удмуртдунне | Лулчеберет |
Виталий Пронин Туннэлы, 2-тӥ инвожолы, эшшо 53 адями коронавирусэн висьыны усиз, 1 адями кулӥз, 11-ез бурмизы. Черламъёс пӧлын Можгалась 22 адями, Ижысь 11 мурт, Глазовысь 7 адями, Алнаш но Можга ёросъёсысь быдэн 4 адями, Сарапулысь 2 мурт, быдэн одӥген Грах, Сюмси, Кизнер ёросъёсын улӥсьёс. Таос пӧлын 3 нылпи, 5 арлыдоос но 6 эмчиос. Анализъёсты шаерамы эскеро 9 лабораториос, берло уй-нунал ӵоже лэсьтэмын 2 сюрс 23 эскерон, вань дыр ӵоже лабораториос пыр потэмын 71 сюрс 175 проба. Огъя вераса, шаерамы секыт черлэн четлыказ шедиз ни 770 адями, 407-ез бурмизы, 19-эз кулӥзы. Мария Петрова Теги: коронавирус | Югдурез утён |
Виталий Пронин «Ижсталь» клублэн пресс-службаез ивортэмъя, дворецез выльдонлы 500 миллион манет кулэ.Туэ «Ижсталь» йӧ дворецын лэсьтӥськон ужъёс мытэмын луозы. Со сярысь ивортӥз Удмурт Республикалэн Тӧроез Александр Бречалов «Ижсталь» клублэн 2017-тӥ-2018-тӥ арын тол сезонлы йылпумъян лэсьтоназ. Кызьы тодмо, кылем сезон шорын клубын уждун тыронэн шуг-секытъёс кылдӥзы, кивалтӥсьёс вошъяськизы, командаын шудӥсьёс но тросэз палэнэ кошкизы. Таӵе мугъёслы луыса ик «Ижсталь» команда та сезонэ плей-оффе ӧз шедьы, азьвыл аръёсы таӵеез ӧй вал. Январь толэзе клубен кивалтыны мылкыд карисьёс понна нимысьтыз конкурс ялэмын вал. 30 мурт куриськон сётӥз. Выль кивалтӥсь луиз Константин Билан. Хоккеен шудонъя клублэн бюджетэз 120 миллион манет вал, сое быдэсак висъяллязы Удмурт Республикалэн бюджетысьтыз. Кызьы ивортӥз Александр Бречалов, шаерысьтымы профессиональной клубъёсты возён дуно усе ке но, Удмуртиын хоккей одно ик луыны кулэ, командалы вылӥе ӝутскыны юрттэмын луоз. «Ижсталь» клублэн пресс-службаез ивортэмъя, дворецез выльдонлы 500 миллион манет кулэ. Сое люкалозы калык но ужбергатӥсьёс юрттэмъя. Лэсьтӥськон ужъёс мынон вакытэ «Ижсталь» команда шудонъёссэ ортчытъялоз Глазовын. Валентина Кутузова | Улон-вылон |
Виталий Пронин Така. Дорады ужды лачак люкаськемын. Котькытчы вуттӥськоно, нош дырды уг тырмы. Юрттӥськыны мылкыд карисьёс луозы. Ваньмызлы эн оске, пӧлазы ньӧмыз понна тыршисьёс но шедёзы. Мылкыддэс лӧпкытӥсь ивор кылоды. Малпандэс шараяны эн дыртэ — котырады пӧяськисьёс трос. Ош. Ужады куд-ог валамтэос кылдозы, шуг-секытъёс пумиськозы.Малпанды кылдоз, оло, вӧзады кин ке юри озьы каре шуыса. Токма шорысь эн йыркуръяське но чакласькисьгес кариське. Ас малпанъёстэс шара вераны эн дыртэ.Семья куспады ваньмыз умой луоз, нырысетӥ юрттӥсьёсты — нылпиосты. Кыктоос. Чаклам ужъёстэс арня кутсконын ик быдэстыны тырше. Макем ӝог соосты лэсьтоды, сокем тросгес ваньмон дырды кылёз. Луонлыкты кылдоз ватсаса коньдон поттыны, тужгес удалтоз ужбергатон удысын тыршисьёслы. Кияды шедем коньдонэз соку ик эн быдтэ, толэзь пумын со кулэ луоз. Кисло-кусло. Ужаськоды-ужаськоды, нош ужазинлыктыуг адӟиськы. Ваньзэ куштыса, интыысьтыды кошкыны эн дыртэ. Арня ортчыса, тыршемды дунъямын луоз. Иназ луоз тодон-валандэс будэтон, пыриське пӧртэм онлайн курсъёсы. Сюрес вылэ потыны дасяськисьёслы машиназэс эскероно. Лев. Ялан кытчы ке дыртӥськоды, нош бӧрысь ӧпкелёно луиськоды. Пуксе но быдэстоно ужъёсты сярысь рос-прос малпаське, семьяеныды, нылпиосыныды кенеше. Дорысь ужъёстэс дэмен быдэстэ. Ваньмон дырдэс бакчаяды ортчытэ, музъем уж жадьытэ ке но, куашкам мылкыддэс бурдъялоз. Нылмурт. Нырысетӥ интыын уж: кинлы ке ӟеч инты ӵектозы, кинлэсь ке уждунзэ будэтозы. Саклыктэс эн ыштэ —ваземдылэсь азьло ӟеч-ӟеч малпаське. Семьяды сярысь калыклы трос вераса эн ветлэ, син уськытозы. Тросгес саклык висъялэ кузпалдылы но нылпиостылы. Весъёс. Ӵапак дырыз ас быгатонлыкъёстэс калыкын возьматыны. Удалтоз уж утчасьёслы, культура но дышетон удысъёсын ужасьёслы. Вылтӥяськон сямдэс пыдло ватэ, эн вогъяське. Мугордэс кыдатэ. Кузпалдылэн кузяз ветлэ. Скорпион. Ужъёсты трос люкаськемен, ялан керӟегъяськиськоды но кытчы ке дыртӥськоды. Пуксе но быдэс арнядэс часэн-минутэн радъяны тырше — асьтэос но паймоды, кызьы ваньмон дырды тачак кылёз. Ыбылӥськись. Маке выльзэ но тунсыкозэ тодэмды потэ. Эн дыртэ, ӝоген ваньмыз радъяськоз: кин ке выль улон инты басьтоз, кин ке синмаськоз. Уте тазалыктэс, висьыны усиды ке, аспоннады эн йӧнатӥське. Сюро кеч. Ужъёсты уно ке но, тросгес саклык висъялэ семьядылы. Документъёсын вырондэс мукет арнялы выжтэ. Бускельёстылэн верамзылы эн оске, котырады вожъяськисьёс но супыльтыны яратӥсьёс люкаськемын. Ву кисьтась. Мылкыдды дурыныз пӧзе, эшъёсты но семьяды котыр ласянь юрттӥсько. Арня пумын выль вормонъёс басьтоды. Ужъёсты ичигес кылизы ке, эмъяськон борды басьтӥське. Витаминъёс сярысь но эн вунэтэ. Выль тодмоостылы сюлэмдэс усьтыны эн дыртэ. Чорыгъёс. Ӟеч адямиосын тодматскоды, лэсьтэм уждэс дунъясьёс луозы. Дышетӥсь ӧвӧл ке но, огдырлы асьтэды визьнодасеншӧдоды. Коньдонлы уд ёрмиське ке но, дӥськут но зар-ни-азвесь басьтыны эн дыртэ — ваньмыз ӝог акыльтоз. | Иворъёс |
Виталий Пронин «Огъя Россия» партилэн Удмурт ёзэз радъя элькунысьтымы ковид-центръёсын тыршись эмъясьёслы тау карон акцизэ. Со ортче партилэн «МедПоддЕРжка» проектэз улсын. Шаерамы ортче «Тау улон понна» ужрад. Туспуктэм udmurt.er сайтысь.«Тау улон понна» ужрадэз ортчытыны кичӧлтӥсь луиз Кун Думае Удмуртилэсь быръем депутат Лариса Буранова. Паласькись висёнъёсъя элькун больницалэн «горд зонаяз» радъямын нимысьтыз бордгазет: йӧнам адямиос отчы гожтыны быгато эмъясьёссылы тау карон кылъёс. Шуныт кылъёссэ отчы гожтыны нырысь ик вуиз Лариса Буранова: эмъясьёс сое но, анай-атайзэ но коронавируслэсь бурмытӥзы. — Пыд выламы султыны юрттӥз Татьяна Витальевна Лихачёва — Паласькись висёнъёсъя элькун больницаысь инфекционной ёзлэн кивалтӥсез. Йӧнаме бере ик эмъяселы тау кареме потэ вал. Но соку луонлык ӧз шедьы. Зэмзэ вераса,висисьёслэн эмъясьсылэсь туссэ адӟемзы ик ӧвӧл —«горд зонаын» черлэсь утись костюм нулло. Соин ик радъяно кариським «Тау улон понна» акция. Союрттоз эмъясьёслэсь мылкыдзэс ӝутыны, нош йӧнаса доразы бертӥсьёслы — тау каремзэс вераны, — шуиз депутат. Шуныт кылъёссэ верам сяна, Лариса Буранова Паласькись висёнъёсъя элькун больницалы кузьмаз пӧртэм тӥрлык. Вань эмъясьёслэн, эмъясь сузэръёслэн нимынызы Татьяна Лихачёва депутатлы аслыз но тау кариз. Адямиез йӧнатыны быгатӥськод ке, солэсь шуныт кылъёссэ кылӥськод ке, ужаны мылкыд уката ӝутске, шуиз со. «Тау улон понна» акцие пыриськыны быгатэ шаерысьтымы котькудӥз адями. Вазиськонэз ыстоно «Огъя Россия» партилэн Удмурт ёзэзлэн «ВКонтакте» бамез пыр. Тау карон гожтэтъёс эмъясьёслы вуттэмын луозы. Сергей ЗАХАРОВ Теги: медподдержка ОгъяРоссия | Иворъёс |
Виталий Пронин Туспуктэм: udmteatr.ruУдмуртиысь театръёс выль сезонлы дасясько. Удмурт театрын возьматозы туала драматурглэн Юлия Поспеловалэн «Лёха» пьесаезъя пуктэм «Шуылоз вал песятае» спектаклез (16+) но Виктор Астафьевлэн «Прокляты и убиты» романэзъя дасям «Чёртова яма» моноспектаклез (18+). Выль сезонын чаклало на пуктыны удмурт драматурглэсь Сергей Антоновлэсь «Троллейбус» пьесазэ (16+). Туала драматурглэн Василий Сигаревлэн пьесаезъя «Алексей Каренин» спектакль пуктӥзы Ижысь Ӟуч театрын (18+). Выль постановкаез учкисьёслы возьматозы сентябрьлэн пумаз. Нош та вакытэ театр радъя «Туала учкисьлэсь школазэ»: со ортче театрлэн «ВКонтакте» вотэс бамаз. Глазовысь «Парафраз» театр учкисьёссэ гужем шумпоттоз ини. Фёдор Достоевскийлэн повестезъя пуктэм «Записки из подполья» спектаклез (16+) онлайн амалэн возьматозы август толэзе. ________ Виктория Крамова | Лулчеберет |
Виталий Пронин Кызьы дышетон юртъёсты кышкытлыклэсь утёно? Та сярысь кенешон радъяськиз Кун Кенешлэн Президиумаз. Туспуктӥз А. СнигирёваКазаньысь школаын нылпиосын луэм кышкыт учыр бере эскеронъёс радъяськизы Удмуртиысь дышетон учреждениосын но. Оглом шаерамы 1 сюрс 582 объект. Соос пӧлысь 18 процентэз гинэ — 294 юрт — кышкытлыклэсь утиськонъя куронъёслы тупало. — 95 процентэз дышетон юртъёс кенерен котыртэмын. Котькуд учреждениын вань тылпу сярысь ивортӥсь сигнализация, «тревожной» кнопка, видеонаблюдение. Озьы ке но куронъёс воштӥсько. Кылсярысь, азьло пырон ӧс дорын 2 камераен тырме вал. Али югдурлы со уг ни тупа, — шуэ дышетонъя но наукая министр Светлана Болотникова. Дышетон юртъёсты утён сярысь верано ке, 8 процентсэ гинэ учреждениосты чаклало ведомствое пырисьтэм охраная предприятиос. Кышкытлыклэсь утёнъя вань куронъёсты быдэстонлы Удмуртиысь дышетон учреждениослы 1, 5 миллиард манет кулэ. Со сяна, уксё чаклано та оборудованиез эскеронлы-выльдонлы. Соку арлы быдэ эшшо 1, 6 миллиард манет висъяно луоз. Кун Кенешысь ялан ужась комиссилэн тӧроез Татьяна Ишматова пусъе: дышетон учреждениосты утён оскемын муниципал кылдытэтъёслы. Соос туж шугъясько вань куронъёсты быдэсъяны. Таин валче юрттэт курыса, ӵемысь вазисько Кун Кенеше но Правительствое. Соин Кун Кенеш вазиськон келялоз Россиысь Правительствое, дышетон учреждениосты кышкытлэсь утёнлы сӥзем нимысьтыз программа дасяны курыса. Елена Скворцова | Иворъёс |
Виталий Пронин Удмурт Республикаысь Югдурез утёнъя министерстволэн пресс-службаез ивортэмъя, та нуналъёсы ӝегатэмын Ижысь туризмъя огазеяськонлэн кивалтӥсез. Со янгыше уськытэмын калыкез пӧянъя. Та огазеяськон банкрот луэмез бере пытсамын лыдъяське ни вылэм, но солэн кивалтӥсез путёвкаосты вузанзэ уретымтэ: калыклэсь уксёзэ басьям, нош кунгож сьӧрысь отельёсын кусып возьымтэ, авиабилетъёс басьямтэ. Озьы калыкез пӧям 136 сюрс манетлы. Та вакытэ эскерон азинтӥське. Югдурез утисьёс эскеро та кивалтӥсьлэсь мукет пӧяськонъёсы но пыриськемзэ.Елена Никитина Туспуктэм: krsk.aif.ru Теги: пяськон Югдурезутёнъяминистерство | Иворъёс |
Виталий Пронин Куас сюрес вылын.17-тӥ-19-тӥ феврале Ижын ортчоз Приволжск федерал округысь оскись егитъёслэн 2-тӥ тол спартакиадазы.Та ӵошатсконэ пырисько 18-сен 30 аресозь егитъёс. Со ортчытӥське оскись егитъёсты спортэ кыскон вылысь. Ужрадэз усьтон ортчоз 17-тӥ феврале «Динамо» стадионын. Православной егитъёс куасэн но конькиен бызьылозы, спортивной ориентированиея быгатонлыксэс эскерозы. Ӵошатсконъёс ортчозы «Динамо» стадионын, Г. Кулакова нимо спорткомплексын. Теги: Ижкар спорт | Улон-вылон |
Виталий Пронин Фото: udmurt.ru2021-тӥ арлы шаерамы 33 сюрес вылын но Ижысь урамъёсын видеокамераос пуктылыны чакламын. Та нуналлы 17 интыын соос ужало ни. Камераос юртто сюрес вылын мынон-ветлон куронъёсты тӥясьёсты шараяны. Соос ӝог ворттылӥсьёсты сяна, стоп-линиез ортчисьёсты но пусъё. Та выльдӥськонэз улонэ пыӵатыны луиз «Кышкыт луисьтэм но ӟеч сюресъёс» нацпроект улсын. Та нуналлы Удмуртиын 140 камера ужа ни, ваньмыз пуктылэмын шуккиськон учыръёс кылдылӥсь интыосын. Эскеронъёс возьмато: камераос пуктылэм интыосын шуккиськон учыръёслэн лыдӟы 25 процентлы кулэсме. Кытын камераос ужало. Пыр-почгес тодыны луоз татысь. Сергей Захаров | Иворъёс |
Виталий Пронин 6-тӥ южтолэзе 18.00 часэ Нылпиослы но быдэ вуымтэослы элькун библиотекаын (Пушкин ульча, 200-тӥ юрт) ортчоз «“Какая светлая стезя...” Жизнь и творчество Нелли Миллиор» книгалы презентация. Сое радъя Йӧскалык лыдӟетъюрт. Книга сӥземын Елена Александровна (Нелли) Миллиорлы (1900–1978) – тодосчилы-античниклы, Ленинград кун университетысь но Удмурт кун пединститутысь историяя, грек но латин кылъёсъя дышетӥсьлы (1937–39, 1943–57). Сое люказ тодосчи Дора Израилевна Черашняя.Та книга сярысь вералозы сое кылдытонэ пыриськем муртъёс но – Дора Израилевна Черашняя, Юрий Львович Толкач (ӝытэз нуись), Лия Леонидовна Ермакова. Йӧскалык библиотека | Улон-вылон |
Виталий Пронин Выжез асфальтэн шобыртозы тулыс.2014-тӥ арын апрель толэзе Ижысь Дерябинлэн выжез куашканы ӧдъяз. Нокин но вӧсь луыны медаз шедьы шуыса, сое ворсазы.Кызьы али мыно тупатъян ужъёс, эскериз Удмуртилэн Тӧроез Александр Соловьёв.Дерябинлэн выжез герӟа Ижлэсь шорзэ но Ленин ёросэз. Со Иж город администрацилэн лыдъяське, но кулэлыкез бадӟым бере, Александр Соловьёв косӥз Транспортъя но сюрес хозяйствоя министерствоез югдурез чакласа возьыны. Огкылэ вуэмын: выжез выльдон понна ӝыны дунэз тыроз Иж городлэн бюджетэз, сомындазэ ик - республикалэн кисыез. Чакламъя оглом кулэ 114 миллион 987 сюрс манет.Выжез выльдыны кутскизы миым август толэзе. А. Соловьёв верамъя, асфальтэн сое шобыртозы тулыс, куазь кӧс но шуныт кариськем бере. 1-тӥ июнёзь вань ужъёсты йылпумъяны кулэ.Сергей Захаров Туспуктӥз Э. Карипов Теги: Иж | Югдурез утён |
Виталий Пронин Картошка но бакча сиён будэтӥсь хозяйствоос ужзэс ӧз йылпумъялэ на. Мае утялтыны вань.Туэ шаерысьтымы хозяйствоос но фермеръёс, дэмен вераськыса сямен, картошка, кубиста, кешыр, кушман бусыоссэс кулэстоно кариськизы вал. Озьы картошка бусыосты 29,7 гектарозь кулэстӥзы. Миым сярысь, со 6,3 сюрс гектарлы ичигес. Мукет бакча сиёнэз верано ке, бусыос 1 сюрс пала гектарлы сюбегатэмын - 5,8 гектар. Топливолы, кидыслы уксё трос быре, вузан инты уг сюры, асьме магазинъёсын кенешыны шуг, шуо хозяйствоослэн кивалтӥсьёссы. Эшшо ке толалтэ возьыны секыт. Туэ тани Пичи Пургалан но Воткинскын емыш возьыны хранилище лэсьтыны чаклало вал, но ужзы каллен мынэ.Зэм, хозяйствоос, бусыоссэс кулэстэмысьтызы, гырпумъёссэс куртчыло. Урожай уго удалтӥз. Басьяськисьлы чебер картошка кулэ, со Египетысь ваемзэ сиёз, со уго пычеен портэмын ӧвӧл. Кызьы сое пычей портоз, со химикатэн пазямын ке. Таиз сярысь басьяськисьёс уггес малпасько.- Котькуд гектарысь шорлыдын 209 центнер картошка потэ, Вавожын гектарысь 390 центнер люкаське. Нош октонэз вань на. Кылем арын гектарысьтыз шорлыдын 135 центнер люкаськиз, - шуэ Гурт удысъя но сиён-юонъя министерствоысь музъем кусыпъёсъя но будосъёсъя ёзэн кивалтӥсь Алевтина Бурдина. - Мукет бакча сиёнэз верано ке, гектарысьтыз 350 люкаськиз. Миым сярысь, со ог 30 центнерлы тросгес. Зэм, туэ картошкалы куазь ӧзгес кельшы - тросэз сисьмоз. Та хозяйствоос понна нош ик йыр висён луоз ни.Азьвыл гуртоос тодылӥзы: кӧнязэ бакча сиёнэз кые дунын кун басьтоз. Туннэ сыӵе закупкаосын нокин уг выры - котькуд хозяйство но фермер ачиз утчано луэ басьтӥсь. Соин ик ӵемысь кулэстэ бусыоссэ. Басьтӥсь дорозь сюрес кыдёкын уго - ӵемысь со Казахстан. Удмуртиысь магазин ӝажыосы сюрыны секыт. Алевтина Бурдина верамъя, басьяськисьлы чебер картошка кулэ, со Египетысь ваемзэ сиёз, со уго пычеен портэмын ӧвӧл. Кызьы сое пычей портоз, со химикатэн пазямын ке. Таиз сярысь басьяськисьёс уггес малпасько.Таӵе югдур асьме хозяйствоосмес шукке. Кылсярысь, 10 ар талэсь азьло картошка но мукет бакча сиён будэтӥсь хозяйствоос шаерамы 5-6 вал ке, туэ 3 кылемын: Пичи Пурга ёросысь «Надежда», Можга ёросысь «Заря» но Уваысь «РикоАгро». Алевтина Бурдина верамъя, фермеръёс арысь аре та удыслэсь палэнско, вылаз ик, туэ субсидия но висъямысь дугдӥзы.Елена Сараматова Туспуктӥз А. Горбунов | Улон-вылон |
Виталий Пронин Можга ёросысь 53 но 32 аресъем кышномуртъёс пиосмуртэ - пизэс но картсэс - сопал дуннее келяллям.22-тӥ январе, ог-огенызы кенешыса, та кышноос воргоронэз нырысь корт трубаен кокаллям, собере мугорзэ гозыен ошиллям. Мукет нуналаз егитэзгес кышномурт, нокыӵе кариськытэк, полицие вазиськем, кузпалыз ассэ ачиз быдтэм шуыса.Но следовательёсты таослэн пӧямзы ӧз луы. Кышномуртъёс вылэ ӝутэмын уголовной уж. Соосты вите 8-ысен 20 арозь пытсэт сьӧрын пукон.УД | Улон-вылон |
Виталий Пронин 28-тӥ толшоре Шаркан ёросысь Быгы гуртын «Быгы - фин-угор дуннеысь лулчеберетъя шоркар» фестиваль усьтӥськоз.Фин-угор шоркарез кылдытонъя проект кутскемын вал 2013-тӥ арын март толэзе. Ӵошатскись поселениос куспын вормизы быгыос, туэ соослы быдэс ар ӵоже пӧртэм ужрадъёс дасяны ӟеч луонлыкъёс кылдытэмын. Фестивальлэн программаез кусыпъёс тупатонлы сӥземын: вашкала сям-йылолъёсъя куно карон но гуртэн тодматон, агротуризм сярысь котрес ӝӧк, специалистъёсын кенешонъёс. Куноос чотын витё кун но муниципал кивалтӥсьёсты, арт-менеджеръёсты, творческой коллективъёсты, ужбергатӥсьёсты но иворчиосты. Юанъёсъя вазиськыны луоз bygyshorkar@mail.ru почта пыр яке Улосэз азинтонъя институтысь Юлия Никитиналы.Дарали Лели Туспуктэм: susanin.udm.ru Теги: Быги фестиваль финн-угордунне | Лулчеберет |
Виталий Пронин Юрий Андреевич Зиновьев Туспуктӥз Мария ВекшинаЮрий Андреевич Зиновьев Ижын дышетсконзэ йылпумъямез бере ик ужаны вордскем палъёсаз, Алнаш ёросысь Ӟатча гуртысь «Красное Знамя» хозяйствое, берытскиз. 4 но ӝыны ар ортчыса, сое кивалтӥсе бырйизы. Бӧрысь, колхозэз быронлэсь утьыса, со кылдытӥз «Варзи-Ятчи» хозяйство, соин али но кивалтэ. Ужаз вормонъёсыз, трос аръёс ӵоже тыршемез понна пусъемын «За заслуги перед Отечеством» орденлэн 2-тӥ степенё медаленыз, Удмурт Элькунлэн, Россиысь Гурт удысъя министерстволэн Данъян грамотаосынызы. Россиысь, Удмуртиысь гурт удысысь дано ужась луэ. Инженер! — Мон вордӥськи та палъёсын ик, Юмьяшур гуртын. Покчи дыры колхозын ик ужаса ортчиз: вал возьмаллям, етӥн сэстӥм, ю-нянь кутсам, — шуэ Юрий Зиновьев. — Анай-атайлы юрттӥськытэк уг луы вал. Азьвыл семьяез уж огазеялляз. Анай пудо утись вал, атай тракторной бригадаен кивалтӥз. Семьяямы 5 кузя нылпиос будӥмы. Компьютеръёс ӧй вал бере, весь кырын бызьылӥм. Толалтэ куасэн нискылам, пӧйшурам… Школаын дышетскыны капчи йӧтэ вал. Кин луон сярысь малпаськыса ик ӧй пукы. Гажаса учкылӥ инженеръёс шоры. Кыӵе данъяськымон кылӥське вал: «Инженер!» Армиын служить кареме бере дышетскыны пыри сельхозинститутэ, быдтӥ механизацияя факультетэз. Сельхозинститутын дышетскыны капчи ӧй вал ке но, Юрий ӧз шугъяськылы. Армия бере вуэм студентэз институтын гажазы, группалы старостае бырйизы. Озьы быдэс курсысьтызы — 250 адями пӧлысь — со усто дышетскись студентъёс пӧлы шедиз. Вуиз распределение но. Кабинетэ черодэн-черодэн студентъёсты ӧтчало. Нырысь — ӟеч дышетскисьёссэ, 250 адями пӧлысь Юрий — 2-тӥ. 10 усто студентъёслы со вакытэ институтэ кыльыны, преподаватель луыны дэмлало вал. Юрийлы огаз кафедрае инты но дасямын вал ни. Но егит специалист гуртаз бертоно кариське. Егит семья — Юмьяшур «Красное Знамя» хозяйствое пыре, отчы лыктӥ, валтӥсь инженере пуктӥзы, — вера Юрий Андреевич. — Ӵапак соку Л. Брежнев указ поттӥз, гурт удыслы юрттӥськоно шуыса. Специалистъёслы трос уждун тырыны кутскизы, хозяйствоослы дотациос, субсидиос сётъязы. Со вадес, мон сямен ик, тросэз егит специалистъёс гуртъёсы берыктӥськылӥзы. Гуртысьтымы тросэз юртъеръёс ӵапак со вакытэ пуктэмын. Хозяйство зол юрттӥське вал ужасьёслы улон инты ӝутыны. Но та кема ӧз кыстӥськы, странамы куашкан калэ вуыны кутскиз. Соин ик, юало ке, коммунизмез адӟиды-а шуыса, мон коммунизмын 4-5 ар улӥ, шуисько. Со вадес мыным озьы кадь йӧтэ вал. Юрий Зиновьев валтӥсь инженерын кема ик ужаса ӧз вутты — 4 но ӝыны ар гинэ. Соку «Красное Знамя» хозяйствоын воштӥськонъёс луизы, выль кивалтӥсь бырйизы. Тросэз адямиос егит воргорон понна кизэс ӝутӥзы. Ю. Зиновьевлы соку 31 арес сяна ӧй вал ай. Озьыен, гажазы. Но Юрий Андреевич танӥське: — Колхозын ӟеч ужасьёс ӧжыт ӧй вал. Мыным оскизы, вылды. Оскемзы понна али но тау шуисько. Нырысь-валысь шуг-секытъёсты валаса ик ӧй вутты кадь, 4 но ӝыны ар хозяйствоын ужаса, ужлэсь бергамзэ валасько ни вал. Кивалтыны кутскеме бере нырысетӥ 2 арзэ гинэ тодам вайисько на: 1987-тӥ-1988-тӥ аръёсы куазь туж кӧс возиськиз, бусыосмы куасьмизы. Нош хозяйствоын парсь вордӥзы бере, туж трос тысь кулэ вал. Сиён утчано луиз. «Удмурт оккупант» Ваньмыз сямен ик, со вакытэ «Красное Знамя» хозяйство ӟеч улонэз но, перестройка вакытэз но адӟиз. Парсь вордӥсьёс умой улӥзы, страна куашканы кутскытозь. Ӟатчаос планзэс котьку сямен быдэсъязы: вордо вал 6 сюрс парсь, ар ӵоже вузаллязы 620 тонна сӥль. Возизы пичияк профилакторий. Уж висказы парсь сюдӥсьёс отчы йӧнатӥськыны ветлылӥзы. Но 1990-тӥ аръёсы экономика чутрак воштӥськиз: планъя улон быриз, парсь сӥлез вузаны секыт луиз. Тросэз парсь вордон фермаос бырыны ӧдъязы. Кудпала вамыштоно «Красное Знамя» хозяйстволы? Секыт ке но, колхозэз возёно, гурт калык ужтэк медаз кыльы! Юрий Зиновьев малпаз, парсь интые, скал вордон борды басьтӥськыны. Гидъёсазы ог 150 йыр скалъёссы вал ни. Та бордысен кутскыса, пумен-пумен уллёез будэтыны луоз. Озьы 2007-тӥ арын «Красное Знамя» интые кылдэ «Варзи-Ятчи» ООО. Выль гид пуктоно, молокопровод лэсьтоно, аппаратъёс басьтоно луиз. Уго парсь гидъёс лапегесь, скал вордыны соос ӧз яралэ ни. Колхоз быронлэсь утемын вал. Пӧйшуран бере— 2010-тӥ арозь весь парсен вырыны могтӥським ай кадь. Кунгож сьӧрысь дунтэм сӥль вуыны кутскиз, дотациос быризы, нош парсез кун ласянь юрттэттэк вордыны секыт. Али парсен чик ум выриське ни. Кысконо скалъёсмы 400 йыр, ваньмыз-ӧвӧлэз пудомы ог 900 йыр, — шуэ Юрий Зиновьев. Ачиз кивалтӥсь гинэ тодэ, кӧня кужым кулэ луиз выль хозяйство кылдытыны но сое пыд вылаз пуктыны. Ачиз со ушъяськыны уг яраты. Но юнме шорысь Юрий Зиновьевлы ӧй оскысалзы, дыр, лябӟем хозяйствоосты но ӝутыны. 2011-тӥ аръёсы воргоронлы вазиське Татарстанысь Агрыз ёрос администрацилэн кивалтӥсез, ӟатчаослы бускель Крынды гуртысь куашкам хозяйствоез улӟытыны курыса. Каллен-каллен уж пӧзьыны кутскиз татын но, катьяськыны могтӥськись хозяйствоысь 50 ужасьёслэн синъёсазы умоезлы оскон ӝуатскиз: скалъёс кыскисько, бусыос гырисько-кизисько, уждун дырыз дыръя тыриське. Но 3 ар ортчыса, Крындые вуэ «Ак-Барс» холдинг. Хозяйствоезкиулаз басьтэ, куашкатэ. Али отын одӥг йыр пудозы но ӧвӧл ни. — Бигеръёс монэ шоккетыса «удмурт оккупант» гинэ шуо вал ке но, али но жаляло на, ми бордысь люкиськоно луиз шуыса, — вера Юрий Андреевич. Гурт удыслы — саклык! — «Варзи-Ятчи» хозяйствомы шоро-куспо, шуыны луоз. Али ми кадьёслы улон секытэнгес сётӥське, техника басьтон, выльдӥськон понна трос уксё кулэ, нош доходмы пичигес, — шуэ кивалтӥсь. — Ужасьмы трос ӧвӧл, ог 50 адями, гырон-кизён, октон-калтон вакытэ 70 пала луэ. Сыӵе дыръя уждунмы но бадӟым луэ. Но гуртамы санаторий вань бере, калык отчыгес ужаны мынэ. Озьы ке но улон хозяйствоын пӧзе. Вырйылын чиляло выльдэм лапасъёс. Бусыосын жургетыса ужало комбайнъёс, тракторъёс, машинаос. Та нуналъёсы ӵапак кукурузазэс утялтыса быдто вал. Кивалтӥсь таӵе вакытэ контораын пукыны уг чида. Бусыоссэ котыръя, ужасьёссэ чакла. Тымет ӵыпемын.— Бусыосмы тырмо, вань музъеммес гырыны-кизьыны быгатӥськомы, дырыз дыръя зоре ке, урожайностьмы но шумпоттэ. Тани учкы, кыӵе чебер кукуруза туэ будэмын, початокез ик ма быдӟа, — шуэ Юрий Андреевич. — Йыды гинэ туэ начаргес луиз. Соин сэрен, кылем арен ӵошатыса, урожайностьмы ӧжытгес люкаськиз, одӥг гектарысь 25 центнер басьтӥмы. Асьмелы со тырме, вузаны но кыле на. Туэ рапсэн вырыны кутскимы. Кидыссэ вӧй поттӥсьёс вожмаськыса басьто. Рапсэз куасьтыны гинэ секытгес. КЗС-мы «пенсионер» ни. Улон сётӥз ке, кайта выльзэ пуктыны малпаськом. Техникамы тырме, но каллен вужме ни, пумен вошъяно луоз. Азьвыл парсь гидъёс вӧзын сылэ скал гид. Хозяйствоын йырлы быдэ 6 сюрс килограмм йӧл кыско, но туэ та лыдпусэз 6 но ӝыны сюрс килограммозь вуттыны чаклало. Араз 2 сюрс тонналэсь уно йӧл люкаське. Тазьы малпаськод ке, со трос ик ӧвӧл кадь, шуэ кивалтӥсь, но мукет ласянь, со быдэс поезд состав! Скал кыскисьёслы вань условиос кылдытэмын, но егитъёслэн дояркае мынэмзы уг поты ни. Таосыз мӧйымизы ке, 400 скалме ачим-а, мар-а кыско ни, серекъя кивалтӥсь. — Выль технологиос сьӧры уйиськыны турттӥськомы, но ваньмыз озьы гинэ уг пӧрмы. Выль гид пуктоно ке, роботъёс шорыгес учконо ни. Егитъёслэн скал кыскисе лыктэмзы уг поты. Нош производствоез арысь аре паськытатоно. Дун сьӧры вуыны уг лу: дизтопливо 2 ар куспын туж зол дунояз, нош йӧллэн дуныз огкадь возиське, куддыр кулэсме но. Мон чакламъя, производстводэ арлы быдэ 10 процентлы ке но ӧд будэты ке, хозяйство ачиз ассэ сиыны кутске, — шуэ Юрий Андреевич. Бен, хозяйствоос пӧлын вань узыръёсыз но куанеръёсыз. Узыръёсыз арысь аре байгес луо, куанеръёсыз пичиен-пичиен ӝутскыны выро. — Алнаш ёросамы но вань бадӟым хозяйствоос, соос кемаласьгес скал вордо ни, улонзы но капчигес. Соослы пичияк вожъяськисько но. Нош фермеръёслы та ласянь милесьтым но секытгес, — шуэ Юрий Зиновьев. — Кун ласянь гурт удыслы ӧжыт саклык висъяське. Гурт улонэз ӟечгес карон понна федерал программаос вань, лэсьтӥсько клубъёс, сюресъёс, но ужан интыос ӧз луэ ке, кыӵе соослэсь толыкез? Егитъёс гуртэ улыны уг кылё ни. Гурт улонлэсь, вылзэ чеберъям сяна, «тазалыксэ» тупатоно. Хозяйствоослы субсидиос, дотациос тросгес луысалзы ке, ми асьмеос но гурт улонэз ӟечгес карыны тыршысалмы. Озьы шоро-куспо хозяйствоослы но ӝутскыны капчигес луысал. Сюлмо депутат Юрий Зиновьев 1987-тӥ арысен Алнаш ёросысь Депупатъёслэн Кенешазы воштонтэм депутат луэ. Но та пукон вылын со ньӧмыз, данъяськон понна уг пукы. Сюлмаське, калыклэн улонэз ӟечгес мед луоз шуыса: Юмьяшуре но Ӟатчала ас вакытаз газ вуиз, сюресъёс асфальтэн шобырскизы, ӵыпемын Ӟатча котырысь 5тыметъёс, али куд-огзэ тупатъяны кулэ ни. Депутат калыклэсь куронзэ быдэстыны кулэ, малпа Юрий Андреевич. Куддыръя калык со доры вазиськылэ лушкем куронъёсын но. Кылсярысь, кышномуртъёс куро юись картъёсынызы вераськыны, куд-огъёссэ йӧнатыны но нуллэ… Уборка удалтӥз.— Калыклэсь улонзэ ӟечгес карыны тыршоно, — малпаЮ. Зиновьев. — Выль фермаос пуктоно, техникаез выльдоно, выль ужан интыос кылдытоно, тросгес йӧл кысконо, соку уждунэз но будэтыны быгатом. Но ваньмыз коньдонэн гинэ уг мертаськы... Шумпотӥсько ужась гурт калык понна. Со 2 хозяйствоын тырше ук: ӝыны нуналзэ ужын берга, эшшо юртъер котыраз пудо вордыны быгатэ на. Сыӵеос ик 2 машинаен ворттыло, ваньбуро луо, нылпиоссы но визьмо но ужась луыса будо. Ваньмызлэн озьы мед луоз. Аслэсьтыз ужасьёссэ Юрий Андреевич кытӥ ушъя но, кытӥ куаретэ но. Всяко, пе, луэ. Котькуд умойтэм ужзы понна кыл кутон улэ кыскыны киыз уг ӝутӥськы. Соин бадӟым куаразэ поттоно луэ. Но тросгес мактаны яратӥсько, шуэ, адямиез ушъяськод ке, солэн мылкыдыз но ӝутске, ужаны но умойгес кутске. Кытӥ-отӥ шоккетэ но. Та ужын со туж юрттэ, шуэ. — Милям предмы ӟеч! — шуо ужасьёсыз. Сад-бакча пӧлын — Кышноеным пумиськи Ижевскысен. Ас вакытаз со «Советской Удмуртиын» корректор луыса ужаз. Али но шумпотыса лыдӟе «Удмурт дунне» газетэз, — вера Юрий Зиновьев. — Мон дышетсконме йылпумъяй но, ӵошен гуртэ бертӥмы,улыны-ужаны кутскимы. Со,филолог бере, школаын ӟучкылъя но литературая дышетӥсь луиз. — Гурт удысын ужаса, шутэтскыны дырды сюре-а? — Секыт уборка дыр ортче ке, гань-гань шокчоно. Тол кудкузьда ук! Коть быдэссэ ял кар! Егит дыръям спортэн вырыны яратӥсько вал. Куасэн, спортивной велосипедэн ветлылӥ. Студент дыръям Ижевскысь великен берталляй. Али юртъер котырын бергасько, садэн вырыны яратӥсько, но берло дыре азьтэмъяськисько ни. Яблокпу, крыжовник, сутэр, слива, китайской лимонник — ваньмыз будэ. Огпол Воткинскысь таза емышо боярышник шедьтыса вайи. Кышное но кенэ емышъёслэсь компотъёс, сокъёс лэсьто, варення пӧзьто. Шоккетыса мон соосыз консервной заводлэн директоръёсыз шуисько. Туж яратӥсько на кызьпуосты. Соос толалтэ но, гужем но туж чебер сыло ук. Бакча берам кенер кузя пиосыным 30 пала кызьпуос мерттӥм вал. Контора котыре но, гараж доры но аслам ужасьёсыным кызьпуос мерттылӥм, соос табере гуртэз шулдырто. Гурт удысын ужано ке, чик дыр ӧвӧл. Кӧня ужасько ни, гужемзэ 2 пол гинэ отпуске потаме вань: юрт пуктыкум. Нылпиосы мынэсьтым адӟем ӧз каре: бадӟымез пие юрист, пичиез врач луизы. Ужало дышетскемзыя ик. Внуке, 2 внучкае вань, вешаськыны вутскисько. Пичиез пие семьяеныз городын улэ, бадӟыменыз ӵошен улӥськомы. Коркамы бадӟым, инты ваньмылы тырме. ________ Мария ВЕКШИНА | Иворъёс |
Виталий Пронин Туэ Быдӟым Вормонлы 72 ар тырме. Сомында ик - Ижын улӥсь Евдокия но Афанасий Мадьяровъёслэн семьязылы но. Вазьгес паръяськысалзы, дыр, Быдӟым ож ке ӧй люкетысал… Мадьяров кузпалъёс.Санитарка КолесниковаВойналэсь азьвыл Вавож ёросысь Вуж Воли черкогуртысь егитъёс, быдэс кунысь огъёзъёссы сямен ик, дышетскизы, юртъер котыразы бергазы, шудыны потазы.Евдокиялэн анаез улэп дыръя Колесниковъёслэн семьязы шудо улӥз. Нылаш школае ветлӥз, уксё поттыны юрттӥськиз. Атаез чорыгалляз, нош Евдокия сое вузалляз. Соку лавкаосын чорыг вылымтэ, соин вуз карыса умой коньдон вуэ вылэм. Атаез трос чорыг вае ке, Евдокия сое пичи уробоен бускель гуртэ нуэ - отын шурзы ӧвӧл, озьыен, чорыг ӝоггес но, дуноенгес но мынэ.Но 1939-тӥ арын Евдокиялэн анаез улонысь кошкиз. Ӝоген солэн интыяз сюранай кылдӥз. Со ик юрттӥз атайзылы Евдокияез но Николай вынзэ будэтыны.Быдӟым ож пуромем бере атайзэс трудовой армие басьтӥзы, со тыршиз Ижысь андан ӵыжатон заводын. Солэн киосыз зарни вал, котькыӵе ужез быдэсъяз, быдэс улонзэ плотникын тыршиз, вера Евдокия Матвеевна.Нош нылаш, 7-тӥ классэз йылпумъяса, Вавожысь судэ уже интыяськиз (быдэ вуымтэосты олокыӵе но ужъёсы нырысь ӧз кыскалэ). Но 1941-тӥ арын ик шӧдӥськиз ини, фронтын ож тӥрлык но, сиён-юон но, дӥськут но уг тырмы шуыса, соин ваньзэсты ужатыны кутскизы.- Монэ Ижысь 622 номеро (механической) заводэ келязы, - вера Евдокия Матвеевна. - Но отын кема ужаса ӧй вутты, ӝоген Вавож военкомат мобилизовать кариз Увае. Отын фронтэ набор вылэм, но ми отчы ӧм сюре: ог 40 иськемез пыдын мынӥмы. Жадьыса шутэтскыны но дугдылӥмы ай. Увае вуыкумы, эшъёсмес нуиллям ни вылэм (ӧз вералэ кытчы, но ми валатскимы, фронтэ шуыса). Озьы ке но милемыз бертыны ӧз лэзе - огдырлы ӝегатске, пе. Уваысь госпитальын ужаны кутскимы. Мынам 7 класс сяна дышетскеме ӧй вал бере, санитаркае гинэ кутӥзы. Вавож ёросысь Волиысь войналэсь азьвыл вордскем пиналъёс.1943-тӥ арын фронтын туж секыт югдур кылдӥз: солдатъёс пӧлын тиф аляз. Вераськизы, тушмон, пе, юри сое вӧлмытӥз, асьме солдатъёс ротаосын-ротаосын стройысь мед потозы шуыса. Быдэс кунысь эмчиосыз мобилизовать каризы Шундыпуксён пала. Ува госпитальысь ужасьёсты но ӧз кельтэ.- Милемыз 3-тӥ Белорусской фронтэ - Белоруссиысь Гомель улосысь Уваровичи каргуртэ - келязы, - тодаз вае Евдокия Матвеевна. - Висисьёсыз нокытчы тырыны вал - сомында вайылӥзы. Куанеръёс кезьыт пол вылын ик кӧлазы. Мар карод, 3 этажъем юртын одӥг но буш инты ӧй вал бере. Сӧсырмемъёсын санпоездъёс туж ӵем вуылӥзы. Ми соосты станциын пумиталлям, солдатъёсты носилкаосын корпусэ нуллӥмы. Кыдёкын ӧй вал ке но, милемлы, егит нылъёслы, туж секыт потылӥз. Бергес со ужез сётӥзы каньыл ранӟем солдатъёслы. Туж трос тэйӟемъёс вал, соослэсь тэйёссэс быдтыны сюлмаськимы. Мон хирургической кабинетын санитарка вал, отын уен-нуналэн операциос ортчылӥзы. Ми котырын ик ожъёс мынӥзы, бомбить каро вал. Бергес ини, 1944-тӥ арын, шыпытгес кариськиз: асьмелэнъёс тушмонэз улляны кутскизы. Озьы ке но соку но висисьёсты ми доры тросэн-тросэн ваё вал, нош выписывать карылӥзы оген-кыкен, соин интыос бушаса ӧз вуттылэ. Бурмемъёссэ ӵемысь берен ож лудэ ысъязы, туж шер - доразы. Службалы ярасьтэм лыдъяськизы суйтэм-пыдтэмъёс. Уваровичиын сыпной тифез быдтэммы бере милемыз Новобелицае (али - Гомель карлэн ёросэз) келязы. Оглом мон 3 ар ӵоже Белоруссиын вал. Но Удмуртиысь одӥг адямиез но ӧй пумита! Котькыӵе калыкъёс дорамы вуыло вал, но удмуртъёс малы ке ӧй вал. Ож пумын молдаван пиос туж трос луизы. Сыӵе чебересь, но суйтэм-пыдтэмесь ни… Кыӵе жаляса шоразы учкылӥм!Быдӟым ожез тодэ вайыкузы, тросэз верало, макем начар сиён но дӥськут вал со аръёсы. Нош Евдокия Матвеевна мукет сямен маде:- Ӧжыт ке но вал, тырмылӥз. Сиськиськом но, дӥсяськиськом но вал. Госпитальёсын воштӥськон дӥсь котьку кыллиз. Йӧна-тӥськемзы бере солдатъёсты ож лудэ вирен курмем, кесяськем дӥсенызы ӧз лэзьялэ. Нош госпитальёсын соослы пеймыт халатъёс сётъязы. Ветлыны быгатӥсьёсыз гужем городэ со халатъёс но тапочкиос коже потало вал. Паймылӥ: али гинэ кулэмысь улӟем выллем солдат вал, кӧня ке нунал ортчиз но, со катьяськемын ини.Быдӟым Вормонэз но Евдокия Матвеевна Новобелицаын пумитаз.- Вормон сярысь иворез кылыса, туж шумпотӥмы! - шуэ Евдокия Матвеевна. - Но ужлэсь милемыз нокин ӧз мозмыты: сӧсырмемъёс трос, соосты пыд йылазы султытоно. Соин ужамысь ӧм дугдылэ, но мылкыд воксё воштӥськиз.Бӧрысь но госпитальысь ужасьёсты доразы лэзьыны ӧз дыртэ.- Соку огыр-бугыр вакыт вал на, - шуэ Евдокия Матвеевна. - Кивалтӥсьёс возьмазы, Япония выламы урдскоз шуыса, милемыз котькуд минутэ быгато вал Шундыӝужан пала ыстыны. Ярам ай, выль война ӧз ни ӝутскы. Япония капитулировать карем бере, 1945-тӥ арын сентябре, монэ бертыны лэзизы.Евдокия Матвеевна пусъемын Г. Жуковлэн, «За Победу над Германией», «Ветеран труда» но юбилейной медальёсын. Санитарка КолесниковаСолдат Мадьяров Афанасий Сергеевич Мадьяров анайзэ чик уг тоды ни. Со кулыку, пияшлы 1 но ӝыны арес сяна вылымтэ ай. Куинь нылпиос - Афанасий самой пичиез - будӥзы сюранаен.Волипельга школаын 7-тӥ классэз йылпумъяса, пияш Казане пудо першаллы дышетскыны пыриз (отын апаез улэ вал). Быдӟым ож пуромем бере агайзэ фронтэ басьтӥзы. Нош Афанасиез, егит першалэз, 1943-тӥ арын Глазове ужаны ыстӥзы.- Но отын толэзь но тыршыса ӧй вутты - армие басьтӥзы, - вера Афанасий Сергеевич. - Нырысь келязы Чувашие, Канаше. Отын кылдытэмын вал запасной стрелковой полк. Удмуртиысь отчы трос кузя мынӥмы. 6 толэзь ӵоже милемыз войналы дасязы: ыбылӥськыны дышетӥзы, стройподготовкае поттазы. Нош бӧрысь келязы 3-тӥ Белорусской фронтэ, Орша доры. 11-тӥ гвардейской армилэн 5-тӥ гвардейской дивизиысьтыз 21-тӥ гвардейской полкын стрелок луи. Фронтын пӧртэм вакытъёс вал. Куддыр 2-3 нуналэн нянез ӧм адӟылэ, ярам коть, котомкаосамы сукариос котьку вал. Немецъёсыз уллям бервылъёсысь но сиён шедьтылӥмы, озьы сютэм быронлэсь утиськылӥмы но кужым люкамы ожмаськыны.Огпол быдэс нунал ожмаським, ӵуказеяз гинэ нуназе бере чалмытским. Ми лыдъяны кутскимы, кинмы улэп, кинмы ӧвӧл ни. Ротамылэн командирез ӧй вал - озьыен, со яке виемын, яке сӧсыртэмын. Мон сое утчаны мынӥ. Турын ӝужыт, шунды пыже, мон кӧт вылам нюжтӥськисько. Йырдэ ӝут гинэ - соку ик пуля мертчиськоз. Туж кема нюжтӥськыса ветлоно ӧз луы - командирме турынысь шедьтӥ. Солэн макесыз копак куажгатэмын вал, трос вирзэ ыштэм. Ачиз ветлыны уг быгаты. Нош кызьы сое ож лудысь поттод, ӝутӥськыны уг луы ук?! Аслэсьтым еме пертчыса солэнэз борды шедьытӥ. Озьы кыскыса нуи. Кыӵе ке 300 метрез 4 час мынӥмы! Но вуттӥ. Командирме госпитале келязы. Мыным со учыр бере Слава орден сётӥзы. Бергес пусйизы на Отечественной войналэн I степенё орденэныз но уно медальёсын.Афанасиез сӧсыртӥзы мукетаз ожын.- Милям дивизимы мозмытӥз Кёнигсбергез но Восточной Пруссиез. Но мон Кёнигсбергозь ӧй вуы - сӧсырми. Со вал 1944-тӥ арын августэ. Соку Минск палъёсын ожмаськимы. Автоматэн ыбыны турттӥсько вал ни - ӧй вутты, вӧзам ик пуштӥз, - вера фронтовик.Афанасий Сергеевич шӧдӥз, киыз туж вӧсь луиз шуыса. Ыбыны кужмыз ӧз тырмы ни. Осколок кесям пельпумысьтыз вирсэръёссэ, лулсэръёссэ, лызэ, озьы 19 аресъем пияш инвалид кылиз. Огез солдат юрттӥз солы автоматсэ чыртыяз ошыны. Удмурт пи медсанбатэ кошкиз. Но кӧня ке гинэ вамыш ӧз вуы - олокытысь-марысь вуэм пуля мертчиз гадяз но пыд йылысьтыз погыртӥз. Эшшо пуля жиетӥз на, таиз пыриз макесаз. Афанасий йырсасьзэ ыштӥз. Солдат МадьяровСайказ кыӵе ке тодмотэм коркан. Вӧзаз эмсузэръёс бызьыло, нош со копак шинаосын но бинтъёсын бинямын. Бур киыз ӧй вал ни. Бӧрысь веразы: ож лудысь сое солдатъёс поттӥллям. Йырсазьзэ ыштыса кыллёнъяз трос вирзэ ыштэм.Кӧня ке улыса, удмурт пиез Оршаысь госпитале келяллям, нош отысь - Москвае. Поездын нуыкузы, со выремысь ик дугдэм ни вылэм. Ярам, Москваозь вуттӥллям, понӥллям самой секыт висисьёслэн палатаязы - отысь улэпкын туж шерез потаз, пе.- Мон кылӥ врачъёслэсь куспазы вераськемзэс: таиз, пе, секыт, тани-тани кулоз, - тодаз вае Афанасий Сергеевич. - Но мыным удалтӥз эмъясен. Арня ортчыса, Крыме йӧнатскыны келяло, шуиз. Озьы ик кариз.10 толэзь ӵоже Крымысь госпитальын кыллемез бере Афанасий Сергеевичез дораз лэзиллям. Ки интые - протез, ветлэ бодыен, но улэп! «Ул, солдат!» - келякуз шуэм госпитальысь врач.Дораз ожгарчи 1945-тӥ арын 9-тӥ мае бертэм:- Поездысь потӥсько, нош калык малы ке туж шумпотэ, шулдыръяське, - тодаз вае Афанасий Сергеевич. - Озьы тодӥ, асьмеос вормимы шуыса. Кыӵе умой нуналэ бертыны тупаськем! Каньылак шокчи.Уж ӧтизУлон выльысь ӧраз пырыны кутскиз.Дораз бертыса, Афанасий нырысь ик шедьтӥз ӵош дышетскем эшезлэсь - Евдокия Колесниковалэсь - адрессэ но гожтэт келяз. Озьы егитъёс ог-огенызы кусып тупатӥзы. Афанасий дораз вал ни, Евдокия - фронтын на.- Мон бертӥ но со сӥзьылаз ик бызи, - мыньпотэ Евдокия Матвеевна. - Афанасий отчыозь кышнояськытэк улэм - монэ возьмам.Мадьяровъёслэн семьязы 1945-тӥ арын вордӥськиз, нош гожтӥськизы соос, 5 ар ортчыса гинэ.- Бӧрысь шаерысьтымы Гурт удысъя министерство картэлы Якшур-Бӧдья ёросысь Тыло черкогуртэ ужаны направление сётӥз, - тодаз вае Евдокия Матвеевна. - Отын валъёссы кормаськонэн (чесоткаен) висё вылэм, соосты йӧнатыны кулэ вал. Картэ пудо першал бере, отчы выжимы. Кузпалы ужаз, нош мон Вера нылынымы дорын пуки. Со вакытэ ик дышетски строчить карыны - со туж дунъяське вал. Дэремъёс, тюльёс вурылӥ. Озьы уксё поттыны кутски. Нырысетӥ нылпиенызы. 1947-тӥ ар.Собере Мадьяровез выжтӥзы Иж котырысь металлургической заводлэн подсобной хозяйствояз. Кивалтӥсьсы кошкыку, Афанасий Сергеевич со интые кыльылӥз. Подсобной хозяйствоысь ик дырызлэсь вазь (инвалид шуыса) пенсие потӥз. Ваньзэ-ӧвӧлзэ Афанасий Сергеевич пудоосты 35 ар йӧнатӥз.Евдокия Матвеевна лифтёр луыса «Аксион» мотозаводын ужаз, бӧрысь Ижысь 2-тӥ городской больницалэн регистратураяз выжиз. Отысь выльысь «Аксионэ» ик берытскиз, пенсие потыса но, кема тыршиз ай.- Мон но дорын пукыны ӧй чида, - вера воргорон. - Кузпалы соку мотозаводын лифтёр луыса тыршиз, мон но со огазеяськонэ интыяськи, огзэ цехез возьмай.Вамышто артэЕвдокия Матвеевна но Афанасий Сергеевич ог-огзылы кылдэмын ик вылэм, лэся: соос одӥг гуртын вордскемын но будэмын, одӥг классын дышетскемын, вордскем нуналъёссы но туж матын - Евдокия Матвеевна вордскиз 1925-тӥ арын 2-тӥ толшоре, нош Афанасий Сергеевич - со арын ик 2-тӥ тулыспалэ. Со сяна, ожмаськиллям но одӥг фронтын - 3-тӥ Белорусской. Ог-огзэс отын ӧз пумиталэ ке но, одӥг палъёстӥ ветлэмзы, одӥг ожъёсты адӟемзы соосты эшшо но матэ кариз, дыр.- Анай-атае туж шер вераллязы ож сярысь, - шуэ Вера нылзы. - Мон ачим но алигес гинэ троссэ тодӥ ай, созэ но - журналистъёсын но куноосын вераськемысьтызы. Ма, мон ваньзэ валасько: кинлэн потоз сыӵе секыт дырез тодэ ваемез? Со нош ик вӧсь луон ук…Зэм но, ожез сяна, Мадьяровъёслы вань мае тодазы вайыны. Ӵошен соос кузь сюресэз ортчизы, 3 нылпи будэтӥзы. Табере пиналъёссы асьсэос песянай-песятайёс луизы ни. Вера быдэс улонзэ нылпиосты дышетӥз. Владислав пизы «Аксионын» тыршиз. Нош Виктор вань даурзэ ни сюрес вылын, водитель луыса ужа. Соослэн нылпиоссы будӥзы но пӧртэм сэрегъёсы кошкылӥзы: огез Швецие шонтӥз, мукетыз - Австралие, куинетӥез - Италие, ньылетӥез - Москвае. Кыкез гинэ Ижын уло. 6 внукъёссы сяна, Евдокия Матвеевналэн но Афанасий Сергеевичлэн 5 правнукъёссы вань ни.- Анай-атаелэн туж тросэз огъёзъёссы ӧвӧл ни, - шуэ Вера Афанасьевна. - Нош милямъёсыз возисько, малы ке шуоно соос 2 кузя: куспазы кенешо но, серекъяло но, керето но. Кыкназы ик мед улозы ай.Жаль, тазалыксы ӧвӧл ини. Чупресэсь дыръязы нылпиоссы доры вуылӥзы, Волие но трос аръёс ӵоже бертазы, угось кыкназылэн но атайёссы отын улӥзы. Табере дорысьтызы уг потало ни, ма, арлыдзы но бадӟым - быдэн 92 арес! Со пӧлысь 72-сэ Евдокия Матвеевна но Афанасий Сергеевич артэ вамышто ни - тупаса, ог-огзэс валаса но гажаса.Елена Рябина Теги: БыдымВормон | Улон-вылон |
Виталий Пронин Брангуртысь кырӟась песянайёс Москваысь - «Евровидение» ӵошатсконысь - вуизы 10-тӥ мартэ. Агрызын соосты пумитазы нылпиоссы, внукъёссы, журналистъёс. Чебер сяська керттэтэн вуиз Россиысь Президентлэн Удмуртиысь приёмноезлэн аппаратэныз кивалтӥсь Светлана Смирнова. Брангуртын но клуб азе тачак калык люкаськиз.«Евровиденилэн» кизилиосызлы шутэтскыны кылдӥз одӥг нунал гинэ. Толон - 12-тӥ мартэ - Брангуртэ нош ик вуизы иворчиос. Песянайёс таӵе пумиськонъёслэсь-вераськонъёслэсь жадемын ни ке но, уг возьмато. Котькыӵе куноосты пумитало ӝӧк выл тыр сиёнэн: сылалтэм киярен но кубистаен, пыжем картофкаен, перепечен, пӧсь чаен, емышъёсын.- Ӵошатсконэ ми 28-тӥ феврале ик кошким, - вера «Брангурт песянайёс» ансамбльлэн чеберлыкъя кивалтӥсез Ольга Туктарева. - Мукет нуналаз полуфиналэ пыриським. 39 мылкыд карисьёс пӧлысь бырйизы 25-сэ.«Евровидение» мынонзы сярысь песянайёс тодӥзы ни вал кылем арын октябре ик. Но та сярысь шара поттылыны ӧз дыртэ. Зулемлэсь азьло ужано ай, пе. Шонерзэ вераса, пӧсяно ик луиз.Сцена вылэ потон кырӟанлы гур гожтӥз шуо-бизнесын тодмо композитор Виктор Дробыш. Ольга Туктареваен ӵош крезьгурчи доры мынӥз на песянайёслэн старостазы Галина Николаевна Конева. Крезьгурез кылзыса, Галина Николаевна ӵогиз: «Мон тае уг кырӟа, та мыным уг кельшы».- Бӧрдыны кутски, мар-о милемыз возьытэ уськытыны малпаськод шат? - вера шаплы Конева.Дробышлы валэктон вылысь удмурт нылкышноос асьме гуръёсты нёжъязы. Композитор пумен кылзӥз, фортепианолэсь клавишаоссэ зӥбылӥз. Озьы кылдӥз крезьгур. Кырӟанлы кылъёс удмурт кылын гожтӥз Ольга Туктарева. Бӧрысь уката секыт вал. Удмурт кылын кырӟано куплетъёс понна нюръяськоно луиз на. Шоу-бизнесын акула кадь уясь Дробыш кырӟанлэсь кутсконзэ ик англи кылын мытыны куре вал.- Секыт, дышетыса уз вуттэ, сюлмысь кырӟамзы уз луы, - крезьгурчиен кенешыны быгатӥз Ольга Николаевна.Озьы бадӟым сцена вылын нош ик чузъяськиз удмурт кылын кырӟан. Куплетъёс вискын - англи кылын «Party for everybody! Dance!» («Юмшан ваньмыз понна! Экты!»).Мае малпазы - ваньзэ сцена вылын возьматыны ӧз вуттэ. Уго песянайёс чаклало вал на перепечен куноятыны.Кырӟан быриз гинэ - оператор бадӟым планэн возьматӥз жюриын пукись муртэ. Ым тросаз таиз эшезлы «Это бомба!» шуыса вера. Зал султӥз, учкисьёс чабо, шулало, «Браво!» кесясько.Ӵошатсконлэн куронъёсызъя Москваысь сцена вылэ ваньмыз ик песянайёс потыны ӧз быгатэ - 6 муртлы гинэ сюрес усьтӥськиз. Доразы кылизы кыкез нылкышноос. Дородова Зояпай шуиз: мон азьлояз ветлӥ, табере мукетъёс мед мынозы. Мукетыз кырӟась - Алевтина Бегишева - больницае шедиз.Нош Бакуэ «Евровидение» мынозы ваньзы ик - 8 кузя. Зэм, кыкез кылёзы сцена мышкы - но таиз понна кӧтсы ӝож уз луы, уго песянайёс - огъя команда.Песянайёсты вожвылъяськонлы дасян понна сюлмаськоз «Россия» телеканал. Ӵошатсконэз радъясьёс ӟеч малпанэ вуизы: кырӟасьёсты соос Москвае уз ӧте, юрттыны-визьманы асьсэос Брангуртэ лыктозы.Алёна Ионина. Теги: Адемкарымон ПичиПурга | Лулчеберет |
Виталий Пронин 22-тӥ-23-тӥ гудырикошконэ Вотка ёросысь Болгуры вӧзын ортчоз ужась удмурт егитъёслы «Юр-Яр» турслётсы. Комнадаын 10 адями луыны кулэ: 5 ныл, 5 пи. Куриськонъёс кутӥськозы 16-тӥ гудырикошконозь troninaolga@yandex.ru адресъя. Турполоса, ог-оген тодматскон, удмурт кылын туристической кырӟанъёс, бивуакъёсты чеберманъя ӵошатскон, тунсыко видеороликъёс, тупез ӵыжан, эктонъёс, пӧсь ӝук - ваньмыз татын луоз! – верало «Юр-Яр» турслётэз радъясьёс. Ужрад 2 нунал кыстӥськоз, нырысетӥ нуналаз ортчоз командаос вискын вожвылъяськон, уй позыръяськон, кыкетӥяз мылкыд карисьёс шудозы футбол.Туэ та ужрад 3-тӥзэ радъяське ни. Кылем арын егитъёс Шарканысь Тол Бабайлэн юртаз юр-яр каризы. Туэ турслётэз радъян борды басьтӥськиз «Шунды» огазеяськонлэн Вотка ёросысь ёзэныз кивалтӥсь Дмитрий Черыгов. Солэн базаяз ик ортчоз турслёт но. Асьсэ куриськонъёссэс сётэмын ни 3 команда.- Кылем арын Шарканэ вуылыса, малпай, турслёт ортчытыны тупась интые мынам но вань, - вера Дмитрий Черыгов. - Одӥг интыын бичаськемын ошмесо шаермылэн вань чебелыкез: нюлэс, шур, возьвыл, вырйылъёс, нюкъёс. Таӵе 2 но ӝыны иськем кузьда кыстӥськоз туристъёслы сюрес.Турполса туж секыт ӧвӧл шуыса, радъясьёс буйгато ке но пӧсяны кулэ луоз ик. Угось, тужгес меӵез вырйыл 40 метре вылӥе тубе. Озьы ик «туристъёслы» шур вамен потыны, палатка пуктыны, гозыен ужаны кулэ луоз. Турполосаосты ортчыку, котькуд командалэн сьӧраз луыны кулэ рюкзакез, кӧс спичкаосыз, аптечкаез, сюлмаськоно бивуак радъян сярысь но: кутоно палатка, сиён пӧран тӥрлык. Интыез одно котыртоно луоз.Асьсэ куриськонъёссэс сётэмын ни 3 команда. Соос куаш! поттыса дасяло асьсэлэсь визиткаоссэс, удмурт кылын туристической кырӟанъёссэс, видеороликъёссэс, люкало висисьёсты. Вожвылъяськонэ 35 арескозь ужась егитъёслы гинэ пыриськыны яра ке но, «Удмурт дунне» газетын ужасьёс ваньзы сямен отчы мыныны мылкыд каризы!«Юр-Яр» турслётэ сюрон понна Вотка сюрестӥ мыноно. Ижысен 37 иськем ортчыса, сюрес дурын возьматӥсь пулъёс луозы. Уд ыше!«УД» Теги: Шунды | Лулчеберет |